ANALELE 


ACADEMIEI ROMÁNE 


MEMORIILE SECTIUNII LITERARE 


SERIA III. TOM. XIV-XV 


1944 — 1946 


MONITORUL OFICIAL Şİ IMPRIMERIILE STATULUI 
IMPRIMERIA NAȚIONALĂ. BUCUREŞTI, 1946 


www.digibuc.ro 


ANALELE 
ACADEMIEI ROMÂNE 


MEMORIILE SECȚIUNII LITERAR 


SERIA III. TOM. XIV—XV 


1944— 1946 


MONITORUL OFICIAL SI IMPRIMERIILE STATULUI 
IMPRIMERIA NAȚIONALĂ. BUCUREŞTI, 1946 


www.digibuc.ro 


CUPRINSUL 


'TOMUL XIV 
—Pag._ 
BUCU'TA (Emanoil), George Vâlsan după zece ani...... 23 
MUNTEANU (Basil), Un vizionar al latinităţii. Latinitatea, Frana şi sufletul 
autohton în concepția lui Ovid Densusianu. .. ...... i ia a aia 47 
VIANU (Tudor), Patru decenii dela publicarea primei opere a domnului 
Mihail Sadoveanu .............. aaa r ea ee aa aa aa a ar ea aa I 
TOMUL XV 
CAPIDAN (Th.), Numele s. din România q: Dicţionarul a 
nimic Român ....... 35 
OPRESCU (G.), Grigorescu şi Franța. Suatu asupra forma apii wile şi 
artistice a pictorului ........ š š 77 
RĂDULESCU-MOTRU (C.), Morala  Deršonaliermplul. energetic ........ I 


www.digibuc.ro 


MORALA PERSONALISMULUI ENERGETIC 


DE 
C. RĂDULESCU-MOTRU 


MEMBRU AL ACADEMIEI ROMÁNE 


Comunicare făcută în ședința publică dela 16 Mai 1946 


I. CONSIDERATII ASUPRA MORALEI FILOSOFICE 


Regulile de conduită morală, pe care se simt obligați să 
le execute de bună voie membrii unei societăţi, ele fiind 
considerate ca o continuare a vechilor obiceiuri și tradiții 
religioase, constituesc morala etnică, sau naturală. Acelea 
propovăduite de Evangheliile creştinismului, constituesc mo- 
rala creștină. 

Parte din aceste reguli, precum şi unele cerute de interesul 
societăţii, au fost legate de sancțiuni si încorporate legilor 
civile şi penale, constituind astfel morala legală, sau morala 
legiferată. 

Deosebit de acestea, sunt regulile de morală elaborate de filo- 
sofi şi care completează în general sistemele filosofice ale 
acestora. Acestea constituesc morala filosofică. O morală 
fără sancțiuni si obligații, dar nu mai puțin importantă, prin 
influența pe care ea o exercită asupra spiritelor de elită din 
fiecare epocă. 

In paginile ce urmează, facem încercarea de a rezuma 
morala care decurge din principiile cuprinse în sistemul filo- 
sofic Personaksmul energetic, în scopul de a răspândi cât mai 
mult în publicul românesc dragostea de muncă profesională 
și respectul pentru vocaţie. 


z A, R. — Memoriile Secţiunii Literare, Seria II]. Tom, XV 

Inainte de rezumarea acestei morale, facem câteva consi- 
derații generale asupra metodei care ne asigură o cât mai 
corectă prezentare a moralei sprijinite pe un sistem filosofic. 

In principiile, pe baza cărora un sistem filosofic explică 
raportul dintre om şi natură, este presupus totdeauna un 
criteriu moral pentru alegerea regulilor de conduită ale omu- 
lui; explicarea raportului dintre om şi natură neputând fi 
altminteri făcută în mod complet. Criteriul acesta nu- este 
totdeauna clar exprimat. El se definește cu uşurinţă însă, 
generalizând principiile care fundează sistemul filosofic. De 
aceea sistemele filosofice care se aseamănă prin principiile lor 
de bază, se aseamănă şi prin regulile de conduită pe care ele 
le recomandă. Vechile sisteme materialiste îşi au morala lor, 
deosebită de aceea a sistemelor spiritualiste sau idealiste; 
deși între cele materialiste, de o parte, şi între cele spiritualiste, 
sau idealiste, pe de altă parte, există diferențieri. Și aceste dife- 
renţieri trebue să existe mai întâi din cauza nesfârşitei varie- 
tăți de condiţii în care are loc conduita omului: varietate 
de timp, spațiu şi cultură. Este cu neputinţă o asemănare 
completă între morala unui filosof idealist sau materialist 
din antichitate și morala unui filosof idealist sau materialist 
din zilele noastre, orişicâtă asemănare ar fi între principiile 
pe care ei își fundează sistemele lor filosofice, deoarece con- 
dițiile de vieață a celor două epoce sunt prea diferite între 
ele. Cu această rezervă, era, totuși, până acum îndreptățită 
clasificarea diferitelor sisteme de morală filosofică, după prin- 
cipiile fundamentale avute în vedere de filosoful care le-a 
produs, aşa, precum s'a și practicat de regulă în cărțile în care 
se expunea istoria diferitelor sisteme de morală filosofică. 
Diferenţierile, însă, care abia se simțeau între sistemele cu 
tendință materialistă sau idealistă din trecut, încep să devină 
din ce în ce mai pronunțate în sistemele nouă de filosofie, din 
cauză că asemănarea dintre principiile de bază ale acestor 
sisteme filosofice este foarte mult slăbită. Sistemele filosofice 
care văd astăzi lumina publicităţii, cu greu mai pot fi gru- 
pate, după principiile lor fundamentale, într'o clasă laolaltă, 
asa cum se grupau în trecut, în materialiste de o parte şi idea- 
liste de altă parte. Aceea ce până acum era îndreptățit, fiindcă. 

ajuta la înţelegerea sistemelor de morală, începe să fie consi- 
derat acum un” procedeu condamnabil, fiindcă, în loc să 
ajute, împiedecă o bună înțelegere a acestor sisteme. Aceasta 
nu înseamnă însă că, de astăzi înainte, la definirea moralei 
care decurge dintr'un sistem filosofic să n'avem a mai ţinea 
seamă de principiile care fundează sistemul filosofic — aceste 
principii rămân totdeauna constitutive pentru morala siste- 
mului — ci aceasta înseamnă numai că de aci înainte să fim cu 
mai multă băgare de seamă la originaliatea principiilor 
pe care se fundează sistemul filosofic. Filosofii de astăzi 
îmbracă adeseori gândirea lor nouă în forme verbale vechi; 
dar gândul lor merge înaintea cuvântului, așa că, sub ase- 
mănările verbale cele mai izbitoare, se ascund deosebiri de 
cele mai multe ori profunde. Cuvintele: natură, materie, 
formă, energie, vieață, suflet, persoană, evoluţie etc. nu au 
la doi filosofi contemporani, și cu atât mai puţin la doi filo- 
sofi din două epoci diferite, înțelesuri absolut identice, ci 
numai aproximative. De aceea principiile exprimate prin 
aceste cuvinte pot duce la mari confuzii, când sunt inter- 
pretate fără spirit critic. Fiecare din cuvintele citate mai sus 
își diferențiază înțelesul dela an la an prin progresul științei 
şi al tehnicei. Natura, bunăoară, este înțeleasă în mod di- 
ferit în antichitate, de cum este înțeleasă astăzi. De asemenea 
şi persoana omenească. Și dacă atât natura, cât și persona- 
litatea omenească sunt înțelese în mod diferit dela o epocă 
la alta, cum să nu fie înțeles în mod diferit și raportul dintre 
ele ? Adevăratul înțeles pe care îl au cuvintele la fiecare filosof, 
îl află cineva din cetirea întregii opere a filosofului. Cu alte 
vorbe, nu trebue să ne pripim cu definirea unei morale filo- 
sofice folosind asemănările aparente pe care sistemul din 
care ea derivă le are cu alte sisteme filosofice, ci trebue în mod 
critic să stabilim mai întâi dacă principiile, pe care se fun- 
dează sistemul filosofic, sunt originale sau împrumutate din 
vechile sisteme si apoi să procedăm la definirea moralei lui 
filosofice. Dacă la baza sistemului filosofic găsim aşezată 
pe primul plan materia sau natura sau evoluția, bunăoară, 
să nu presupunem dinainte că morala derivată din acest sistem 
este materialistă, naturalistă, evoluționistă, ci să examinăm 


se 

în mod riguros în ce sens este luată materia sau natura sau 
evoluția, și numai după aceea să începem definirea moralei 
cercetate. Toate aceste consideraţii sunt aproape de prisos, 
atât sunt de evidente, prin enunţarea lor chiar; am crezut, 
totuși, de folos să le amintim înainte de a începe Morala Per- 
sonalismului energetic, pentru a preveni orice confuzie din 
partea publicului. 

Comunicarea de față ar fi putut fi denumită şi cu titlul 
de Morala omului de vocaţie, deoarece de fapt pe personali- 
tatea omului de vocație ea își ajustează regulile morale de 


“conduită. Am preferat pentru ea, totuşi, titlul de Morala 


Personalismului energetic, pentru a indica fondul comun care 
o leagă de scrierile noastre anterioare, dedicate personalis- 
mului energetic. Acest fond comun este verificat și justificat 
prin argumentări și documentări nouă în paginile ce urmează. 
In esență însă el rămâne acelaşi și se poate defini în următoarea 
concepţie. 

Faptele omenești, din orice punct de vedere ar fi studiate: 
fie din cel psihologic, fie din cel sociologic sau din cel moral, 
în experiența noastră sunt date totdeauna ca fiind faptele 
unei personalități individuale sau sociale. Caracterul de a fi 
personale este în natura lor de ordin constitutiv. Din această 
cauză ele nu pot fi scoase din configurația personalității la 
care aparțin pentru a fi măsurate în spațiu, timp și greutate, 
în mod izolat fiecare, așa cum se face în scop ştiinţific cu 
manifestările energiei fizice. O oră de gândire, o oră de muncă, 
un secol de vieață istorică etc. nu pot fi ştiinţific înțelese 
decât puse în legătură cu persoana care a gândit şi muncit, 
sau cu poporul care a trăit istoricește; timpul de o oră sau 
de un secol, în determinarea acestor fapte, este o unitate de 
măsură convențională, fără nicio însemnătate pentru explicarea 
lor din punct de vedere ştiinţific. Faptele omenești, pentru 
a fi științific înțelese, trebuesc să fie totdeauna puse în le- 
gătură cu personalitatea care le-a dat naștere. 

Această convingere, care este, de altminteri, comună tuturor 
filosofilor personalişti, a motivat înlăturarea, din scrierile 


„noastre anterioare, precum si din aceea de față, a metodei 


recomandate de ideologia dialecticei materialismului, după 

care mentalitatea și moralitatea ar fi reflexele structurii eco- 
nomice în care omul trăieşte, iar nu exprimarea propriei per- 
sonalități a acestuia. Am socotit că este mai logic de a judeca, 
şi, la nevoie, de a reforma structura economică, după cerin-! 
tele morale ale personalităţii omenești, decât de a aservi aceste 
cerințe structurii economice, care s'a dovedit istoricește că 
poate fi adeseori impusă prin forța brutală, 


II. PRINCIPIILE TEORETICE ALE PERSONALISMULUI ENERGETIC 


Filosofia Personalismului energetic este expusă în trei din 
scrierile noastre şi anume: Elemente de Metafizică, Persona- 
lismul energetic şi Vocaţia, toate trei editate de Casa Scoalelor 
din București între anii 1912—1935. In Elemente de Meta- 
fizică, este examinat răspunsul pe care filosofia lui Imm. 
Kant îl dă la întrebarea fundamental pusă filosofiei cunoaş-: 
terii: cum este cu putință minții omenești cunoașterea de 
adevăruri necesare şi universale ? — şi după examinarea răs- 
punsului, care consistă în admiterea unor forme a priori a 
minții omenești la originea adevărurilor necesare şi univer- ` 
sale, este înlocuit acest răspuns cu unul nou care explică 
posibilitatea adevărurilor universale şi necesare prin core- 
laţia dintre conştiinţa personalităţii omeneşti şi restul naturii. 
Intre conştiinţa persoanei omului și natură, există o unitate 
de structură şi de evoluţie, Personalitatea omului este ultima 
formă de energie spre care evoluează întreaga energie a na- 
turii; ca atare, în conştiinţa acestei personalități adevărurile 
cu caracter de necesitate şi universalitate nu sunt, cum 
susține Kant, produsele împreunării unor forme a priori 
cu experiența provocată de energia naturii, ci sunt legile 
imanente ale corelației dintre om si natură. Ideea acestei 
corelaţii nu este nouă în gândirea tilosofică europeană. Ea 
a fost împărtășită de mulți filosofi antici și moderni, care 
au susținut că omul este un microcosmos, față de macrocos- 
mosul prezentat de natură, cu deosebirea însă că în Elemen- 
tele de Metafizică această corelaţie este explicată pe baza 
uni concepții moniste a energiei; concepție care cuprinde 
de o potrivă fenomenele de conştiinţă si fenomenele fizcei; 

în vreme ce la ceilalți filosofi explicarea se face pe baza con- 
ceptiei dualiste, care obligă pe filosofi să facă din fenome- 
nele de conștiință o oglindire a fenomenelor fizice și deci din 
microcosmos o dublură, pe plan subiectiv, a macrocosmosului 
obiectiv. Dualismul presupus dintre conștiință şi natură, 
obligă pe ceilalți filosofi să reducă rolul conștiinței omenești 
la o funcţie pur contemplativă, pe când monismul pe care 
il adoptă Elementele de Metafizică dă conștiinței omenești, 
și cu aceasta, întregii personalități omenești, un rol ener- 
getic, de o realitate egală cu realitatea naturii, transformând, 
astfel, vechea concepţie contemplativă şi idealistă a micro- 
cosmosului omenesc, într'o concepţie de personalism ener- 
getic. Elementele de Metafizică nu se ocupă mai departe cu 
procesul de constituire a personalității omenești; această 
problemă formează obiectul de cercetare al celei de a doua 
scrieri, Personalismul energetic (1927). 

Aci, constituirea personalității este urmărită în tot cursul 
ei, începând cu starea larvară de individualitate organică, 
confundată în vieața sistemului nervos, trecând apoi la starea 
de individualitate conștientă, ridicată deasupra vieții animale 
prin mijlocirea conștiinței eului şi devenită, sub dominația 
acestuia, individualitate combativă, cu încredere în sine, însă 
și cu bogate dispoziții spre visări și misticism; ajungând, 
în sfârşit, la starea de personalitate organizată în vederea 
unei vieți de societate civilizată. La această ultimă stare, 
se ridică omul mulțumită statorniciei lui pe deprinderile 
la muncă, deprinderi câștigate cu multă anevoință după o 
îndelungată luptă dusă cu greutățile mediului cosmic. Din 
deprinderile la muncă a venit eliberarea personalității omu- 
lui de sub dominaţia capricioasă a eului, urmată de îndru- 
marea spre vieața instituțională a lumii de astăzi. Evoluția 
naturii găseşte prin canalizarea conștientă, pe care deprin- 
derile de muncă o dau feluritelor energii, realizarea fina- 
lităţii sale imanente. Personalitatea omenească duce mai de- 
parte, pe plan industrial și cultural, combinarea diferitelor 
forme de energii, continuând astfel prin muncă, opera pe 
care natura o săvârşeşte pe planul material în virtutea pro- 
priilor sale legi. Prin tehnica muncii omeneşti, evoluția ener- 


www.digibuc.ro 


7 MORALA PERSONALISMULUI ENERGETIC 7 


giei din natură schimbă de plan, nu si de natură. Ea se conti- 
nuă ridicându-se de pe planul materialismului pe planul 
personalismului. In scrierea a treia, Vocația (1935), sunt 
arătate condițiile în care sunt realizate aptitudinile vocatio- 
nale ale omului de muncă. Intocmai cum în natura fizică 
o combinare fericită a formelor de energie este însoțită de 
efecte puternice, tot așa şi în constituția sufletească a omului 
o combinare fericită de dispoziţii este producătoare de vo- 
cații originale, pe diferite câmpuri de muncă. Omul, din 
naștere, nu este iubitor de muncă. Dimpotrivă, — munca 
îi este povară. Insă produsul muncii, obiectul creat de el 
prin instrumentația muncii, îl fascinează și îl umple de mân- 
drie. Vocaţia consistă în tendința de identificare a omului 
cu opera sa, cu profesiunea sa. Personalităţile înzestrate cu 
vocaţie, deschid omenirii calea spre diviziunea muncii si prin 
această diviziune a muncii, calea spre progres. De numărul 
și calitatea personalităților de vocaţie, atârnă viitorul unui 


popor. 
III. DEFINIȚIA OMULUI DE VOCAȚIE 


Regulile de conduită, socotite ca îndatoriri morale de către 
o morală filosofică, sunt totdeauna ajustate la definiția unui 
anumit tip de om, pe care morala filosofică îl consideră ca 
reprezentant al omenirii întregi, — și nu atât al omenirii 
așa cum ea este, ci al omenirii așa cum ea trebue să 
fie. Chiar regulile de conduită provenite din obiceiuri sunt 
ajustate la tipul unui om mijlociu, dacă nu ideal; tip făurit 
din dorința spre ceva mai ridicat de cum se vede *-omul în 
experiența zilnică. Sistemele de morală filosofică, vechi, din 
perioada civilizațiilor orientale, sisteme sprijinite mai tot- 
deauna şi pe credințe religioase, au avut o vădită preferință 
pentru tipul omului ascet, a omului desbrăcat de orice pa- 
timă si interes personal. In perioada antică a civilizației 
europene, morala filosofică a înclinat spre tipul omului înţe- 
lept; cumpătat, nu ascet. Morala creștină a fixat, după 
aceea, la sfârşitul antichităţii, tipul omului iubitor al aproa- 
pelui său, care persistă până astăzi în caracterele lui funda- 
mentale, cu toate înfățișările deosebite pe care i le dau sis- 

temele de morală filosofică din timpurile moderne. In sistemele 
moderne, omul iubitor al aproapelui primește, uneori, înfă- 
țișarea de om care lucrează pentru o alcătuire mai dreaptă 
a ordinei sociale; alteori, înfățișarea de om cu o intuiţie în- 
născută în alegerea binelui de rău; alteori, iarăși, înfățișarea 
de îndrumător, sau de factor hotărîtor în destinul omenirii; 
unele sisteme, având în vedere mai mult fericirea individului, 
iar, altele fericirea omenirii, în fond însă toate stând nu prea 
departe de tipul omului creștin. Insesi sistemele care se 
declară anticreştine nu se depărtează de tipul omului iubitor 
de aproapele său. Singura lor deosetire este numai că la 
ele aproapele nu se găsește în omenirea də astăzi, ci într'o 
omenire viitoare, aşa cum ele postulează că trebue să fie 
omenirea. De fapt, în aceste sisteme, numai aparența este 
anticreștină; în fond si ele predică iubirea aproapelui, na 
însă a aproapelui de astăzi, ci a aceluia ce va să vină în viitor. 

Morala Personalismului energetic are ca model, pentru re- 
gulile sale de conduită, pe omul de vocaţie. 'Trebue să știm, 
însă, cum își defineşte această morală pe omul de vocaţie, 
pentru a ști apoi îndatoririle pe care ea le consideră ca mo- 
rale. Cine este om de vocaţie? 

Inainte de a răspunde la aceste întrebări, observăm în 
prealabil că tipul omului de vocaţie, pe care îl are în vedere 
Morala Personalismului energetic, este un tip reprezentativ, 
iar nu unul existent aidoma în realitate, așa cum sunt, d° alt- 
minteii, toate tipurile la care se ajustează sistemele de mo- 
rală filosofică. In spiritul filosofiei Personalismului energetic, 
evoluția, omenirii merge spre tipul personalității omului de 
vocație. Ca atare, trebue să așteptăm constituirea treptată 
a acestui tip. Primele lui înfățișări le surpindem cu răspândirea 
profesiunilor libere, la profesioniștii de elită. Intre un pro- 
fesionist de elită și un om de vocație, deosebirea stă în în- 
suşiri morale, de caracter mai mult formal, căci în ceea ce 
privește inteligența si aptitudinile speciale la muncă, ei se 
aseamănă. Fiecare bun profesionist are în activitatea lui ceva 
din aceea ce constitue vocaţia. În orice caz are posibilitatea de 
a se apropia de ea prin anumite reguli de conduită morală. 
Și acum să revenim la întrebarea: cine este om de vocație? 

Om de vocaţie, în înțelesul larg al cuvântului, poate fi 
numit orice om care vinepe lume, chiar dacă nu este muncitor. 
Căci orice om dacă vine pe lume, vine prin evoluţia naturii. 
Și orice om venit pe lume îndeplinește un rol, o chemare. 
Dacă are copii, rolul său a fost de a ajuta la continuarea gene- 
rațiilor omeneşti. Dacă a trăit în societatea semenilor săi în- 
deplinind în silă o funcție politică, economică, culturală, prin 
aceasta el a îndeplinit, totuși, un rol, pe care cineva trebue 
să-l împlinească. O vieață chiar pur vegetativă, dacă a dus, 
el încă a realizat, în evoluția naturii, o chemare: chemarea 
de a fi fost un transformator de energie fizică, într'o energie 
organică. 

Evident, nu pe acest om de vocaţie îl are în vedere morala 
personalismului energetic. Acest om se poate mulțumi cu 
regulile de conduită pe care el le găseşte în obiceiurile şi morala 
legiferată a mediului său de vieață. Omul de vocaţie, pe care-l 
are în vedere morala personalismului energetic, este omul 
pe care-l chiamă natura, dăruindu-l cu însuşiri anumite, pen- 
tru împlinirea unui rol special, şi anume de a mijloci evoluția 
omenirii spre o epocă de cultură, în care omenirea să-și poată 
avea condiţiile optime ale înmulțirii şi ale prosperității sale. 
Prin oamenii de vocație, munca inventivă și productivă, 
adevărata pârghie a progresului, intră în deprinderile sta- 
tornice ale omenirii si face posibilă diferențierea acesteia în 
personalități cu aptitudini variate pentru cultură. Care ar 
fi structura omenirii de astăzi fără diferenţierea produsă de 
exercițiul deprinderilor de muncă? O simplă structură de 
ordin biologic, așa cum o prezintă speciile animale. Omenirea 
ar prezinta diferite varietăți de rase, după coloarea și forma 
corporală ale membrilor săi, dar nu diferite civilizații. Și 
care ar fi numărul oamenilor pe pământ? Extrem de redus, 
față de acela care este acum. Civilizaţia, ca și densitatea po- 
pulației, sunt rezultatele avântului dat activităţii omeneşti de 
către deprinderile câştigate prin muncă. Munca făcută din 
dragoste şi cu tendința de a o perfecționa, separă vieața ome- 
nirii de vieața animală și face cu putință crearea mediului de 
civilizație. Mulțumită acestei munci inventive şi spornice, 
omenirea, în loc de a se distribui prin migrații pe suprafața 


www.digibuc.ro 


10 C. RĂDULESCU-MOTRU "o 


pământului, în cete mai mult sau mai puțin numeroase, azi 
într'o parte şi mâine într'alta, după bogăţia în alimentație 
a regiunilor de locuit, aşa cum este distribuită orice specie 
animală, este distribuită în popoare cu populaţie densă, sau 
cu populație rară, civilizate sau barbare, pe întreaga supra- 
față a pământului, după centrele de muncă inventivă şi spor- 
nică, create de oameni de vocaţie ieșiți din sânul ei. Orașele, 
capitale mari de țări, atât în trecut, cât şi în prezent, își da- 
toresc faima lor istorică, nu faptului de a fi fost locuite de 
o populație prolifică, sau norocoasă în războaie, ci faptului 
de a fi fost locul de naştere al oamenilor cu aptitudini dite- 
rențiate în vederea celor mai rafinate exigențe ale culturii. 

Care este, mai în amănunt, psihologia omului de vocație, 
în înțelesul personalismului energetic, sau, restrângând în- 
trebarea la ceea ce ne interesează mai mult: prin ce se diferen- 
ţiază omul de adevărată vocaţie, de muncitorii şi profesioniștii 
ceilalți ? 

Este știut de toată lumea că omul este, în seria organis- 
melor animale, organismul cu cele mai puține instincte, 
aproape că este lipsit cu totul de instincte, așa că el se naște 
desarmat în lupta pentru existență. Un puiu de găină, de 
cum iese din găoace, începe să ciugulească în jurul său si, 
cu tot riscul debilității, este în stare să crească. Și ca puiul 
de găină, toate celelalte animale, ajutate de instinctele cu care 
au fost dotate de natură. După o scurtă copilărie, au în cor- 
pul lor tot ce le trebue pentru a înfrunta lupta pentru exis- 
tență. Singur omul se naște desarmat si este constrâns să-şi 
creeze, el însuși, prin ingeniozitatea inteligenței, mijloacele 
prin care să-și ducă vieața. Organele care îi stau la dispoziţie 
pentru găsirea acestor mijloace, sunt mâinile, dar şi mâinile 
n'au din naștere diferențierea necesară la o anumită activi- 
tate, asa cum au organele celorlalte animale. Mâinile sunt 
bune pentru orice, dacă însă sunt conduse de inteligență si 
ajutate de instrumente. Cârtiţa își are ghiarele ajustate să 
scobească pământul fără ajutorul vreunui alt instrument, și 
asa fiecare animal pentru activitatea de care are nevoie, are 
organe potrivite, cu care poate opera fără instrumente; numai 
omul, deși are mâini, mâinile îi servesc prea puţin când 

nu sunt ajutate de instrumente. Pentru a-şi face un cuib, 
pasărea nare nevoie de niciun instrument, deoarece ciocul 
şi ghiarele îi sunt în deajuns; pe când omul are cel puțin 
nevoie de o piatră ascuţită, sau de un fier cu care să cio- 
plească lemenele. Salvarea omului dela o pieire sigură stă în 
ajutorarea lui cu instrumentele constituite din lucrurile sau 
din energiile pe care le prezintă mediul înconjurător. Această 
ajutorare însemnează însă începutul muncii. Pentru a putea 
trăi, omul trebue să devină omul muncitor cu instrumente: 
homo faber. Dar cum? Din naştere, el neavând un instinct 
adecvat la ajutorarea cu instrumente, munca îi este neplă- 
cuti. Pentru a-şi realiza finalitatea, natura recurge la un 
subterfugiu, cum spune filosoful Hegel în alte cazuri ana- 
loage (List der Natur); un subterfugiu prin care omul este 
adus să meargă pe o cale deși neplăcută lui. Acest recurs la 
subterfugii din partea naturii este cunoscut oamenilor -de 
știință; el era cunoscut de altminteri si vechilor filosofi bu- 
diști din India, care au vorbit pe larg de ademenirile naturii 
pentru a-l face pe om să-și continue vieața pe pământ cu toate 
suferințele prin care el este osândit a trece. Acest subterfugiu 
consta, în ceea ce priveşte calea spre muncă, într'o lege psiho- 
logică, destul de cunoscută și care se poate formula astfel: 
Un fapt sufletesc, fie cât de neplăcut, intră totuși în deprin- 
derile omului, dacă el este incadrat într'un complex împreună 
cu fapte plăcute, sau cu fapte de mai înainte intrate în sfera 
deprinderilor. Munca este neplăcută, dar dacă munca este 
legată de cântec, sau de joc, formând împreună un com- 
plex de muncă și ritm, atunci munca devine și ea plăcută 
deodată cu ritmul cântecului și al jocului. Oamenii săltatici, 
istorisesc etnografii, pusi să lucreze separat la ridicare de greu- 
tăți, sau la bătutul parilor în pământ, nu au niciun spor: 
trebue să stea lângă fiecare dintre ei câte un supraveghetor, 
dacă se urmărește să se obțină vreun rezultat; aceiaşi sălbatici, 
însă, puși să lucreze în farmecul ritmului de cântec, cântec 
redus de altfel la câteva monosilabe, dau rezultate destul 
de bune. Ceea ce etnografii au observat la sălbatici, se poate 
observa si la multe popoare pretinse civilizate. In muncile 
agricole, pe pământul Europei chiar, cântecul şi jocul au 

un rol adeseori predominant. Acesta a fost primul subter- 
fugiu întrebuințat de natură. După el au urmat si altele, 
deoarece resursele naturii sunt fără sfârşit. A urmat ade- 
menirea cu un bun câștig, ademenire de asemeni cu adânc 
răsunet în sufletul omenesc. Și așa, prin mijlocirea unor ase- 
menea complexe, deprinderile de muncă s'au legat din ce în 
ce mai strâns de destinul vieţii omenești. 'Toate aceste sub- 
terfugii nu realizau, însă, pe deplin finalitatea urmărită de 
evoluția naturii. Pentru munca menită să se perfecționeze 
pe măsură ce se continuă, mijlocul nu era încă găsit. Pentru 
o asemenea muncă, mai trebuia un complex sufletesc de alt 
gen de cum este cel susținut pe cântec, joc, sau câștig. Cân- 
tecul, jocul, câştigul sunt dispoziţii sufleteşti egoiste, adică 
de îndată ce sunt satisfăcute, ele încetează de a mai susținea 
deprinderea la muncă. Un om care a muncit cântând, ju- 
când, sau din dorința de câștig, nu este un pasionat al muncii 
şi încă mai puțin un inovator. El se mulțumește să facă munca 
după tipicul învăţat. Ba încă se încăpățânează să păstreze 
tradiția muncii pe care a apucat-o. Dacă lucrează în agri- 
cultură, urmează orbeşte obiceiurile practicate din moși și 
strămoși. Dacă lucrează într'un atelier industrial, el este pur 
şi simplu sclavul mașinii. Din fericire, sufletul omenesc cu- 
prinde într'însul și alte posibilități în exemplarele sale de 
elită: posibilitățile pe care le oferă muncitorii, care identifi- 
cându-se cu produsul muncii lor, își fac din perfecționarea 
tehnicei suprema chemare a existenței lor. Despre aceşti 
muncitori se spunea uneori, înainte chiar de a li se cunoaşte 
rostul: vieața lor este o lungă răbdare; iar alteori, cu mai 
multă dreptate încă: vieața lor reprezintă treptata maturizare 
a unei idei concepute din timpul linereței. Aceştia sunt oamenii 
de vocaţie. . Prin o fericită mutație sufletească, natura i-a 
diferențiat pe acești oameni de ceilalți membri ai omenirii, 
dând precădere, în complexul muncii lor, unor dispoziţii nobile 
de entuziasm si desinteresare, care, la ceilalți oameni, stau 
înnăbușite sub presiunea unor dispoziții egoiste. 

Este greu de explicat, în starea de astăzi a științei psiho- 
logiei, prin ce mecanism dispoziţiile nobile, din sufletul 
oamenilor de elită, izbutesc să stabilească complexul muncii 

de vocaţie. Probabil că inteligența joacă şi aici, ca în întreg 
mecanismul muncii, un rol foarte important. Dar inteligența 
este un factor comun, nu diferențial. El influențează deopo- 
trivă complexul muncii profesionale făcute în vederea câş- 
tigului, ca şi pe acela al vocației. Inteligența şi aptitudinile 
speciale fiecărui gen de muncă sunt presupuse ca existând 
înaintea formării complexului de vocație. Pentru moment, 
cunoștințele noastre se mărginesc la simpla descriere a acestui 
mecanism, âșa precum am făcut şi la scoaterea în evidență 
a factorilor lui diferențiali. 

In complexul muncii de vocaţie, doi sunt factorii princi- 
pali. Conștiinciozitatea, în primul rând caracterizată prin o 
fericită îmbinare de inteligență, aptitudini înnăscute şi sen- 
timent de răspundere, şi în al doilea rând, imaginaţia crea- 
toare, care întreține entuziasmul pentru muncă si îndeamnă 
la continua ei perfecționare. Aceşti factori nu tin seama de 
specialitatea însăşi a muncii, de care tin însă foarte mult seama 
factorul inteligenței si aptitudinile speciale, cu deosebire apti- 
tudinile tehnice. Omul de vocație este deopotrivă de conștiin- 
cios si de creator prin imaginaţie, fie că lucrează într'un ate- 
lier de tehnică industrială, fie că face cercetări într'un labo- 
rator de Universitate, fie că compune versuri într'o odăiță 
singuratică, sau predă lecţii într'o şcoală oarecare. Diferen- 
ţierea lui de ceilalți muncitori, sau profesionişti ca si dânsul, 
este aceeași. Nu este niciodată mulțumit de lucrul făcut, 
fiindcă are într'însul dorința de ceva mai perfect. Rutina si 
tipicul nu-l stăpânesc niciodată. De fiecare dată, el caută 
pentru munca sa un procedeu nou. Omul de vocaţie face, de 
aceea, impresia de a fi sufleteşte într'o veşnică tinerețe. 

In ceea ce priveşte izvoarele de inspirație în perfecționarea 
muncii, omul de vocaţie se deosebeşte iarăşi de ceilalți mun- 
citori sau profesionişti. In genere, la toți muncitorii exer- 
cițiul muncii însăși constitue izvorul principal de inspirație 
pentru întreținerea perfecționării, însă cât de redus este acest 
izvor la muncitorii obișnuiți si cât de puternic este el la munci- 
torii de vocaţie! La muncitorii obișnuiți, acest izvor, pentru 
a nu seca pe măsură ce exercițiul continuă, are nevoie de nu- 
meroase intervenții: promisiuni de avantaje materiale, orga- 

nizări şcolare speciale, ba şi amenințări cu pedepse etc., pe 
când la muncitorii de vocaţie exercițiul muncii rămâne un 
izvor de inspiraţie veșnic puternic. Natura a înzestrat sufle- 
tul omului de vocaţie cu străduința de a se realiza pe sine, 
prin exercițiul unei munci din ce în ce mai perfecte. Această. 
străduință întreține înmulțirea invențiilor tehnice în vieața 
industrială, precum şi cercetările ştiinţifice de lungă durată 
în instituţiile academice şi Universitățile lumii civilizate de 
astăzi, Această străduință o găsim, de asemenea, chiar în- 
tro măsură mai ridicată, pe terenul muncii de artist. Exer- 
cițiul muncii pe acest teren este chiar un exemplu tipic al 
străduinței spre căutarea de sine. 

Din munca oamenilor de vocaţie, s'a înfiripat, la început, 
şi apoi s'au întețit, operele care constituesc astăzi cultura 
omenească pe suprafaţa pământului. Puţini la număr la în- 
ceput, oamenii de vocaţie s'au înmulțit prin progresele î înseși 
ale culturii, fiindcă vocația și cultura se sprijină între ele în 
mod reciproc. Vocaţia dă primul impuls culturii, dar cultura, 
la rândul ei, răspândindu-se, deschide din ce în ce mai mult 
în sufletul omenirii drum liber nobilelor dispoziţii înnăbușite 
până aci de dispozițiile care împiedecau formarea comple- 
xului de vocație. 


IV. INDATORIRILE MORALE CĂTRE SINE ŞI CĂTRE SOCIETATE 


Din definiția tipului de personalitate și a menirii omului 
de vocaţie, putem deduce cu ușurință îndatoririle morale ale 
acestuia, către sine însuși și către societatea în mijlocul căreia 
el trăiește. 

Munca perseverentă si conştiincioasă a omului de vocaţie 
impun acestuia reguli severe de igienă corporală şi spiri- 
tuală. Dăruit de natură cu aptitudini excepționale în vederea 
ascensiunii omenirii întregi, omul de vocație, din recunoş- 
tință, este dator să nu cheltuiască avutul încredințat lui în 
scopuri lăturalnice menirii sale. El trebue să se abțină dela 
împlinirea poftelor Eului personal care-l împing la acte de 
dominație, de vanitate şi de îmbogățire materială, precum 
şi la compromisuri de tot felul în vieața sa privată si publică. 

Abtinerea dela împlinirea poftelor Eului, este cea mai prac- 
tică regulă de conduită pentru economisirea timpului şi a 
energiei, de care orice om are nevoie și în special omul de 
vocaţie. Cine este stăpânit de capriciile Euluz său, dă dovadă 
că se află într'o stare de personalitate amorfă, că este încă 
pe primele trepte ale evoluţiei sufletului omenesc si, ca atare, 
este departe de a presta o muncă spornică pentru binele ome- 
nirii. Omul de vocaţie, având o personalitate constituită pe 
baza statorniciei deprinderilor de muncă, îşi are Eul său 
organizat, maturizat. In locul unui Eu copilăros, el are un Eu 
matur, care împinge la realizări spre binele obştesc, dar 
nu la împlinirea unor pofte capricioase. 

Un criteriu practic şi la îndemâna orişicui, pentru recu- 
noașterea omului de vocaţie dintre ceilalți muncitori pro- 
fesionişti, este clasificarea tuturor după cum sunt, sau nu, 
stăpâniți de invidie. Muncitorul obişnuit, chiar şi profesio- 
nistul cu renume, sunt stăpâniți de invidie. Omul de vocaţie 
este, însă, scutit. De ce? Organizarea personalității lui fiind 
făcută pe baza deprinderilor de muncă desinteresată este o 
organizare ce tinde a se desăvârși într'o comunitate de muncă 
cu alte personalități si, în consecință, invidia la ea este lipsită 
de orişice scop. Pornită din credința că întâmplarea făce 
şi desface soarta oricărui om, invidia este, la acei care o au, 
o dovadă că aceştia nu cred în viitorul omenirii clădit pe o 
muncă perseverentă și conștiincioasă, ceea ce dovedesc, dim- 
potrivă, prin activitatea lor, oamenii de vocaţie. Aceasta este 
explicarea pentru ce aceştia din urmă sunt scutiți de invidie. 

Indatoririle către sine, cerute de Morala Personalismului 
energetic omului de vocaţie, sunt, cu un cuvânt, dirijate spre 
înfrânarea poftelor izvorîte din Eul încă nedeplin organizat 
prin deprinderile de muncă. Omul de vocaţie, mai ales la 
începutul carierei sale, are datoria să vegheze ca frâna pusă 
asupra acestui Eu desordonat să nu slăbească. Morala Per- 
sonalismului energetic în această privință nu se deosebește 
prea mult de celelalte sisteme de morală și mai ales de mo- 
rala întemeiată pe filosofia raționalistă. Omul de vocaţie, 
ca şi înțeleptul moralei raționaliste, trebue să aibă o con- 
duită dirijată de prevederea inteligenței, iar nu de atidudinea 

schimbătoare a Eului. Dacă Morala Personalismului ener- 
getic nu se deosebeşte prea mult, în ceea ce priveşte înda- 
toririle către sine, de celelalte morale, în schimb ea se deo- 
sebește mult în ceea ce priveşte îndatoririle către societate. 
Se deosebeşte chiar asa de mult, încât ea poate fi considerată 
ca fiind într'o categorie aparte față de celelalte sisteme de 
morală. In ce consistă această deosebire? In principiu, în- 
datoririle către societate, impuse de orice morală filosofică, 
au de scop să remedieze imperfecțiile de care sufere socie- 
tatea, iar tipul de om ales de filosoful moralist pentru exem- 
plificarea îndeplinirii acestor îndatoriri, este omul lipsit de 
aceste imperfecții. După cum imperfecţiile societății provin 
din egoism, sau din necumpătare în folosirea bunurilor, 
ori din gustarea plăcerilor nepermise etc., insistă și mora- 
listul asupra îndatoririlor de altruism, de vieață rațională, 
sau de ascetism şi în consecinţă tipul de om ales de el, ca model 
pentru îndeplinirea îndatoririlor, este omul iubitor de se- 
menii săi, înțeleptul, sau ascetul. Si cum pentru filosoful 
moralist nu există îndoială că odată societatea curățită de 
imperfecții devine o societate ideală, sau, mai bine zis, devine 
societatea aşa cum trebue ea să fie pentru totdeauna, îndato- 
ririle impuse dobândesc caracterul de necesare şi universale; 
necesare, fiindcă altfel nu sar îndepărta imperfecțiile, și 
universale, fiindcă odată imperfecţiile îndepărtate, ele con- 
stituesc reguli de conduită pentru toți membrii unei societăți 
ajunse la perfecție, adică pentru eternitate. 

Prin ce se deosebește Morala Personalksmului energetic de 
celelalte morale ? Nu urmează și ea același principiu în fixarea 
îndatoririlor morale și în alegerea tipului de om care va avea 
să le îndeplinească? Şi pentru ea societatea omenească sufere 
de o mare imperfecție, aceea privitoare la organizarea muncii, 
— iar pentru remedierea acestei imperfecţii şi-a ales, şi ea, ca 
înfăptuitor, tipul omului de vocație, aşa cum vedem că fac 
şi celelalte morale. Atunci, în ce stă deosebirea ? Din punctul 
de vedere al Logicei formale, deosebirea nu se constată. 
Morala Personalismului energetic își are în omul de vocaţie, 
așa cum își au și celelalte sisteme de morală în tipul ce şi 
l-au ales, pe mijlocitorul societăţii perfecte. 

Cu toate acestea, deosebirea este profundă, desi ea scapă 
unei judecăţi conduse de Logica formală. Deosebirea vine 
din conţinutul de fapt pe care-l dă pe de o parte celelalte mo- 
rale și pe de altă parte Morala Personalismului energetic no- 
ţiunilor de societate si de tip ales ca înfăptuitor al îndatori- 
rilor morale. Pentru celelalte morale, noţiunile de societate 
și de tip ales ca înfăptuitor al perfecției au conținutul lor 
constituit din punct de vedere static. Societatea actuală 
plină de imperfecții, precum si societatea viitoare, golită de 
imperfecții, este una și aceeași societate, căci timpul nu 
joacă în trecerea dela una la alta decât un rol teoretic. No- 
ţiunea societăţii viitoare golită de imperfecții, este un simplu 
postulat ipotetic, cerut de construcția sistemului de morală; 
postulat destinat să nu se realizeze vreodată, căci dacă s'ar 
realiza, din momentul acela sistemul de morală s'ar dovedi 
de aci înainte fără folos. Tipurile alese pentru înfăptuirea 
îndatoririlor morale de către celelalte sisteme sunt de ase- 
meni definite din punct de vedere static. Rolul acestor ti- 
puri se mărginește în a purifica societatea de imperfecții; 
iar pentru a îndeplini acest rol, este de ajuns ca ele să dea 
exemplul unei conduite lipsite de imperfecţii. Prin vieata 
lor: altruistul, cumpătatul, ascetul etc. aduc dovada că se 
poate trăi în mod fericit și fără egoism, necumpătare și abuz 
de plăceri; societatea perfectă rămâne posibilă în viitor si 
fără ei. Dacă nu îndeplinesc acest rol, singura pedeapsă ce-i 
așteaptă este remușcarea de conștiință, si nimic mai mult. 
De o răspundere directă a lor față de societate, nu se vorbește. 
Sau când se vorbeşte, se vorbeşte în înțelesul moralei creș- 
tine, adică de o răspundere față de Dumnezeu. 

Pe temeiul acestor noțiuni definite din punct de vedere 
static, vechile sisteme de morală filosofică, cu câteva excepții 
probabil pe care noi însă nu le cunoaştem, sunt aduse, ca 
pentru îndatoririle către societate recomandate adepților lor, 
să recurgă la ideologiile partidelor politice, când nu se mul- 
ţumesc să repete învățăturile vechi, dintre care cele scoase 
din Evangheliile creştinismului sunt tot cele mai bune. 

Morala Personalismului energetic se întemeiază pe evoluţia 
vieții omeneşti ca pe o realitate fundamentală și în conse- 


a A. R. — Memoriile Secţiunii Literare. Seria III. Tom. XV 

cință noțiunile ei de societate şi de om cu vocaţie sunt definite 
ținându-se seama de evoluţia lor. Pentru ea, societatea de. 
astăzi nu are imperfecţii trecătoare de care, odată ce este 
eliberată, devine perfectă, ci are imperfecţiile inerente epocii 
sale de desvoltare, care trebuesc înlăturate prin activitatea. 
membrilor săi. Iar societatea viitoare, care urmează să fie 
perfectă prin înlăturarea imperfecțiilor, nu este un postulat 
ipotetic, destinat a rămânea pe veci nerealizat, ci este o noțiune 
definită pe baza legilor evoluției sociale. Aceste legi fac să. 
prevedem că omenirea viitoare va fi crescută ca număr de 
populaţie şi ca grad de civilizație şi în consecință aceste legi 
fac să prevedem răspândirea muncii de vocație în organi- 
zarea oricărei societăți viitoare. Prin introducerea punctului 
de vedere evolutiv se întăresc în sufletul membrilor socie- 
tății sentimentul de răspundere, precum şi acela al solidari- 
tății. In celelalte sisteme de morală filosofică, aceste două 
sentimente, atât de necesare pentru împlinirea îndatoririlor 
morale către societate, sunt lăsate pe seama conștiinței fiecăruia, 
care nu are drept sancțiune, pentru acei care nu le respectă, 
decât remușcarea de conştiinţă, pe când prin prevederea 
pe care o dau legile evoluției asupra organizării societății 
viitoare, aceste două sentimente capătă, sub imperiul unei 
morale întemeiate pe faptul evoluţiei, o întărire nebănuită. Cine 
s'a gândit să tragă la răspundere pe omul sărac, fiindcă n'a 
făcut nicio binefacere în vieața sa ? Sau, chiar pe omul bogat, 

fiindcă n'a făcut atâtea binefaceri, pe câte ar fi putut face ? 
Nu s'a gândit nimeni, fiindcă nimeni nu poate cântări pre- 
judiciul adus organizării viitoare a societăţii de către acei 
care nu fac binefaceri. Cu totul altfel, dacă în loc de înda- 
torirea la actul de binefacere, se are în vedere îndatorirea 
la valoarea muncii prestate de cineva. Pentru valoarea unei 
munci, fie făcută de un ucenic începător, fie făcută de un 
tehnician experimentat, orice om are în mintea sa un cântar 
cu care apreciază răspunderea muncitorului, fiindcă unitatea 
de măsură îi este dată în munca omului de vocație. După 
valoarea muncii realizate într'o societate, orice om știe dacă 
este sau nu asigurat viitorul societății. Un popor cu o or- 
ganizație de muncă învechită, este primejduit în viitorul 

său, Chiar dacă membrii săi ar trăi între ei într'o egalitate 
perfectă de bunuri. 

Fundată pe legile evoluției omenirii, Morala Personaks- 
mului energetic, în deosebire de celelalte morale, îşi restrânge: 
astfel îndatoririle sociale la realizarea unui singur scop şi 
anume, la crearea de condiții optime pentru o perfectă orga-. 
nizare a muncii. Ea face din îndatoririle la muncă, după: 
modelul muncii omului de vocaţie, temelia morală pe care 
se sprijine înmulțirea și civilizația omenirii viitoare. Este 
ea îndreptățită la o asemenea restrângere? Intrebarea o vom 
pune îndată. Mai înainte de a răspunde la ea, să arătăm prin- 
cipalele îndatoriri sociale, care decurg din scopul indicat 
mai sus. Care sunt aceste îndatoriri? 

Indatorirea de a cultiva adevărul, în primul rând, fiindcă 
acesta este izvorul nesecat al invențiilor care întrețin continua 
perfecționare a organizării muncii. Această cultivare implică 
libertatea deplină de gândire și de publicitate, căci adevărul, 
izvor de invenții, este adevărul cel viu, primitor de verificare 
şi discuție, iar nu adevărul dogmatic, păzit cu arma și impus 
cu forța. In consecință, cu cultivarea adevărului vine înda- 
torirea de a se libera de sub tirania ideologiilor politice si 
sociale sprijinite pe fanatism. Dar mai presus de toate, cul- 
tivarea adevărului trebue să înceapă cu voința curajoasă de 
a se cunoaște fiecare pe sine însuși. Una din caracteristicele 
omului de vocaţie, este sinceritatea către sine. Cunoscându-se 
pe sine, omul de vocație are măsura puterii sale de muncă. 
Astfel naște îndatorirea- morală pentru fiecare muncitor, că, 
înainte de a-și alege o carieră, să-și facă o examinare sinceră, 
după care să-și aleagă cariera potrivită aptitudinilor sale, 
pentru a nu fi expus să muncească fără tragere de inimă, 
sau chiar să vagabondeze dela un gen de muncă la altul. O 
asemenea examinare este greu de făcut, bine înțeles, atunci 
când în organizarea societăţii muncitorul nu găsește o cola- 
borare, sau ceva mai mult, când el găseşte numai piedeci. 
In cazul acesta din urmă, muncitorul este adus să creadă 
că reușita într'o carieră depinde numai de noroc. La această 
credință au si fost aduși muncitorii din țările unde circula 
proverbul: « Fă-mă mamă cu noroc şi aruncă-mă în foc»! 

Unde, însă, organizarea societăţii vine în ajutorul muncitorului 
cu instituții speciale în care el poate fi sfătuit la orientarea 
sa profesională, acolo îndatorirea de a fi sincer cu sine însuși 
poate deveni o realitate. 

“După autoexaminarea sinceră de sine, muncitorul, având 
cariera potrivită vocației sale, poate începe munca. Primă 
îndatorire care i se cere acum, este să muncească în mod 
conştiincios. Conştiinciozitatea este, precum am mai spus-o, 
o însușire esențială a omului de vocație. Nu o pot avea mun- 
citorii de rând şi de multe ori nici profesionistii inteligenți. 
Căci constiinciozitatea presupune, pe lângă inteligență, și 
aptitudini tehnice speciale și un sentiment de răspundere, 
care întreține controlul de sine într'un chip cu totul deosebit. 
Mulţi profesionişti capabili de eforturi excepționale, din cauza 
lipsei acestui sentiment de răspundere, își compromit ca- 
riera şi ajung să îngroaşe rândul declasaților. 

Dar conştiinciozitatea nu este deajuns pentru ca munci- 
torul de vocaţie să-și îndeplinească întreaga sa menire pe lume. 
Pe lângă conştiinciozitate, se mai cere și instinctul de soli- 
daritate. Profesionistul care-şi aplică știința si tehnica sa, 
în mod maestru, însă egoist, care urmăreşte renumele său ca 
Erostrat incendiatorul templului din Efes, cu prețul unei 
crime săvârşite contra umanității, nu este un profesionist de 
vocaţie, ci un simplu criminal. Un medic bunăoară, care-și 
omoară clientul pentru a putea verifica pe cadravul acestuia 
o ipoteză a sa științifică, oricât de mare ar fi valoarea acestei 
ipoteze, nu este totuşi un profesionist de vocație. Această 
îndatorire la solidaritate a devenit în ultimii ani chiar de o 
deosebită importanță, de când cu captarea energiei atomice. 
Această energie poate fi folosită la scopuri îndustriale, dar 
poate fi folosită și în scop de distrugere. In acest din urmă 
scop ea a și fost folosită în ultimul războiu. Unde am ajunge 
cu invențiile tehnice, dacă inventatorii lor ar fi lipsiți de soli- 
daritate cu omenirea? 
` Ši acum, venim la întrebarea ridicată mai sus: este oare 
îndreptățită Morala Personalismului energetic să restrângă nu- 
mărul îndatoririlor sociale la atât cât este necesar pentru 
ctearea unor condiții optime de muncă? Ce motivează deo- 

sebita atenție care se dă muncii? Răspundem: deosebita 
atenție dată muncii, este motivată suficient atât prin consta- 
tări de fapt, cât şi prin considerații de ordin teoretic. In ceea 
ce priveşte constatările de fapt, este suficient să cităm ur- 
mătoarele trei, cunoscute de toată lumea: r. Bogățiile pă- 
màntului sunt insuficiente pentru satisfacerea cerințelor po- 
pulației omenești de astăzi. Pământul a devenit prea mic. 
2. Jn anul de faţă, 1946, cu toată ajutorarea reciprocă pe care 
și-o dau popoarele, milioane de oameni vor pieri de foame. 
3. Cucerirea energiei atomice a pus elita profesională a lumii 
într'o mare nedumerire: ea se întreabă dacă noua energie 
va fi spre folosul sau spre distrugerea omenirii. Aceste 
trei constatări, împreună cu altele despre care vom avea 
ceva de spus spre sfârşitul acestor pagini (în Perspective de 
viitor), sunt motive destul de puternice în sprijinul Morale: 
Personaksmului energetic. 

Inafară de aceste constatări de fapt, sunt apoi consideraţii 
teoretice tot atât de puternice, și care sunt bazate pe rezul- 
tatele ultimelor cercetări ştiinţifice pe terenul vieții sociale, 
Este un adevăr stabilit astăzi că omul nu vine pe lume cu 
instinctul muncii şi că deprinderea lui la muncă a fost do- 
bândită cu încetul si de cele mai multe ori în mod silit. Este 
de asemeni neîndoios faptul că civilizația este produsul muncii 
instrumentale. Mulțumită muncii făcute cu instrumentele, 
omenirea şi-a constituit un mediu al ei propriu de civilizație, 
în care ea și-a găsit adăpost contra greutăților inerente luptei 
pentru existență. In acest mediu de civilizație s'a produs 
înmulțirea populației omenești. Astfel: munca, civilizația și 
înmulțirea populației stau într'o dependență strânsă. Nu 
poate fi populație deasă acolo unde nu este civilizație şi nu 
poate fi civilizație, unde nu este muncă. In cadrul acestei 
dependențe, se stabilesc si regulile de conduită pe care vor 
trebui să le urmeze membrii omenirii şi de care se ocupă 
morala. In orice mediu de civilizație, omul este dator să 
muncească, dar nu cu aceeași sârguiță şi pricepere. Intr'un 
mediu de civilizație nu prea populat si bogat în resurse natu- 
rale, munca poate fi mai puțin disciplinată. Nu tot astfel 
într'un mediu cu populaţie deasă și unde bogăţiile naturale 

“lipsesc, sau sunt dobândite printr'o aprigă concurență cu 
restul omenirii. Aci munca trebue să fie disciplinată în mod: 
-sever şi impusă în primul rând ca îndatorire morală. In acest 
caz se găsește tocmai omenirea de astăzi, după constatările 
raportate mai sus. Morala Personalismului energetic răspunde, 
așa dar, epocei de evoluţie prin care trece omenirea în momen- 
tele de față. Primatul pe care ea îl acordă organizării muncii, 
este pe deplin îndreptățit. Acest primat este îndreptățit atâta 
vreme cât nu se va produce minunea, așteptată de câteva 
spirite optimiste, că, prin o tehnică supraperfecționată a muncii, 
miliardele de oameni de pe suprafața pământului vor putea 
fi îndestuliți în toate cerințele lor de către câteva uzine, cu 
un lucru de câteva ore pe zi. Această minune, care ar realiza: 
pe pământ paradisul ceresc, este însă prea îndepărtată şi, 
de altminteri, tot prin muncă ar fi să se realizeze. 


V. SCLAVAJUL, INDUSTRIALISMUL, CAPITALIST SI GOANA 
DUPĂ CÂȘTIG 


Omul nu se naște cu instinctul de muncă, ci cu instinctul 
de joc, de cântec și de hoinăreală. La muncă a fost constrâns 
de nevoile în care-l puneau condițiunile mediului. Și nu pe 
o prea lungă durată, Ori de câte ori nevoile încetau, prin schim- 
bare de mediu sau prin o altă întâmplare fericită, el se lăsa 
de muncă pentru a redeveni animal fără grija zilei de mâine. 
Deprinderile la muncă regulată s'au statornicit la el târziu 
şi după multe chinuri. Natura l-a adus să treacă, mai întâi, 
printr'o lungă perioadă de muncă forțată. In această muncă 
forțată a sclavajului, marea majoritate a membrilor omenirii 
. primitive şi-a făcut prima școală a muncii. Dar sclavajul nu 

putea produce îndestulător pentru o societate numeroasă si 
cu cerințe variate. Finalitatea naturii a trebuit să creeze un 
. alt mijloc prin care să lege pe oameni de muncă, şi mai ales 
să lege pe toți oamenii, nu numai pe majoritatea lor. Mij- 
locul a fost găsit în întrebuințarea spornică la câștig a instru- 
mentelor mecanice de muncă, în locul brațelor omenești 
. de până aci. Industrialismul a fost, astfel, a doua școală a 
„muncii, prin înlesnirea pe care el o oferea îmbogăţirii. Imbo- 

gățirea a fost negresit urmărită şi prin munca de sclavaj, 
însă fără multe şanse de reuşită şi în tot cazul la îmbogățire 
ajungeau numai foarte puțini stăpâni de sclavi si încă şi mai 
puțini sclavi dotați cu talente remarcabile. Industrialismul, în 
schimb, lăsa o cale deschisă spre îmbogățire tuturor celor 
ce puteau inventa, sau măcar a întreținea un spor de pro- 
ducție, căci munca prin instrumente mecanice producea în- 
zecit şi însutit mai mult decât munca cu brațele. De multe 
ori ea era mai grea decât aceea de sclavaj, dar aceasta n'a 
împiedecat să fie îmbrățișată, fiindcă ea era însoțită de câștig. 
In goana după câștig, oamenii munceau de bună voiz, mai 
mult şi mai din greu de cum muceau mai înainte în sclavaj. 
Aceia dintre ei cu şanse în această goană după câștig, ajun- 
sescră în scurtă vreme stăpâni pe instalații organizate pentru 
o producție în continuă creştere. Astfel industrialismul a dus 
în mod natural la capitalismul individualist, burghez, care 
astăzi predomină aproape, peste întreg pământul. Deprin- 
derile la muncă, cerute de finalitatea naturii în vederea creş- 
terii populaţiei, s'au răspândit în mijlocul omenirii prin spri- 
jinul ce le-a fost dat de legătura lor strânsă cu dorința de 
îmbogăţire. Aşa va fi oare şi de aci înainte? Personalitatea 
omenească se va statornici ea definitiv în deprinderile de 
muncă prinse în goana după câştig? 

Inainte de a răspunde la aceste întrebări, să vedem care 
ar fi morala filosofică în concordanță cu Personahsmul ener- 
getic pentru perioada sclavajului, și care pentru perioada 
capitalismului individualist burghez. Ce reguli de conduită 
ar recomanda filosoful, adept al principiilor Personahsmului 
energetic, în cazul că sclavajul ar fi astăzi starea de fapt a 
omenirii ? 

Intr'o societate de oameni, compusă din sclavi și stăpâni 
de sclavi, ce alte reguli de conduită ar putea filosoful nostru 
recomanda, decât pe acelea recomandate de fundatorul mo- 
ralei creștine ? Iubirea de oameni; Mila; Cumpătarea pentru 
stăpâni, — Răbdarea ; Răsplata în lumea cerească, pentru 
„muncitorii în sclavie. Iar el, filosoful, aşteptând cu încredere 
' evoluția omenirii, s'ar mărgini la munca de educator al tine- 
rimei, muncă de sclav, făcută însă de bună voie. 

In societatea de astăzi, compusă din capitalişti si salariați, 
muncitori si unii și alții, dar muncitori în scopul de a câștiga 
cât mai mult de pe urma muncii lor, filosoful adept al Perso- 
nalismului energetic are ca moralist un rol cu mult mai dificil. 
Pe baza principiilor sale, el este convins, pe de o parte, că 
evoluția omenirii nu se poate opri la munca pentru câştig. 
Insă, pe de altă parte, el mai ştie că evoluția omenirii este 
măsurată pe secole, iar nu pe ani, și încă mai puțin pe zile. 
El trebue, prin urmare, să facă pe profetul şi pe îndrumă- 
torul practic în acelaşi timp. De această îndoită obligație, 
nu se poate achita decât impunându-şi sacrificiul de a în- 
deplini, pe lângă îndatoririle cerute de morala prezentului 
şi pe acelea cerute de morala așteptată dela viitor. Care sunt 
îndatoririle cerute de morala prezentului? Pe primul plan 
sunt acelea care derivă direct din imperativul care dă caracterul 
de necesitate şi de universalitate introducerii muncii cu plată. 
Niciun câştig fără muncă, nicio muncă fără plata justă. Orice 
abatere dela acest imperativ, turbură ordinea societății con- 
temporane. Capitalistul, ca şi salariatul, se declară deopotrivă 
gata să i se supună, fiindcă acest imperativ formulează în 
regulă de conduită ceea ce toată lumea înțelege prin dreptate. 
Indatoririle moralei prezentului sunt, asa dar, dela sine lă- 
murite și primite, fără a fi nevoie de o stăruință din partea 
filosofului nostru. Nu este nimeni în lumea industrialismului 
de astăzi, care să mai ceară argumente, dacă este moral să 
plătească o muncă făcută, sau dacă este bine să primească 
răsplata cuvenită pentru munca lui. Insă, cu toate că toată 
lumea se pune sub egida acestui imperativ, nimeni nu este 
mulțumit cu aplicarea lui. Capitalistul crede că nu câștigă 
îndestul, iar salariatul, mai ales, crede că este spoliat de o 
parte din plata ce i se cuvine. Karl Marx a pus bazele politicei 
anticapitaliste tocmai pe afirmația că existența capitalului se 
datorește neplății de către capitalist a unei părți din salariu 
datorit pe dreptate muncitorului. In toate țările industriale 
cele mai acute crize politice sunt provocate de nemulțumirea 
muncitorilor pe salariul ce primesc, deşi nu există cetățean 
în aceste țări care să nu fie convins că dreptul la o muncă 
plătită just, constitue în producţia industrială principala ga- 

ranţie a prosperității generale. Astfel, filosoful nostru este adus 
să se întrebe: din ce provine discordanța dintre îndatoririle 
morale, la care aderă toată lumea, de o parte şi faptele pe care 
le prezintă experiența, de altă parte ? Unde stă păcatul originar 
al muncii pentru câştig, păcat care-şi dă roadele tocmai 
după ce această muncă s'a întins peste întreg pământul? 
Răspunsul la această întrebare, constată el atunci, este uşor 
de dat pentru acela care nu-şi are judecata rătăcită pe cără- 
rile ideologiilor politice. Păcatul originar al industrialismului, 
stă în aceea că el nu a condiționat câştigul de calitatea munci- 
torului. El a crezut că orice muncă are drept la câștig, chiar 
şi aceea care este fără spor de producție. Karl Marx, pro- 
fetul fericirii pentru muncitori, în opera sa Das Kapital, 
biblia socialismului, nu face nicio deosebire între muncitorul 
calificat şi muncitorul necalificat. Pentru el, unul şi altul 
sunt egal de productivi şi, prin urmare, îndreptățiți să pri- 
mească salarii egale. Argumentarea lui în Das Kapital, este 
argumentarea unui matematician care pleacă dela ipoteza că 
orele de muncă ale muncitorilor au un randement egal, în- 
tocmit ca pilele electrice de un voltaj absolut egal. Unde se 
întâlneşte, însă, această egalitate pe câmpul muncii? Nici- 
unde. Cum se poate compara ora de lucru a muncitorului 
de elită din centrele industriale ale iei cu ora de lucru a 
muncitorului nepregătit din alte țări? Aceeaşi argumentare 
greșită şi de partea capitaliștilor. Un capitalist inventiv și 
în curent cu toate perfecționările tehnice, are drept la o 
altă răsplată de cum o poate pretinde un capitalist care nu 
face decât să speculeze monopolul unei industrii într'o țară 
săracă. Astfel, în noua organizație industrială, ca si în vechea ` 
organizație a scalvajului, muncitorul, ca si capitalistul, nu 
s'au recrutat după aptitudinile lor speciale, ci la întâmplare, 
Dacă s'ar fi recrutat după aptitudinile lor speciale, s'ar fi 
dovedit că sporul de producție se datorează calității munci- 
torului sau capitalistului si în acest caz în producția capita- 
listă s'ar fi introdus dela început principiul creșterii de sa- 
lariu în raport cu creşterea de producție. Nefăcându-s2 re- 
crutarea muncitorilor după aptitudinile lor, ci după întâm- 
plare, a trebuit să se ajungă la conflicte brutale între capita- 

list şi salariaţii săi. Aceştia, neputându-și valorifica dreptul 
la un spor de salariu, pe baza creşterii de producție, venită 
pe urma aptitudinilor lor, au recurs la greve si violenţe, și în 
cele din urmă la sindicate în vederea cuceririi puterii suve- 
rane a Statului. Același lucru, și încă într'o măsură mai mare, 
l-au făcut şi capitaliştii. Rezultatul final, la care s'a ajuns, 
este că astăzi, nu muncitorii, sau capitaliștii calificați au câș- 
tigurile cele mari de pe urma muncii lor, ci muncitorii, sau 
capitaliştii care fac parte din sindicatele, sau partidele politice 
care au în mâna lor puterea Statului. In ordinea economică, 
acest rezultat se traduce prin ridicarea crescândă a prețurilor 
la produsele economice, pentiu a ținea pas cu ridicarea cres- 
cândă a salariilor; în ordinea politică, prin instalarea la 
guvern a regimurilor de teroare; în ordinea culturală și morală, 
printr'o anarhie desăvârșită în conduita cetățenilor. 

Cunoscând cauzele răului de care sufere societatea con- 
temporană, rămâne ca filosoful nostru să examineze mij- 
loacele de îndreptare. Cu aceasta și începe rolul său de mo- 
ralist al filosofiei fundate pe Personaksmul energetic. 


VI. MUNCA PORNITĂ DIN VOCAȚIE SPRE FOLOSUL COMUNITĂȚII 
OMENEȘTI 

Să ne închipuim o ţară pustiită de războiu, în care, pe lângă 
distrugerea obiectelor materiale, însăși populația s'ar găsi 
amputată în organele ei fizice și sufletești, astfel că pe întreg 
cuprinsul țării ar fi numai ruine și oameni schilozi. "Ţara 
își are totuși teritoriul ei liber, iar în populaţie stărue voința 
de a trăi mai departe. Refacerea ei începe deci în grabă, 
dar fără pricepere. Locuitorii se pun pe muncă, fiecare, însă, 
alege munca la întâmplare, fără a ținea seama că nu este unul 
căruia să nu-i lipsească o părticică din corp sau din suflet. 
In prima fabrică din nou reconstruită, nimerește la serviciul 
unde se cere o vedere pătrunzătoare un infirm de ochi, iar la 
serviciul unde se primeșc reclamaţii un surd; un ciung am- 
putat de mâna dreaptă primeşte materialul care este adus 
de un olog, pe când un fost şef de bandă hoțească este însărci- 
nat cu paza depozitului. ÎInlăuntrul atelierelor lucrează la 
întâmplare amputații de o mână la lucrări meticuloase, și 

cei pe jumătate în stare de mumii la ridicări de greutăți. Un 
copilandru, incapabil să-și țină atenţia încordată zece minute 
“consecutiv, este pus să țină rânduiala dintre diferitele munci 
efectuate pe maşini separate, iar un bătrân care abia se mișcă 
este obligat să aducă copilandrului, la fiecare jumătate de oră 
raport asupra muncilor efectuate. O discordanţă totală între 
aptitudinile muncitorilor și diferite servicii ale fabricii. Și 
așa la fel să ne imaginăm că s'ar petrece în toate fabricile 
reconstruite în nefericita țară pustiită de războiu! Ar putea 
o asemenea organizație a muncii să ducă la o producţie pros- 
peră? Nu este ea oare predestinată să ajungă la turburări 
grave în ordinea politică și economică ? 

Răspunsul nu face îndoială. O asemenea organizare este 
lipsită de orice şansă de a deveni prosperă, fiindcă ea des- 
parte munca de factorul principal care o poate face spornică: 
anume, de aptitudinea muncitorului. Dacă ea ar fi ţinut 
seama de acest factor, cu toate că acest factor este repre- 
zentat prin o lume de schilozi, așezând pe fiecare infirm la 
locul potrivit aptitudinilor rămase lui, așa cum se face astăzi 
în urma războiului de către guvernele prevăzătoare, pro- 
ducţia fabricilor ar fi fost deajuns pentru a asigura vieața 
întregii populații. Când această așezare a fiecărui om la 
locul cerut de aptitudinile sale nu se face, atunci, chiar într'o 
lume de oameni sănătoși, producția nu asigură viitorul popu- 
lației. Acesta a fost tocmai, după cum am văzut mai înainte, 
păcatul în care a căzut industrialismul în primele lui înce- 
puturi; păcat care, apoi, s'a întins și la celelalte genuri de 
muncă profesională pe terenul artei, științei si al educaţiei. 
Industriașul care, în goana după câștig, și-a recrutat la în- 
tâmplare pe salariaţii săi, socotind că producția spornică 
vine dela mașină, iar nu dela calitatea omului, a procedat 
la fel cu nenorociții locuitori ai țării pustiite, care, fără a 
lua în seamă infirmitățile lor, s'au apucat fiecare de munca 
ce-i venea înainte, socotind că astfel își asigură vieața pe 
viitor. 

Sclavajul a făcut prima legătură durabilă între om şi muncă: 
o legătură brutală impusă de nevoile mediului și întreținută 
prin frică. Prima fază a industrialismului, a industrialismului 

capitalist, a întărit această legătură prin avantajele aduse de 
întrebuințarea instrumentației mecanice. Intro nouă fază de 
acum înainte, industrialismul trebue să aducă o desăvârșită 
întregire a muncii în personalitatea omenească. Munca pe 
viitor trebue să fie o deprindere cerută, iar nu impusă omului, 
Ea trebue să răspundă vocației acestuia, căci numai astfel ea 
asigură o producţie crescândă si variată, fără de care înmul- 
țirea populaţiei și progresul cultural al comunității omenești, 
nu se pot susținea. Intre munca făcută din vocaţie, producție 
şi vieața populației, este o corelație strânsă. Un popor cu 
populație numeroasă şi cu cerințe de cultură înaltă, nu poate 
avea un viitor asigurat decât dacă are în mijlocul său oameni 
de vocaţie, căci aceştia, prin geniul lor de invenţie, dau pro- 
ducției ritmul necesar unei continue creșteri și perfecționări. 

Cu aceste considerații ne-am apropiat de sfârșitul lucrării 
noastre. Un mic rezumat înainte de a formula ultimele con- 
cluzii, 

In ce consistă vocaţia și cum se explică rolul său hotărîtor 
în vieața omenirii? După cum am văzut mai înainte, din 
naştere oamenii nu au instinctul de a munci. Mulţi dintre 
ei sunt chiar atât de refractari muncii, că nu ajung de bună 
voie la deprinderea de a munci niciodată, ci trebuesc tot- 
deauna să fie constrânși. Intre oameni însă sunt câţiva, cari 
de îndată ce cad asupra unui gen de muncă potrivit apti- 
tudinilor lor, se entuziasmează văzând produsul obținut prin 
muncă şi, identificându-se sufleteşte cu el, tind să-l aibă 
din ce în ce mai perfect. Cazul este același, fie că produsul 
este obținut prin o muncă tehnică industrială, fie că el este 
“obținut prin o muncă de creaţie artistică, științifică, sau 
educativă, Aceeași psihologie deosebește pe muncitorii de voca- 
ție de muncitorii de rând, oricare ar fi felul muncii lor. Primul 
simptom al entuziasmului lor este conștiinciozitatea cu care 
este însoțită munca. Ei au oarecum presimțirea de a fi che- 
mati la o muncă predestinată și de aceea, dela început, con- 
centrează asupra acestei munci toată atenția. Unii dintre ei 
nu merg mai departe. Aceştia compun categoria muncito- 
rilor conştiincioși, cari, fără să fie productivi de elită, sunt, 
totuşi, de mare ajutor progresului. Acei cari depășesc con- 

știinciozitatea şi identificându-se cu produsul muncii tind 
să creeze din ce în ce mai perfect, sunt oamenii de vocaţie. 
Resortul intim al activităţii acestora nu-l constitue dorința 
de câștig, ci finalitatea însăși a naturii. Vocaţia lor este mij- 
locul creat de natură pentru a desăvârși prin deprinderile la 
muncă personalitatea omenească. Geniul de invenție si puterea 
de muncă pe care le are omul de vocaţie, sunt susținute, 
de aceea, pe inconștient. Dăruit de natură, pentru a realiza 
menirea omenirii pe pământ, omul de vocaţie este deasupra 
dorinței de câștig și, prin aceasta, deasupra păcatului originar 
al industrialismului capitalist. El este tipul de om chemat ca, 
prin exemplul său, să dea reguli de conduită contemporanilor. 

Un nou imperativ moral trebue așa dar să înlocuiască impe- 
rativul moral al industrialismului capitalist. In locul muncii 
la întâmplare pentru câștig personal: munca pornită din 
vocaţie, spre folosul comunității omenești. 

Acest imperativ, care rezumă morala filosofiei Persona- 
lismului energetic, depăşeşte cadrul obișnuit al moralei pro- 
fesionale, fiindcă realizarea lui implică îndatoriri care se 
extind atât asupra conduitei individului muncitor, cât și 
asupra comunității omenești. Munca «pornită din vocaţie », 
presupune pe omul pregătit sufletește să asculte de chemarea 
naturii si să-şi închine vieața acestei chemări. Ea mai presu- 
pune o tradiție educativă în acest sens; o tradiţie în care înda- 
torirea omului de a se cunoaște pe sine însuși, să găsească 
sprijin și încurajare. Ea mai presupune, apoi, în societate, 
un climat de obiceiuri sănătoase. 'Toate aceste îndatoriri depă- 
şesc cu mult obişnuitele recomandări date de morala profesio- 
nală a timpului nostru. La ele se adaugă încă și altele care 
privesc organizarea politică a comunității omenești. Impera- 
tivul moralei Personalismului energetic, cere ca «munca să 
fie spre folosul comunității omenești >. Insă imperativul pre- 
supune că organizația politică a comunității omenești, merită 
în adevăr ca munca de vocaţie să fie făcută în folosul ei. Căci 
altfel, ce rost să aibă îndatorirea de a munci pentru o co- 
munitate omenească organizată politiceşte în scopul de a 
duce războaie de cucerire ? Imperativul de a munci în folosul 
comunității omenești, implică, prin urmare într'însul si o 

reformă în organizarea comunității omenești. Realizarea lui 
duce la o armonioasă contopire a moralei profesionale cu 
organizarea unei comunități omeneşti bazate pe imperativuł 
moral al muncii tuturor, după aptitudinea fiecăruia, spre 
folosul tuturor. 

Nu este un asemenea imperativ destinat a rămânea pe planul 
nebulos al utopiilor? 

Pe planul dezideratelor, da; nu însă pe acela al utopiilor, 
deoarece începuturi spre realizarea lui găsim în chiar zilele 
noastre, Căci, cum putem numi altfel, decât ca începuturi spre 
realizarea lui, perspectivele de viitor pe care și le-au însușit 
iniţiatorii Organizării Naţiunilor Unite? Motivele care au 
determinat inițiativa acestei organizări, sunt tot atâtea în- 
demnuri pentru filosoful adept al moralei Personaksmulu 
energetic ca el să persiste în activitatea sa, Departe de a con- 
damna Morala Personalismului energetic, ca fiind născută a ră- 
mânea pe planul utopiilor, perspectivele de viitor pe care le 
deschide Organizaţia Naţiunilor Unite îi prezic, dimpotrivă, 
o apropiată actualitate, : 


VII. PERSPECTIVELE DE VIITOR 


Am avut ocazie în paginile precedente (Indatoririle morale 
către sine şi către societate), să facem aluzie la câteva consta- 
tări pline de î îngrijorare pentru viitor, constatări ce reies din 
observarea vieții omenirii în urma războiului din anii 1939— 
1045. Constatările la care făceam aluzie erau: îngustimea 
pământului față de cerințele populației omenești; insufi- 
ciența mijloacelor de ajutorare pentru împiedecarea foametei 
în unele țări, si în special în cursul anului 1946; nedumerirea 
provocată de captarea energiei atomice, despre care nu se 
ştie dacă este spre folosul sau spre distrugerea omenirii. La 
aceste constatări mai pot fi adăugate și încă multe alte cauze 
de îngrijorare, Intre altele: faptul că între guvernele marilor 
națiuni, care au câștigat războiul din anii 1939—1945, există 
suspiciune, nu încredere desăvârșită, din care cauză înar- 
mările continuă, deşi dorința de desarmare este pe buzele 
tuturor, In toate țările se face apel la pace și înfrățire, dar 

peste tot domneşte între cetățeni zavistia urei și a perse- 
cuției. Principiul libertății, al libertății sub toate formele, 
este înscris in constituția tuturor popoarelor, dar fiecare 
popor îl aplică în chip deosebit, etc. — Neliniste, sărăcie si 
îngrijorare peste tot. Insă, oricât de grele ar fi împrejurările 
de astăzi, nu toată lumea este făcută să-și piardă capul. In 
primul rând, nu sunt făcuți să-și piardă capul oamenii care 
au mai trecut prin asemenea împrejurări grele si au știut 
să le învingă. Intre ei, care alții mai de grabă decât aceia care 
au condus si au ieşit victorioși din războiul trecut ? Acei care 
au ştiut să câștige războiul, au datoria să știe câștiga și pacea, 
şi-au zis aceştia. Și hotărîți să-și îndeplinească noua lor datorie 
de a câștiga pacea, au înființat Organizația Naţiunilor Unite. 
Perspectivele de viitor, pe care acești fundatori ai Organi- 
zației Naţiunilor Unite şi le-au însuşit, asociindu-şi pe toți 
bărbaţii politici de seamă din guvernele a 51 naţiuni, consti- 
tuesc pentru noi astăzi singurele raze de speranță într'o schim- 
bare spre bine în viitor. Aceste perspective însă oricât de so- 
lemn ar fi proclamate, nu pot fi realizate decât prin muncă. 
Fără muncă, nicio îndreptare, fie îndreptarea promisă de îngerii 
cerești. Ce fel de muncă? Orișice fel de muncă? Să vedem, îna- 
inte de a răspunde, prin ce fel de muncă s'a câștigat războiul 
din 1939—1945. Primii ani ai războiului au fost dezastroși 
pentru Aliați. Armatele germane stăpâneau aerul si apa, multu- 
mită tehnicei superioare a armamentului lor. Ele cuceriseră 
aproape întrega Europă şi mulți specialişti militari credeau că 
numai o minune mai poate da Aliaților victoria. Aliații au càs- 
tigat totuși victoria, nu prin minune, ci prin realizarea unei 
tehnice și mai superioare în armamentul lor. La fiecare inven- 
ție germană, ei opuneau o altă invenție. Aviația germană era 
pe punctul de a distruge Londra, când o invenţie — RADAR 
— dădu posibilitate Englezilor de a cunoaşte momentul 
apariției, înălțimii și a direcţiei avioanelor germane. Londra 
fu astfel salvată. 'Tehnica submarinelor germane reuşise să 
blocheze țările Aliaților prin atacuri de surprindere şi “baraje 
de mine. O invenţie nouă, dădu libertate circulației vaselor 
care făceau legătura dintre țările Aliaților. Germanii urmă- 
reau să descopere un explosiv extraordinar prin captarea 

energiei intra-atomice si dacă ei ar fi ajuns să-l descopere, 
înainte de anul 1944, victoria era să fie a lor, Geniul inventiv 
al națiunilor aliate fu însă mai norocos, Germanii întârziară 
cu descoperirea si aceasta veni mai târziu de partea Aliaților. 
Toate aceste invenții, care. au dat Aliaților victoria, s'au 
înfăptuit prin oameni şi anume prin oameni cari au făcut 
o muncă grea. Care erau acești oameni şi ce fel de muncă 
făceau ei? Erau ei muncitori, la întâmplare, ori profesionişti 
care vânau câștiguri mari? Sau erau oameni cari, din vocație, 
își închinaseră munca folosului obștesc? Cred că răspunsul 
este unul și același pentru toată lumea. Victoria în războiul 
trecut este în mare parte, dacă nu în totul, datorită muncii 
oamenilor de vocație, care şi-au pus geniul lor inventiv în 
serviciul patriei şi omenirii. 

Și acum să revenim la întrebarea pusă mai înainte. Prin 
ce fel de muncă se pot înfăptui perspectivele de viitor pe 
care le deschide Organizarea Naţiunilor Unite, dacă nu tot 
prin munca din vocație? Munca pornită din vocație, care a 
asigurat câştigarea războiului, este, în primul rând, chemată 
să asigure și câştigarea păcii. De fapt, chemarea ei a și fost 
făcută din primele zile ale constituirii Organizației Naţiunilor 
Unite, deodată cu rolul pe care si l-a asumat această instituție 
de a dirija politica şi economia națiunilor spre pace şi pros- 
peritate generală. Căci rolul de a dirija, pe câmpul produc- 
ției economice în special, presupune pe acela de a accelera 
şi de a organiza operațiuni care nu se pot face decât prin 
o cât mai dreaptă întrebuințare la muncă a factorului uman. 
Unde muncitorii sunt întrebuințați fără selectare, nu poate 
fi producție organizată, si deci nici dirijată. Organizația 
Naţiunilor Unite, pentru a preîntâmpina nevoile actuale ale 
omenirii, vrea tocmai o producție repede si abundentă, adică 
o producție în ritmul invențiilor din timpul războiului. Ce 
fel de muncitori îi pot asigura o asemenea producţie? Pentru 
a avea răspunsul, să cercetăm experiența făcută până acum 
în direcția economiei dirijate, "Țările care au făcut experiența 
economiei dirijate au trebuit să recurgă la echipele munci- 
torilor de elită, care, prin intervenţia lor, ridicau sporul de 
muncă al tuturor celorlalți muncitori. Iată dar răspunsul! 

Toate ţările care vor urma îndemnul dat de Organizarea 
Naţiunilor Unite, vor trebui în curând să se decidă a imita 
acest exemplu. Ce sunt, însă, echipele muncitorilor de elită 
decât avangarda muncitorilor de vocaţie ? Astfel suntem aduși 
să conchidem că mijloacele prin care se poate câștiga pacea, 
nu diferă de acelea prin care s'a câştigat războiul: munca 
pornită din vocaţie, spre folosul obștesc. 

In anii de războiu, s'au produs totdeauna invenții mari si 
numeroase și de aceea mulți istorici s'au declarat admiratori 
ai războiului, punând în el cauza productivității de invenții. 
In realitate adevărata cauză este munca pornită din vocaţie. 
Războiul nu face altceva decât provoacă intensificarea acestei 
munci; intensificare, însă, pe care o pot provoca şi alte 
suferințe omenești, înafară de războiu. Sărăcia, foametea, 
epidemiile, nesiguranța, catastrofele de ordin cosmic, etc. 
Asemenea calamități, într'o omenire ajunsă la o conștiință 
hipersensibilă, pot fi tot aşa de bine cauze de intensificare. 
Perspectivele acestea probabil le-au și avut în vedere promo- 
torii Organizației Naţiunilor Unite. 

In lumina acestor perspective, Morala Personalismului ener- 
getic, departe de a fi, asa dar, o utopie, este, dimpotrivă, o 
cerință a timpului în care ne aflăm. 

NUMELE GEOGRAFICE DIN ROMÀNIA 
SI DICTIONARUL TOPONIMIC ROMÁN 


DE 


“TH. CAPIDAN 


MEMBRU AL ACADEMIEI ROMÂNE 


Comunicare făcută în ședința publică dela 18 Ianuarie 1946 


In anul trecut, după constituirea Consiliului Naţional 
de Cercetări Științifice, am propus acestui Consiliu pu- 
blicarea câtorva lucrări din domeniul limbii române. Dintre 
acestea, mai interesantă și, în același timp, mai necesară pentru 
adâncirea cercetărilor noastre în domeniul istorico-filologic 
şi cultural este Dicţionarul Toponomic Român. 

Spuneam atunci că tezaurul lexical al unei limbi este al- 
cătuit, în cea mai mare parte, din nume apelative ȘI nume 
proprii, ultimele întrebuințate în denominația personală s ȘI 
locală. Pentru primele, care sunt mai necesare, întru cât 
constitue elementul de bază al vorbirii omenești, s'au creat 
glosare şi dicționare încă din antichitate. Pentru ultimele, 
a căror importanță a fost relevată târziu de tot, nu s'a făcut 
nimic. In acest domeniu, cercetările au început abia în a doua 
jumătate a veacului trecut. Aceste cercetări au fost îndreptate 
în două direcțiuni: una, urmărind să stabilească sistemul de 
denominație personală, dând naştere la o nouă ramură a lingvis- 
ticei generale: antroponimia (antroponomastica), alta, urmă- 
rind să stabilească sistemul de denominaţie locală, dând 
naştere la toponimia (toponomastica). Deşi ambele formează 
izvoare nesecate pentru cunoșaterea trecutului istoric şi cul- 
tural al unui popor, ultima, toponimia, apare mai interesantă 

www.digibuc.ro 


2 TH. CAPIDAN 36 


decât antroponimia, atât din cauza materialului ei mai rezis- 
tent cât mai ales și din cauza repartiției lui geografice. 

De obiceiu, numele topice vechi apar în straturi suprapuse. 
Sub această formă, ele ușurează întru câtva cercetările noastre, 
fiindcă avem putinţa să urmărim trecerea fiecărui nume de 
localitate dela forma veche la cea actuală, atunci când într'a- 
devăr ultima reprezintă continuarea celei vechi. In privința 
aceasta, istoricul unui nume de localitate se indentifică cu 
istoricul unei limbi care derivă din alta mai veche. După 
cum, la o limbă nouă, care se arată că este continuarea unei 
limbi vechi — cum este limba noastră față de limba latină — 
presupunem că, între perioada veche si cea nouă, au existat 
fără întreruprere generații de vorbitori ai aceluiași popor care 
au vorbit-o, tot astfel și la un nume local actual, care se dove- 
deste a fi continuarea unuia vechiu, presupunem că, între peri- 
oada veche şi între cea nouă, au trebuit să existe fără între- 
rupere generații de indivizi vorbitori care i-au continuat 
întrebuințarea până în zilele noastre. 

Din cauza acestei continuități ce se poate constata în trans- 
misiunea unui nume de localitate, transmisiunea stabilită 
fără echivoc de ştiinţa limbii, un nume de localitate vechiu 
valorează mai mult chiar decât izvoarele istorice. Fiindcă, 
în vreme ce acestea de multe ori pleacă dela informațiuni 
necomplete sau chiar false, numele topic, fiind supus ace- 
loraşi norme de prefacere ca orice cuvânt din limbă, se 
păstrează nealterat în întreaga lui structură, atunci când moş- 
tenit, cum am spus, din generație în generație, se adaptează 
sistemului de pronunțare al poporului care l-a păstrat. 

Recunoscându-se această neprețuită valoare a numelor de 
localități pentru studiile istorico-lingvistice și culturale, un 
început de investigație în acest domeniu a fost făcut în Ger- 
mania, unde, încă din anul 1863 dar mai ales dela începutul 
veacului nostru, au apărut o serie de lucrări, semnate de 
învățați ca Schröder, Fârstermann, Eberl, Behagel, Reimer, 
Buchner s. a., care au pus bazele acestei ramuri a lingvisticei 
generale. 

Tot în Germania, începând din anul 1925, apare si revista 
internaţională « Zeitschrift für Ortstnamenforschung » sub con- 

ducerea lui Schnetz, pentru care în 1994 s'a creat la Univer- 
sitatea din Miinchen o catedră de toponimie. 

După apariția primelor lucrări de toponimie în Germania, 
cercetări în acest domeniu au început să se facă și în celelalte 
țări occidentale ca Franța, Anglia, dar mai ales Italia, în fine 
Elveţia, Belgia, Danemarca, Norvegia, etc. In Franța, adevă- 
ratul fondator al acestei discipline a fost Auguste Lognon, 
care a ținut cursuri de toponimie la Ecole pratique des Hautes 
Etudes și la Colltge de France. După el a urmat A. Dauzat 1). 

Dar toponimia franceză a fost forte mult cultivată si de alți 
învăţaţi străini, între care germanul Grâhler ocupă un loc 
important. 

In Anglia, cercetările în domeniul toponimiei au fost si 
mai întinse decât în Franța. Nu încerc să înșir aici numele 
tuturor invitatilor din această țară care au lucrat în do- 
meniul acestei discipline. Este destul să arăt că în Anglia 
s'a înființat o societate pentru cercetarea numelor de loca- 
lități, anume «Place-names Society » 2). O desvoltare tot 
atât de mare au luat aceste studii în Italia. Incepând cu 
învățații G. Flechia, B. Bianchi, S. Pieri, D'Olivieri, Bognetti, 
Giandominico Serra, Bertoldi, Carlo Battisti si alții, cercetă- 
rile de toponimie au fost încurajate în gradul cel mai înalt. 

Acest mare avânt pentru studiul numelor de localități 
în Italia a fost promovat din două motive: mai întâi pentrucă 
în această țară s'au produs cele dintâi nume topice de origine 
romană, a căror desvoltare putea fi urmărită pe bază de do- 
cumente dela început, adică din epoca clasică până în zilele 
noastre 2), al doilea, din cauza unor controverse ce s'au ivit 


3) A. Dauzat, autorul lucrării Les noms de lieux, Paris, 1926, continuă pre- 
legerile de toponimie la Ecole pratique des Hautes-Etudes. Dânsul a creat în Revue 
des études anciennes (1932) o cronică de toponimie, în care se dă o bibliografie critică 
despre cercetările si publicaţiile ce se fac în acest domeniu. Vezi şi Conferences de 
[Institut de linguistique de l’ Université de Paris, III (1935), p. 43 suiv. 

2) Lucrările mai importante asupra toponimiei engleze sunt: R. E. Zachris- 
son, A contribution to the study of Anglo-Norman influence on English place-names 
Lund, 1909. H. Lind wist, Middle English place-names of Scandinavian origin, 
Upsala, 1912. W. Z. Watson, The Celtic place-names of Scotland, Edimburg, 
1927 s. a. 

3) Vezi Silvio Pieri, Toponomastica delle valle dell’ Arno. € Reale Academia 
dei Lincei >, Roma, 1919 si darea de seamă de G. Giuglea în Dacoromania, I, 
p. 1490 urm. 

între învățații italieni şi învățații germani referitor la ori- 
ginea comunelor rurale medievale din Italia, pe care savantii 
germani o considerau ca o creație germanică, iar învă- 
țaţii italieni ca o continuare a sistemului de denominatie 
romană. 

Sunt interesante in privința aceasta lucrările savantului 
lingvist Giandomenico Serra, fost profesor timp de aproape 
douăzeci de ani la Universitatea Regele Ferdinand din Cluj 
(1931). In ultima sa lucrare, «Contributo toponomastico alla 
teoria della continuità nel medioevo delle comunità rurali 
romane e preromane dell’Italia Superiore !)» a rezolvit în 
mod definitiv această problemă. 

Răsfoind cineva această lucrare, va afla cât de interesante 
sunt pentru toponomastica noastră întrebuințarea gentiliciului 
(numele de familie la Romani) ca denumire a comunei rurale, 
sub forma unui plural colectiv, în felul numelor noastre de 
comune rurale terminate în -eşti sau -eni (-ani), despre care 
vom vorbi mai departe. Vorbind despre organizația satelor 
medievale în Italia cu locuitori care se trag din acelaşi strămoş 
comun, învățatul italian arată că între numele ce purtau 
ele era și acela de fara, cuvânt de origine longobardă. Astfel, 
dânsul citează dintr'un document din anul 1084 Fara filiorum 
Petri, Fara filiorum Guarnerii, cu înţelesul de «aşezarea s. moșia 
fiilor neamului Petri » etc. Este interesant de constatat că 
acest fara există şi în organizarea socială a păstorilor mace- 
doromâni din Pind, cu înţelesul pe care l-am dat în lucrarea 
mea «Românii Nomazi»: «totalitatea familiilor înrudite din- 
trun sat cu tot avutul lor ». Mai marele peste această totali- 
tate de familii este celnicul adică «fruntașul ». Dar fară azi 
la Macedoromâni are si înțelesul de neam, trib, tulpină, 
exact ca la Italieni 2). De sigur, trebue să fie o legătură ca 
-chestie de denominație locală, între fara italiană si fara 
macedo-română. Revenind la studiul toponomasticei în cele- 
lalte țări occidentale, progrese mari au fost realizate în Belgia, 
creindu-se si o catedră la Liége pentru această disciplină. 


1) Vezi darea de seamă de St. Pasca, ibid., VII, 391 suiv. 
2) Despre fard la Dacoromâni și celelalte popoare balcanice, v. Dicționarul limbii 
române, tomul II, partea I, p. 52. 

De asemenea in Danemarca, Olanda, Suedia, Portugalia 1) 
s. a. Mai puțin înaintate se arată aceste studii în țările slave, 
probabil din cauza că, în ordinea denominaţiei locale indo- 
europene, nomenclatura lor geografică fiind mai nouă, se arată 
în marea ei majoritate atât de transparentă încât, pentru 
specialişti, ea pare la prima vedere clară. 

In schimb, numele topice slave din țările neslave au fost 
cercetate cu multă asiduitate. Pomenesc aici lucrarea savan- 
tului filolog rus Seliščev 2) asupra toponimiei din Albania, 
a învățatului german Vasmer asupra toponimiei slave din 
Grecia 3), ş. a. De asemenea n'au fost neglijate nici numele 
locale antice. Astfel, o lucrare interesantă asupra numelor 
indocuropene care poate fi folosită si de cetitorul nespecia- 
list este acea publicată de Felix Solmsen, Indogermaniche 
Figenamen als Spiegel der Kulturgeschichte (Heidelberg, 1922). 
Inafară de aceasta au mai apărut studii şi lucrări în acest 
domeniu semnate de indoeuropenişti şi romaniști ca: P. Kre- 
tschmer, A. Trombetti, A. Fick, Arbois de Jubanville, N. 
Jokl, P. Skok, K. Oštir, Ribezzo, H. Krahe, D. Decev, V. 
Bertoldi, A. Blumenthal s. a. 

La noi, cercetări sporadice în domeniul toponimiei au 
început relativ de vreme. Ele au fost provocate de problema 
continuității elementului roman în Dacia. Atunci ca si astăzi 
aceste cercetări puneau în discuție interpretarea unor nume 
de toponimie și hidronimie locală atât de grele încât, cu 
toată ingeniozitatea lui Bogdan Petriceicu-Hasdeu, sin- 
gurul care se îndeletnicea cu aceste probleme, nu li se 
putea da o deslegare. Inafară de aceasta, pe vremea 
aceea disciplina noastră, abia înfiripată, trecea, din nenoro- 
cire, printr'o perioadă de lirism, care în mod firesc implica 
patriotismul în ştiinţă. Astăzi, stadiul în care se găsesc cer- 
cetările noastre nu ne mai permite a ne aventura în ipoteze, 
posibile numai pentru vremurile eroice. Astăzi, mai mult 


1) Pentru studiul toponimiei în celalalte țări, a se vedea articolul d-lui P. S ko k, 
din Enciclopedia Italiana, XXXIV. Extras, p. 7. 

2) Prof. A. M. Seliš čev, Slaujanskoe naselenie v Albanii, Sofija, 1931. 

3) Max Vasmer, Die Slaven in Griechenland. Aus der Abhandlungen eder 
Preussischen Akademie der Wissenschaft, Jahrgang 1944, Phil.-hist.-Klasse, Nr. 12. 
Berlin, 1941. 

ca oricând, se afirmă numai aceea ce se poate dovedi. Pro- 
motorii acestei prudente în știința limbii au apărut la noi 
abia de câteva decenii. De aceea, numai dela această dată 
au Început să apară si încercări mai serioase, publicate in arti- 
cole şi studii mai mărunte, semnate de învățații noştri S. 
Puşcariu, Ov. Densuşianu, Al. Philippide, V. Bogrea, V. 
Pârvan, Per. Papahagi s. a. si în lucrări mai mari, semnate de 
Iorgu Iordan, N. Drăganu si G. Giuglea s. a. 1). 

După ce am cunoscut începutul cercetărilor în domeniul 
toponimiei precum si starea acestor cercetări la noi și în 
străinătate, voiu încerca acum să arăt că toponimia este o 
ramură a lingvisticei. Deşi materialul toponimiei ține de 
geografie, totuşi numele acestui material ține de lexicul unei 
limbi. Aceasta nu vrea să zică că toponimia nu are nimic de 
a face cu geografia, fiindcă dacă toponimia, cum am spus, 
este o ramură a lingvisticii, în schimb ea are cele mai strânse 
legături cu realitatea geografică, în sensul că orice nume se 
dă unei localități, pleacă dela imaginea ce-i oferă indivi- 
dului vorbitor poziția topografică a locului, înfățișarea fi- 
zică a solului, în fine, flora şi fauna regiunii, s. a. La rândul 
său, < toponimia este un izvor pe care se întemeiază geografia 
istorică medievală, dat fiind că numele de localități consti- 
tue un element al conținutului documentelor diplomatice» 
(A. Gyr). Recunoscând această legătură a toponimiei cu 
geografia şi cu alte ştiinţe ca arheologia, istoria, etnografia, 


1) Dintre lucrările mai mari relevăm: Iorgu Iordan, Rumänische Topono- 
mastik, I—II, Bonn und Leipzig, 1924—1926. Autorul şi-a ales materialul din 
Marele Dicţionar Geografic al României. Cu toate că lucrarea se întemeiază pe 
material relativ restrâns, ea are totuși meritul de a ne oferi prima încercare de 
sinteză asupra toponimiei românești. N. Drăganu, Toponimie şi Istorie, Cluj, 
1928. De acelaşi, Românii în veacurile IX—XIV pe baza toponimiei şi a onomasticei, 
Academia Română, Studii și cercetări, XXI, București, 1933. G. Giuglea, 
Schiță din toponimie românească în An. geogr. și antropogr. I, p. 39. Acelaş, 
Cheia pentru înțelegerea continuității noastre în Dacia prin limbă și toponimie, în 
Geopolitica și Geoistoria, III (1944), p. 13 urm. V. Pârvan, Considerații asupra unor 
nume de râuri daco-scitice, Academia Română, Mem. Sect. Ist. Seria III, t. I, mem. 1, 
Bucureşti, 1923. T. Capidan, Toponymie Macedo-roumaine în Langue et Litie- 
rature, III, Bucureşti. (1946) p. 1—130. O bibliografie generală asupra lucrărilor 
de toponimie a publicat Iorgu Iordan, Incercare de bibliografie toponimică 
românească, Extras din Bul. Soc. Reg. Rom. de Geografie, vol. XLVI (1927), 
Bucureşti, 1928. 

ea rămâne totuși o ramură a lingvisticii, pentrucă materialul 
ei îl constitue, cum am spus, lexicul unei limbi. 

Spre a înțelege lucrul acesta, trebue să știm că un nume 
propriu de localitate, la origine, nu se deosebește de un nume 
comun. În vreme ce ultimul însemnează o categorie de ființe 
sau de lucruri, numele propriu însemnează un individ, o 
colectivitate de indivizi sau o localitate. De aceea, din punct 
de vedere lingvistic, nu există nicio opoziție între numele 
comune și numele proprii. Astfel, dacă luăm în cercetare 
vechile nume de râuri, vom vedea că la baza lor stau nume 
comune pentru noțiunea de apă, curgere, râu, fluviu. Numele 
de râuri ca Ach, Ache, Achen la Germani, altele compuse cu 
ap-,-apa,toate au la bază rădăcina indoeuropeană “aqua «apă »). 
La Traci râul Strymon derivat din răd. indoeuropeană *ser- 
însemnează «curgere » și este identic ca origine cu numele 
de râu Streiu şi cu germanul Strom. Dunărea noastră însem- 
nează la origine «râu, val». Fireşte, mai târziu numele de 
ape și de munți, ca şi oricare alt nume de localitate, au fost 
date după felul cum fiecare popor a înțeles să-şi eticheteze 
apele, munții, locurile, însă servindu-se tot de nume comune. 

Numele comun, la rândul său, din clipa în care este între- 
buințat de popor cu destinație geografică, adică din clipa în 
care devine nume propriu de localitate, în mod automat își 
pierde înțelesul pe care îl are ca nume comun, și prin aceasta, 
se pune în opoziție semantică cu numele comun. Cum 
se întâmplă lucrul acesta, rămâne să răspundă psihologia 
lingvistică. Probabil, că individul vorbitor, atunci când în- 
trebuințează un astfel de nume se gândeşte numai la obiectul 
geografic, oricât de transparent ar fi el din punctul de vedere 
semantic?2), Astfel, un țăran român din comuna Merișani, când 


1) Felix Solmsen, Indogermanische Eigennamen als Spiegel der Kultur- 
geschichte, Heidelberg, 1922, pp. 43—45; Balhan-Archiv, IV, p. 190. 

2) « Zusammenfassend können wir sagen: Ein ursprunglicher Gattungsname 
wird zum Eigennamen, wenn er einem einzelnen Orte oder einer einzelnen Persân- 
lichkeit beigelegt wird. Dabei erleidet die Summe der fir den Begriff charakteri- 
stischen Merkmale eine Veränderung: Die Bezeichnung des Individuums setzt 
mehr Merkmale voraus als die der Gattung, und auf die Weise findet eine Isolie- 
rung des Eigennamens gegenüber dem Gattungsnamen auch dann statt, wenn für 
a Sprachgefühl die eigentliche Identität leider noch vollkommen klar sein 
sollte. 

rostește numele comunei sale, nu se gândește la Mer:ș, numele 
ținutului unde cresc meri mulți, de unde sunt veniți stră- 
moșii sătenilor din Merișani, după cum un Aromân din 
comuna Ameru din Pind, nu se gândește, când rostește nu- 
mele comunei, la acelaşi înțeles pe care îl are Meriș, deşi 
Grecii din vecinătate, traducându-l îi zic Milia, adică măr sau 
comuna cu meri. Și tot așa, luând un nume topic vechiu, Grecii 
vechi, când rosteau numele Bosporos, Bosforul de astăzi, nu 
se gândeau la înțelesul lui etimologic de «trecătoarea boilor » 
după cum niciun Englez de astăzi, când rosteşte numele 
orașului universitar Oxford, care, în documentele vechi 
apare sub forma Oxenford, nu se gândește la acelaşi înțeles 
pe care îl are Bosfor de trecătoare a boilor 1). 

Ceea ce trebue reținut din toate acestea, este faptul că 
un nume de localitate, fiind format din sunete și silabe la fel 
ca un nume comun, este supus acelorași norme de trans- 
formare ca orice cuvânt din limbă. Părerea unor învățați, 
după care numele proprii rezistă mai mult alterărilor fonetice 
decât celelalte cuvinte este contrazisă de realitatea faptelor ?). 
De aci urmează că, la cercetarea unui astfel de nume, fonetica 
joacă un rol primordial. Pe temeiul acestui principiu, des- 
facerea unui nume de localitate în cele două elemente, trebue 
să se facă după aceleaşi norme de corespondenţă fonetică, care 
se aplică la toate cuvintele din limbă. Cum ne depărtăm 
dela aceste norme, anume pentru ca numele actual să-l pu- 
tem identifica mai uşor cu cel vechiu, falsificăm principiul de 
investigație. Se poate admite că numele de localitate, în 
comparație cu un nume comun, de cele mai multe ori să fic 
supus unor schimbări mai pronunțate. Insă constatarea aceasta 
nu infirmă valoarea normelor fonetice, care stau la baza 
sistemului de pronunțare a unei limbi. 


Diese Isolierung bewirkt auch vielfach, dass Gattungsnamen und ursprünglich 
damit identische Eigennamen in ihrer geschichtlichen Entwicklung und Umge- 
staltung verschiedene Wege einschlagen und dadurch der einstmalige Zusammen- 
hang unkenntlich wird» (Felix Solmsen, os. cit., p. 2—3). 

1) Otto Schrader, Reallexikon der idg. Altertumskunde. 

2) « Il est de fait que les noms propres résistent souvent mieux que les autres 
aux altérations phonétiques qui résultent de changements combinatoires » (J. V e n- 
dryes, Le Langage, Paris, 1921, p. 73, cf. 251. Vezi şi S. Puşcariu, Dacoro- 
mania, III, p. 841. I. Iordan, Rum. Top., p. 2). 

De aceea, cel ce încearcă să identifice un astfel de nume, 
trebue să fie stăpân pe toate exigenţele unei metode rigu- 
roase si sigure, spre a-și putea da seama de orice fel de modi- 
ficare. Fiindcă dacă este adevărat că numele topice, dar 
mai ales cele hidronimice supraviețuesc popoarelor care le 
întrebuințează, tot atât de adevărat este că, atunci când ele 
trec dela un popor la altul, trebue să se adapteze sistemului 
de pronunțare al acestora. 

Această particularitate a unui nume de localitate de a-şi 
schimba forma după limba poporului care îl întrebuințează, 
are pentru noi lingviștii avantajul de a deosebi în structura 
lui ceea ce este cu adevărat vechiu de ceea ce este nou prin 
imixtiune de afară şi a descoperi mai multe pături etnogra- 
fice în cuprinsul teritoriului unde se găsește. Spre a ilustra 
faptul acesta, dau un exemplu din toponimia românească. 
In numele de râu mult discutat Buzău, pe care regretatul 
Pârvan 1!) a încercat să-l explice dela geto-dacul Museos- 
Buseos, descoperim 'sub raportul fonetic un element nou în 
desvoltarea lui istorică şi, ca urmare a âcestui fapt, trei pături 
etnografice, în loc de două cum ar fi trebuit, dacă într'adevăr 
noi Românii l-am fi moștenit direct dela Traci. Acest element 
nou îl constitue sunetul z din Buzău pentru $ din geto- 
dacul Muscos. O astfel de prefacere a lui s în poziţia în care 
se găseşte este inexistentă pentru sistemul nostru consonantic, 
ceea ce dovedeşte că, deși el este de origine geto-dacă, înră 
enh forma în care a ajuns până la noi, ne vine dela un alt popor, 


1) Numele Buzău este atestat în documentele din sec. al XV-lea: Boge: (1432), 
Buse[eu! (1476) şi Buzov (1482—1487). Cf. I. Bo g da n, Documente privitoare la 
relațiile Țării-Româneşti cu Brașovul şi cu Tara Ungureascd, pp. so, 98, 192. Cf. 
N. Drăganu, Românii în veac. IX—XIV, p. 240. V. Pârvan, Contribuțiuni 
asupra unor nume de râuri daco-scitice, p. 12. Pentru numele arom. cf. Th. Capi- 
da n, Toponymie Macedo-roumaine în Langue et Littérature, III (1946) pp. 21, 58. 
C. Giuresc u, (Ist. Rom., 1), vorbind despre Buzău spune: « Buzăul pare a 
fi iarăşi dacic: un izvor grec din veacul al IV-lea, ne-a păstrat numele lui sub 
forma Movotoş, care poate fi foarte bine o transcriere greșită a lui Mrovotos (Mr în 
grecește se pronunţă b». Parcă toată greutatea ar consta în cetirea lui m iniţial ca b! 

Dacă Buzău, ca nume vechiu, nu poate veni direct dela Geto-Daci, noi avem 
alte nume hidronimice, care, după ultimele interpretări ce li s'au dat, au evoluat 
în linie dreaptă, fără înrâuriri de afară. Neavând de gând să stărui asupra lor, mă 
mulțumesc să amintesc că nume ca Crişul (despre care va fi vorba aici), Dundrea 
şi Oltul, reprezintă o moştenire străveche (vezi despre aceasta, Th. Capidan, 
în Rev. Fund. Reg., X, Nr. s, p. 269, Limbă şi Culturd, p. 171 urm. E. Petrovici, 
în Dacoromania, X, pp. 336, 518, 530). 

în cazul nostru slav, care l-a substituit prin apropriere cu 
un alt cuvânt. Ca urmare a acestui fenomen, în numele Buzău 
descoperim trei pături etnografice: unul geto-dac care rostea 
Musdos-Buseos, altul slav, care din Muscos-Buscos a făcut 
Biizovo-Bozovo şi ultimul românesc, care din Bizovo-Bo- 
zovo a făcut Buzău. Ca o confirmare a acestei demonstraţii, 
fără echivoc în studiul fonetismului românesc, vine acum 
descoperirea unui nume de localitate Buzău pe care l-am 
înregistrat eu în lucrarea mea « Toponymie Macedo-roumaine » 
pentru regiunea Pindului, acolo unde nu mai poate fi vorba 
despre existența unui nume geto-dac Muscos-Buscos. A- 
ceastă singură constatare arată că numele de râu Buzău, 
deşi are la bază un nume geto-dac, în forma care a ajuns 
până la noi, ne vine prin filieră slavă. 


+ 


Cunoscând toate acestea, și în particular rolul pe care, 
în stadiul actual al cercetărilor noastre, îl are știința limbii 
în studiul metodic dar mai ales critic al materialului topo- 
nimic, voiu încerca acum să fac o expunere istorică a topo- 
nimiei teritoriului nostru național. Ea va fi schițată în ele- 
mentele ei esenţiale și numai din punct de vedere lingvistic. 
In cazul acesta, vom vedea că ea se prezintă în mai multe 
straturi, dintre care primul se pare că aparține elementului 
topic preindoeuropean. Astăzi este un lucru cert că tri- 
burile indoeuropene, la coborîrea lor în Balcani, au găsit 
populațiuni băştinaşe de origine microasiatică cu o denomi- 
nație locală proprie, care arată asemănări cu cea din regiunile 
asianice, Ea este destul de bogată pentru teritoriile ocupate 
de vechii Eleni. La noi, această denominaţie nu este încă 
studiată. Se crede totuși că numele Carpaţi (Kapnărns öpos 
la Ptolemeu), care se întâlnește și în numele insulei Karpa- 
thos din Dodecanes, să fie de origine preindoeuropeană, 
deşi, pe de altă parte, el nu trebue despărțit de numele 
Carpilor dela noi şi nici de cuvântul alb. karpë «stâncă» 1). 

3) Max Vasmer s'a gândit la legătura ce trebue să existe între numele 
Carpaţi şi Kăpro. (Zeitschr. f. sl. Phil., XIV, Doppelheft 1/2 (1937), p. 60): * Den 


Namen der dak. Kdpnot des Kaprrns pos hat V a s m e r mit Recht an alb. karpă 
Fels, Klippe angeknüpft ». N. Jo k1, Albaner, în Ebert, Reall., p. 89. 

Peste aceste nume străvechi s'a suprapus stratul de nume 
topice și hidromice geto-dace, atestate foarte puţine în inscrip- 
ţii, mai multe în itinerarii și la scriitorii vechi. Din toate 
aceste nume, se va vedea că foarte puţine par străvezii sub 
raportul semantic. Astfel, ca să începem mai întâi cu numele 
țării, avem transmis dela Romani numele Dacia, derivat 
din Dacus cu sufixul -ia ca Gallia dela Gallus, Graecia dela 
Graecus. 

Dacus însuşi, atestat la Romani încă în sec. II-lea a Chr. 
a fost adus de prof. P. Kretschmer în legătură cu cuvântul 
frigian doç «lup », care există şi ca nume de persoană Aăoc,. 
După acest învățat, dela Aăo' pl. lui Ažog a fost derivat în 
latinește numele Daci, după cum dela lpo Graeci 1). V. 
Pârvan aduce numele Dacilor şi al Geţilor în legătură cu 
denumiri ale unor populaţiuni iraniene 2). In fond, ambele 
sunt simple ipoteze. Aceea a lui Kretschmer pare totuși mai 
verosimilă, întru cât Frigienii reprezintă populațiuni tracice 
imigrate din nordul Macedoniei în Asia. In cazul acesta, 
s'ar putea presupune că cuvântul dos a existat şi în 
limba Geto-Dacilor. 

Alături de Dacia, avem Dacia Maluensis care, după vechea 
concepţie istorică, cuprindea Oltenia, după alta mai nouă 
(Patsch 2), Banatul. Ea exista în opoziție cu Dacia Porolissensis, 
si Dacia Apulensis, ambele derivate dela orașele Porolissum 


1) « Schon ihr nationaler Name Aaoț lat. Davos kaum von dem phryg. Personen- 
namen Aăoc (s. oben S. 202, dazu auch das phryg. Appelativum xoc, drd pv- 
Yëv AÓxoç, Hesych ?) kaum getrennt werden. Zu Aot verhält sich Daci wie Graeci 
zu [patot » (Eini. in die Gesch. der gr. Spr., p. 214). Cf. şi Goditnik, kn. XXIV, r, 
p. 13; Walde-Pokorny, Vergi. Wb. der indogerm. Spr., I, p. 823. Cuvântul 
Aăoc ca nume de persoană apare și în comediile lui Menandru. Acesta n'ar fi putut 
să-l întrebuinţeze ca atare, dacă A&og n'ar fi existat ca nume de popor, la fel ca Tétat. 
Un nume de localitate Axovodava dat de Ptolemeu (III ro, 13) la gurile Du- 
nării ar putea să conţină în partea întâi numele de tulpină a Dacilor (Brandis) ca 
în Sucidava, Buridava. Toată greutatea constă în prezenţa lui o (s), care nu se 
întâlnește în alte nume de localităţi geto-dace. W. Brandenstein,în Paulys 
Real-Encyclopaedie, Bd. VI (zweite Reihe), 1941. 

2) V. Pârvan, Getica. O protoistorie a Daciei. Academia Română, Mem., 
Sect. Ist., Ser. III, T. I, Mem. 1. București (1926), p. 288. 

2) Const. Diacoviciu, Siebennbiirgen im Altertum, Bukarest, 1943, P. 9. 
Andreas Alföldi respinge părerea lui Patsch «weil das grösste Teil des 
Banats überhaupt nicht zu dem Reichsgebiet geschlagen worden ist? (Zu den 
Schicksalen Siebenbirgens im Altertum, publicat în Ostmitteleuropăische Bibliothek 
hgb. von E Lukinich, Nr. 54, Budapest (1944) p. 75 v. şi 82. 

(Moigrad) şi Apulum (Alba-Iulia). Prima, Dacia Maluensis este 
pentru noi interesantă şi de aceea o şi relevăm aici pentrucă 
în Maluensis avem un derivat dela cuvântul mal ce nu există 
în lexicul latin, însă se găseşte la noi Românii și Alba- 
nezii, descendenți ai 'Traco-llirilor, 1) cu înțelesul de « țărm, 
ridicătură de pământ, deal munte » 2). Ultimul înțeles era 
la noi odată mult mai întrebuințat decât azi, care apare 
regional. .Se vede că el a început să dispară treptat, 
în urma concurenței pe care i-o făcea cuvântul latin 
«munte». Cu acest înțeles, cuvântul românesc mal apare 
în compoziția unui mare număr de nume topice din nomen- 
clatura maghiară, primul datând din 1219. Acela care a 
relevat pentru întâia dată acest fapt lingvistic a fost Bogdan 
Petriceicu-Hasdeu 3). Dar cuvântul mal îl întâlnim și în to- 
ponimia străveche din Dalmația, în numele de port Malun- 
tum (Malontum), în Muntenegru Malutin-do, după aceea 
în Grecia (Arcadia), în Mac Maho5vrog nume de râu, în 
fine, Malontina nume de râu și munte în Carintia 4), ceea 


1) Asupra identităţii cuvântului mal ca formă și înţeles cu alb. malj, ambele 
de origine preromană, nu mai există astăzi nicio îndoială. Vezi despre aceasta W. 
Brandenstein, în Paulys Real-Encyclopaedie, Bd. VI (zweite Reihe), p. 12 
şi Bd. IV, 1943. Vezi şi N. Drăganu, Românii în veac. IX—XIV pe baza top. 
si a onom., pp. 115, 117. ` 

2) Intelesurile de « deal » si 4 munte > pentru cuvântul românesc au fost relevate 
de Ov. Densusianu, Studii de filol. rom., p. 13; cf. si N. Drăgan u, op. cit., 
P. rIs. 

3) Despre răspândirea cuvântului mal românesc în toponimia maghiară a scris 
întâia dată Bogdan Petriceicu-Hasdeu: «La intrarea Ungurilor în 
Panonia, ei au găsit acolo această vorbă anume în sens < munte ». De aci o mulțime 
de numi locale cu finalul -mal cari ne întâmpină în documentele maghiare din 
secolii XIII, XIV, XV, totdeauna în privința localităților muntoase, adică întocmai 
așa ca finalul -berg la Germani sau -gora la Slavi. lată câteva specimene cu indica- 
ţiunea anilor în parantesă: mons Baros-mal (1275), Buch-mala (1257), mons Du- 
dulla-mal (1275), vinea Eleu-mal (1269), Hormus-mal (1430), mons Kis-mal (1275), 
Megyes-mal (1275), Hurus-mal (1264), Irugh-mal (1252), monticulus Kerek-mali 
(1299), Nyr-mal (1326), vinea Pop-mal sau Pyspiik-mal (1269), Pruthek-mal (1410) 
et.c etc. (Cuv. din Bătr., I, p. 289). Vezi şi N. D r š ga nu, Românii în veac. LX—XIV 
pe baza top. şi a onom., p. 121 urm. Despre originea românească a lui mal în topo- 
nimia maghiară a scris și Oy. Densusianu, Studii de filol. rom., I, p. 13 
G. Weigand, în studiul său Ortsnamen im Ompoly- und Ardnyos-Gebiet, cu pri- 
lejul discuţiunii asupra numelui loc. Diomdl (1327), afirmând că: « Man denkl 
unwillkirlich mit Hasdeu (Cuv. din Bătr., I, 288, Nr. 107) an das alb.-rum. mal 
« Berg, Ufer ». Entlehnung des Wortes mal, das im 13. Jh. erscheint, aus dem Ru- 
mânischen im 12. Jh. wăre m !glich > (Balkan-Archiv, I, p. 9). 

4) Despre legătura lui mal (alb. malj) cu numele topice citate, N. J o kl afirmă: 
“4... sämtlich mit dem charakteristischen illyr. Suffix -unto- gebildet, gehören zu 


www.digibuc.ro 


47 NUMELE GEOGRAFICE DIN ROMÂNIA 13 


ce probează că chiar pe vremea 'Traco-llirilor, din limba 
cărora probabil derivă, el a avut o extensiune geografică 
foarte mare. 

Revenind la numele Dacia Maluensis, pe care Pârvan, 
Iorga și alții o dau sub forma Dacia Malvensis, derivând 
al doilea cuvânt dela Maha, nume de localitate neidentificat 
încă, socotesc că prima pronunțare Dacia Maluensis este, 
sub raportul fonetic, mai corectă 1). Pentrucă Maluensis, fie 
că derivă din localitatea Malva, ceea ce este mai puțin pro- 
babil, fie din cuvântul mal, ea a trebuit să se rostească Maluen- 
sis (cu u.). 

In ce priveşte faptul, dacă există o legătură între Dacia 
Maluensis şi Dacia Ripensis (ultima din Dacia Aureliană) cu- 
prinzând teritoriul dela Orşova până la Isker, în sensul că 
ultima ar fi o traducere după Dacia Maluensis, ceea ce n'ar 
fi exclus, aceasta depinde, întâi, de faptul dacă prin Dacia 
Maluensis se înțelege Oltenia, pentrucă numai în cazul 
acesta s'ar înțelege teriitorile până la Olt întinse de-a-lungul 
malului Dunării, al doilea, de identificarea localității Malva. 
Dacă s'ar dovedi că Malva ar fi fost un simplu sat, atunci 
este aproape sigur că Maluensis derivă dela cuvântul autohton 
mal «țărm deal etc», nu dela Maloa, deşi celelalte două 
Apulensis şi Porolissensis vin dela numele orașelor Apu- 
ilum si Porolissum °). 


alban. mal’ Berg, rumân. mal Ufer, Küste, Berg, lett mala Rand, Ufer. Der Ver- 
such, diese Appellativa dem Voridg. zuzuweisen (O s t i r, Beitr. z. alarod., Sprach- 
wiss., I [1921] S. 51) ist abzulehnen. (Albaner în E bert, Reallekixon, p. 86). Vezi 
şi Kretschmer, Glotta, XIV (1925) p. 84 urm., N. Jo kl, Idg. fhb., XI, pp. 
214—215. 

1) Despre Malva v. Pârvan, Getica, 276. 

2) Despre legătura lui Maluensis cu românescul mal (alb. mali) s'a exprimat 
Al. Philippide: « Legătura cu Dacia maluensis (C. I. L., III, 13704) din Dacia 
Traiană, tradusă mai târziu în latineste prin Dacia ripensis din Dacia aureliană, 
este incontestabilă și probează că înțelesul de ripa al cuvântului românesc este 
străvechiu (Orig. Rom., II, p. 720). Aceeași părere o exprimă și Antonio Bald- 
dacci: t Due nomi notevoli del tipo Mal- sono Mal-sia (Mal-cija), che designa 
la regione montuosa a ridosso di Scutari, e Mal-zi (Mal i zi) che vale Montenegro. 
Ambedue partono dell'albanese mal-i <€ monte >. Questa voce e il romeno mal 
& riva », « costa » hanno origine preromana perchè compaiono nel nome Dacia malu- 
ensis, che fu con molta probabilità identificata con la Dacia ripensis: qui dunque 
il preromano malu- appare tradotto in latino con ¿ripa >. À questo proposito siano 
ricordati anche i nomi Malu-entum, Malontum e simili nella Dalmazia e nel Sannio » 
(L' Albania, Roma, 1930, p. 3). 

Trecem acum la toponimia rurală geto-dacă. 

Când vorbim de această toponimie, trebue să ştim că, atât cât 
a ajuns până la noi, ea nu ne-a fost transmisă direct, cum am 
zice în alfabetul geto-dac, ca să putem cunoaște adevărata ei 
pronunțare. Faptul acesta trebue relevat cu atât mai mult, 
cu cât se ştie că rostirea exactă a unui nume de localitate, 
ca de altfel a oricărui cuvânt din limbă, este prima condiţie 
pentru înțelegerea lui etimologică şi identificarea lui cu un 
nume din toponimia actuală. Sub acest raport trebue să 
recunoaştem că ceea ce ne vine dela Geto-Daci reprezintă 
material de mâna a doua. Pentrucă nici Herodot din sec. al V-lea 
a. Chr., dela care avem foarte puţine nume topice geto-dace, 
nici Ptolemeu din sec. II. p. Chr., dela care ne vin cele 
mai multe, n'au venit în persoană în Dacia, ca să-şi însemneze 
numele de localități din gura ţăranului geto-dac, ci le-au 
primit dela alții care, la rândul lor, le-au cunoscut sau si le 
au notat nu din interes ştiinţific ci din simpla curiozitate. La 
aceasta se mai adaugă alte două neajunsuri: întâi, transmisiunea 
lor prin limbile greacă şi latină, limbi care nu dispuneau 
în alfabetul lor de semne pentru redarea sunetelor particulare 
din limba geto-dacă, al doilea, mulțimea greşelilor care se 
strecurau la transcrierea lor de către copişti. In felul acesta, 
ușor ne putem da seamă de greutăţile ce le întâmpinăm la 
identificarea lor. Din cauza acestor dificultăți, ajungem de 
multe ori să explicăm numele vechi transmise prin istorici sau 
geografi din numele actuale. Astfel, numele de râu Criş, care 
îşi are corespondentul său în hidronimia geto-dacă, ne este 
transmis de către Iordanes din sec. al. VI-lea sub forma 
Grisia (Grissia), pronunţat cu grupul inițial de sunete gr. 
Insă noi Românii îl rostim Criș, cu cr- pentru gr.- Și tot 
aşa îl rostesc Ungurii: Körös (din forma mai veche Kris ates- 
tată încă din 1075), şi Sasi: Kre:sch. Inafară de faptul acesta, 
se mai ştie că, sub raportul fonetic, grupul gr din limbile 
română, maghiară şi a Sașilor nu se transformă în cr. In fața 
acestor realități lingvistice, noi trebue să admitem că, desi 
sub raportul istoric, cuvântul ne-a fost transmis sub forma 
citată mai sus, în popor, adică la populaţiunile geto-dace 
de prin părțile Crișului, el trebue să se fi rostit Crisia sau 

Crisius, în felul cum l-au moştenit Românii, dela care l-au pri- 
mit Ungurii și Sasu. 

Iată prin urmare, cum o formă veche, pronunțată dia- 
lectal sau greșit reprodusă, se explică din numele actual. 
Acest fel de reconstrucție este, de altfel, foarte obișnuit în 
cercetările etimologice. Cuvântul românesc gras, fr. gras, ital. 
grasso etc. ( cu grupul inițial de sunete gr-) nu s'ar explica 
niciodată din forma latină literară crassus, -a,-um (cu grupul 
iniţial de sunte cr-), dacă n'am admite o formă latină vul- 
gară grassus,-a,-um (cu grupul iniţial gr.), pe care îl întrebuința 
poporul. Fireşte, felul de pronunțare la acest exemplu este 
invers, însă procedeul același. 

Luând acum în cercetare toponimia rurală geto-dacă, ne 
vom referi de sigur numai la numele de așezări omeneşti, 
nu și la numele de accidente de teren în înțeles geografic 
ca: munți, dealuri, coline, văi, lacuri s. a., care ne sunt cu 
totul necunoscute. Cele mai numeroase sunt numele de 
cătune, comune, târguri, în fine nume de cetăți întărite și 
de unele așezări mai răsărite, pe care le-am putea numi orașe. 
Judecând după numărul mare al numelor de sate sau cătune 
ajunse până la noi, se pare că toponimia rurală geto-dacă 
era destul de bogată. Sub raportul lingvistic, care ne intere- 
sează aici în primul rând, ea avea o structură foarte carac- 
teristică, comună pentru toate triburile tracice. Anume, în 
afară de un număr relativ mic de nume locale simple, 
constând dintr'un singur cuvânt, marea majoritate din aceste 
nume erau compuse din două cuvinte. Această constatare 
ne arată că procedeul indoeuropean al compoziției verbale, 
care se arată foarte desvoltat în o parte din limbile indoeur. 
ca sanscrită, greaca, germanica, slava ș.a. era tot atât de des- 
voltat şi în geto-daca și peste tot în limba tracă. Această 
particularitate care constitue un mare avantaj pentru bogăția 
expresiei verbale a unei limbi ne lipseşte nouă astăzi, care 
nu mai vorbim limba geto-dacă ci un idiom italic, după 
cum lipsește și la celelate limbi romanice. 

Inafară de aceasta, o altă particularitate ce caracteriza ono- 
mastica geto-dacă era că numele compuse de localități ca și 
cele de persoane erau în marea lor majoritate tetrasilabice, . 

dintre care primul element (determinantul), ca formă și 
înțeles, varia dela un nume la altul, în vreme ce al doilea 
(determinatul) rămânea același. Acesta era -dava (-deva) la 
Geto-Daci si -para (-pera) la Tracii din sudul Dunării. 
Astfel la Geto-Daci întâlnim nume de localități ca Buridava, 
Arcidava, Capidava s. a., la Traci: Druzipara, Bessapara, 
Bazopara (Batdrapa) etc. 

Nimeni, după cât ştiu, nu s'a încercat să lămurească această 
deosebire ce provine din cauza celui de al doilea element 
-dava la Geto-Daci şi -para la Traci, mai ales că, după cum 
se ştie, ei formau un singur popor, vorbind aceeași limbă. 
Eu socotesc că ea trebue să provină din cauza deosebirii 
ce există în configurâția fizică între regiunile ocupate de 
Geto-Daci şi între cele ocupate de Traci. La ultimii această 
configuraţie se deosebește fundamental de acea din Dacia. 

Intr'adevăr, în vreme ce în teritoriile din sudul Dunării, 
câmpiile, în felul cum le avem aici în țară, aproape că nu 
există, în schimb, muntele domină. În această parte a Sud- 
Estului european nu poti trece dela o regiune la alta fără a 
străbate munții. Din cauza aceasta, cele mai multe așezări sunt 
situate pe văi de-a-lungul drumurilor și al trecătorilor. Dinaceste 
motive, socotesc că Tracii din sudul Dunării, în spre deose- 
bire de Daci, aveau nevoie pentru așezările lor de un cuvânt 
care să însemneze «trecătoare, drum ». De fapt, -para din 
numele de localități tracice, care vine dela rădăcina indoeur. 
“per- cu înţelesul «a duce dincolo, a transporta, a trece» 
însemnează «vad, trecătoare, drum», iar numele de localitate a 
trebuit să însemneze «așezare la o trecătoare, la un drum»1). 
Din contră, Geto-Dacii, care în cea mai mare parte erau 
agricultori şi își aveau satele mai mult în câmpie, aveau 
nevoie pentru denumirea satelor lor de un cuvânt care să 
însemneze simplu «aşezare ». De fapt, cuvântul din numele 
de localități geto-dace -dava vine dela rădăcina indoeur. 
*dhE- care însemnează «a pune, a așeza ». In cazul acesta, 
-dava a trebuit să însemneze «așezare, sat». Aici sunt dator 
să mai adaug că -daze-le Geto-Dacilor se întindeau si pe 


1) Este acelaşi cu gr. zocos «Furt» (Kretschmer, Eml în die Gesch. d. 
gr. Spr. 221, cf. Walde Pokorny, Vergi. Wb. der indogerm Spr. II 39), 

malul drept al Dunării. In schimb, aproape niciun nume 
topic compus cu -para dela Tracii din sudul Dunării nu se 
găseşte pe teritoriul Daciei !). 

Necunoscute rămân, în marea lor majoritate, cuvintele din 
prima parte a numelor topice geto-dace. Vom da câteva numé 
loc. geto-dace si trace. Ele puteau să aibă diferite înțelesuri: 

r. Să însemneze numele unui trib. In indoeur. există același 
cuvânt pentru noțiunea de «trib, clan» şi «sat, așezare»: 
*yik-. Astfel, nume locale ca Burridava, derivat dela Boōŭp: 
numele unui trib geto-dac la gurile Vistulei ?) a trebuit să 
insemneze «aşezarea Burilor ». 'Totaşa Sucidava, satul sau 
aşezarea Sucilor getici dela gurile Oltului 3); Sacidava dela 
Dunăre, după numele tribului scitic Sacaet); Singidava în Dacia, 
după numele tribului tracic Singi, care există şi în Singidunum, 
oraş creat de Celti, un fel de «Burg al Singilor tracici», 
Belgradul sârbesc de azi, etc. 5). 

2. Să însemneze numele unui râu pe malul căruia se afla 
situat satul, ca în Uscudava, după numele râului Oescus, 
unde se găseau Geţi 6). Utidava, după n. de râu Utus din 
Moesia, iar râul însuși după numele Geţilor din Dacia trecuţi 
peste Dunăre 7). 

3. Să fie un nume de persoană ca Pulpudeva, așezarea sau 
orașul lui Philipp, regele Macedoniei 8). 

4. Să fie un nume comun, subst. sau adj., ca în Argidava 
varianta lui Ptolemeu pentru Arcidava ?) din Banat, în care 
*arg- însemnează «alb, strălucitor». Poate să fi însemnat, după 
cum presupune V. Pârvan, un n. de pers. Albul, iar numele 
comunei să fi însemnat Albeşti. Fiind vorba de coloare, nu este 
exclus, după mine, să fie şi un nume de râu, pe malul căruia 


1) V. Pârvan, Getica, p. 76. 

2) Idem, ibid., p. 271. 

3) Idem, ibid., p. 236. 

4) Idem, ibid., p. 271. 

5) Idem, ibid., pp. 228, 260. 

¢) Idem, ibid., p. 235. 

7) Idem, ibi., p. 284. 

8) Idem, ibid., p. 235. 

°) Idem, ibid., p. 262. Vezi si alte nume la Dr. G. G. Mateescu, Granița 
de apus a Tracilor în Anuarul Inst. de ist. nat., vol. III (1924—25), p. 405. P. 
Kretschmer, Einl. in die Gesch. der gr. Spr., p. 222. 


4 A. R, — Memoriile Secțiunii Literare. Seria IlI. Tom. XV. 


www.digibuc.ro 


I8 'TH. CAPIDAN 52 


se afla așezat satul. Nume de râuri derivate dela colori avem 
multe: Bjelica (bělŭ) la Slavi, Albula la Romani, Aube la Fr., 
Elbe la Germani, Cerna (dela bg. cerno negru), etc. Un alt nume 
comun pare că avem în Drizupara Aprlimapa în care drizu tre- 
bue să fi însemnat «spin >. Cuvântul driz,-i există în alb. cu 
înțelesul de «spin». Numele Drizupara 1) trebue să fi însemnat 
« Spineni > ca Târnova la Slavi, Târnava la noi, Dornfeld la 
Germani, etc. 2). 

In felul acesta, s'ar putea explica fiecare nume de localitate 
geto-dac şi trac în partea lui inițială, în cazul când în ea 
s'ar putea descoperi o rădăcină cu derivate în limbile indo- 
europene. 

Inafară de sate, Geto-Dacii aveau şi cetăți întărite cu nume 
care prezentau aceeași structură. Al doilea cuvânt dela aceste 
nume era -dizos, -diza (-8itog -8lta) ca în: Burtudizos, Beo- 
dizos, Tarpodizos, Ostudizos, Tyrodiza s. a. Cuvântul -dizos 
ca înțeles şi derivație, este cel mai cunoscut din tot lexicul 
geto-dac resp. trac. De asemenea el este și cel mai caracte- 
ristic pentru caracterul satem al limbii trace. El vine din 
rădăcina indoeur. *dhesgh- cu înțelesul de «zid, întăritură» şi 
are corespondențe în gr. retxos zoixog 4 zid », scr. dēhī < Wall, 
Damm » pers. déš, dez, dézah, dizah «arx, castellum, murus > 
etc.,tot în pers.avem paradeizos însemnând «grădină înconjurată 
cu zid», cuvânt împrumutat de Greci cu același înțeles: 
rapkăewooc din care biserica creştină a făcut grădina deliciilor 
vieții viitoare: paradisul 3). Nu se știe dacă si sl. zidü, din 
care avem în rom. zid, mar fi o formă metatezată din 
*dizi. 

In ultimii ani, d-l D. M. Teodorescu, prof. dela Universi- 
tatea din Cluj, a descoperit astfel de cetăți în munții Hune- 
doarei, la Grădiştea Muncel şi Costeşti. Ele pot fi văzute şi 
pe reliefele de pe columna lui Traian €). 

Dar Tracii, în cari intră şi Geto-Dacii, aveau si unele nume ' 
de orașe compuse din două cuvinte, în care ultimul -bria 

1) St. Mladenov, Balkan-Archiv, IV, p. 189. 

2) Kisch, Korrespondenzblatt, vol. XLVII, p. 25. 

3) Whalde-Pokorny, Vergi. Wb. der indogerm.' Spr., I, p. 833. Vezi şi 


Th. Capidan, Langue et Littérature, II, p. 106 urm. 
4) Dr. G. G. Mateescu, Strămoșii, pp. 10—11. 

însemna oraş ca în Selibria (ZeAvf pla) orașul ridicat de Selys, 
Alaaibria, Msembria, etc.!). In fine, ei mai aveau o serie de 
nume de localități, în care cuvântul al doilea este -sara, în- 
semnând «apă» ca în Germisara (Germizera, Zermizirga), sta- 
ţiune balneară în Ardeal, situată la răsărit de Deva. La fel ca’ 
-dizos despre care am vorbit, el este cel mai clar din punctul 
de vedere semantic. Prima parte Germi- însemnează «cald >, 
același cu gr. @eppóg, lat. formus, germ. warm etc., toate din 
rădăcina indoeur. *g#/erm- «cald». Din punctul de vedere 
sintactic, la fel ca la numele de localități compuse, determi- 
nantul este pus înaintea substantivului «caldă-apă». De 
aceeaşi structură sunt și Deusara (în Dacia), Padisara (în 
Scitia minor), Saprisara (în Moesia inferior) 2). Derivate din 
germi- se întâlnesc atât în 'Tracia cât și în Frigia, pretutindeni 
unde existau locuitori de origină tracă şi băi de apă caldă, ca 
Germania (Bulgaria) identificat eu Sapkarevska- banja, apoi 
Germi, Germai, Germani. 

Dintre celelalte așezări mai mari cu nume simple, care, ca 
înțeles, apar mai clare, relevăm Acmonia, așezat la răsărit de 
Tibiscum, derivat dela rădăcina *akmen- «piatră >. Este ace- 
laşi ca înţeles cu sl. Kamena, Kamenica, derivate dela kamen 
«piatră », iar acesta din *akmen-. Un alt nume tot atât de 
clar este Bersovia şi Berzobim, situat în drumul dintre 'Tibis- 
cum si Viminacium si identificat cu localitatea Jidovin. Ca 
formă si înțeles, este identic cu numele de loc. Breaza. Am- 
bele vin din răd. indoeur. *bhereg «alb, strălucitor » sau tot 
ce este pătat cu alb. Formele corespunzătoare din limbile 
indoeuropene au înțelesul de « mesteacăn » 2). 

Trecând peste numele de râuri, care au o înfățișare mai 
complicată, ca Istros, Danuvius, Tiarantos (cu mai multe va- 
riante) neidentificat, Ordessus (0p8n566). Alutum (&ħoŬta) ete., 
terminăm cu observaţiile noastre asupra toponimiei geto- 
dace, adăugând că, în ultimul mileniw, teritoriul geto-dac a 
suferit presiuni si predominări din partea Cimerienilor, Sci- 
ților şi Alanilor si, ca urmare, a primit din partea acestora 


1) H. Hirt, Die Indogermanen, vol. II, p. 592. 
2) Dr. G. G. Mateescu, Granița de apus a Tracilor, p. 409. 
3) Walde-Pokorny, op. cit., II, p. 770. 

urme adânci în toponimia şi hidronimia locală, ceea ce a dat 
naştere la un nou strat de denominaţie locală1). In fine, înce- 
pând cu secolul al V-lea, au luat naştere aşezările greceşti de 
pe litoralul Mării Negre 2), iar ceva mai târziu, în cursul 
secolului al III-lea, cele celtice, sporind şi mai mult nomen- 
clatura geografică de origine străină. 


* 


La venirea Romanilor, toată această nomenclatură, cu mici 
adausuri si modificări s'a menținut, ajungând până la invazia 
Slavilor 3). Intr'adevăr, după prefacerea Daciei în provincie 
romană, denominația locală geto-dacă n'a suferit modificări 
prea mari. Pe baza mărturiilor istorice, din puținele inscripții 
descoperite cu ajutorul săpăturilor arheologice — adaug, 
treacăt, că epigrafia Daciei romane ne ajută foarte puţin în 
această privință, — în fine, din itinerarii şi listele lui Pro- 
copiu, astăzi suntem în măsură să cunoaștem întru câtva 
înfățișarea nomenclaturii geografice a Daciei, după ocupația 
romană. 

Nomenclatura rurală, deşi în marea êi majoritate se va fi 
păstrat, puțin din ea a ajuns până la noi. Numele de sate 
nu sunt menționate de scriitori. Ele nu figurează nici în 
inscripții. Această deficiență a nomenclaturii rurale provine 
de sigur din faptul că țăranii lipsiți de cultură nu se gândeau 
să-și eternizeze numele săpate pe inscripții de piatră. Totuşi, 
din ea a ajuns până la noi atât cât să ne putem face o idee, 

1) V. Pârvan, Getica, p. 296. Vezi şi Al. Rosetti, Resturi de limbă scito- 
sarmată (extras din Viaţa Românească), laşi, 1930. De asemenea lucrarea lui Max 
Vasmer, Die alten Bevâlkerungsverhăltnisse Russlands im Lichte der Sbrachfor- 
schung, apărut în Preussische Akademie der Wissenschaften. Vortrăge und Schriften, 
Heft s, Berlin (1941), p. 14. 

2) « Pe şoseaua dela malul Mării înfloreau străvechile oraşe greceşti, trezite 
acum din nou la o vieaţă strălucită, împodobite cu temple şi teatre şi palate de p atră 
și marmoră, Dionysopolis (Balcic), Callatis (Mangalia), Tomi (Constanţa), Histria 
(Caranasuf). Iar pe şoseaua Uin mijloc, unind măreţul Marcianopolis (Devnia, în 
Bulgaria de azi, la apus de Varna), cu depărtatul Aegyssus (Tulcea), se ridicau 
Abrittus (Devegichioi), Tropaeum Traiani (Adamelissi), Ulmetum (Pantelimon), în 
sfârşit uriaşa Ibida, cea de douăzeci şi cinci de hectare, în mijlocul celui mai frumos 
ţinut al Dobrogei, la Slava-Rusească, stăpânind trecerea pe toate văile care duc 
spre Dunăre din spre Mare» (V. Pârvan, Inceputurile vieții romane la gurile Du- 
nării, București, 1923, pp. 169—171). 

3) V. Pârvan, op. cit., p. 109. Cf. N. I o rga, Histoire des Roumains et de la 
romanite orientale, l-e partie, II, p. 91. 

mai întâi, despre persistența nomenclaturii geto-dace în tim- 
pul stăpânirii romane, al doilea, de felul cum Romanii înțe- 
legeau să-şi eticheteze satele create de colonişti romani. 

Pe baza acestor puţine urme de toponimie rurală, refe- 
rindu-ne la nomenclatura romană, putem spune că formarea 
numelor de sate din Dacia şi Sciţia pontică (Dobrogea) în 
epota romană, în principiu, este aceeași cu cea a numelor 
romane de așezări rurale din sudul Dunării, şi peste tot din 
întregul imperiu roman. La început, numele satului repre- 
zenta numele proprietarului de moșie (fundus), fie că acest 
nume era simplu, fie că era derivat cu sufixul -anus (-ianus)!). 
In Dacia, deoarece aproape cele mai multe așezări romane, 
la origine simple cătune, și-au luat naștere din aşezarea unei 
singure familii, numele satului reprezenta la origine numele 
capului de familie. In felul acesta, peste nomenclatura de tip 
geto-dac cum ar fi Capi-dava, Muri-dava, Saga-dava s. a., au 
răsărit sate cu denominație de tip roman ca vicus Cereris 
(satul lui Ceres) în regiunea Capidava 2), vicus Carporum 
lângă Hârşova, Vicus Celeris (satul lui C.), Vicus Quintionis, 
Vicus Secundini ş. a. Cele mai multe, însă, sunt derivate cu 


1) «C'est Jirecek, Romanen, I, p. 14 qui a remarqué dans cette catégorie 
des noms de lieu procopiens les dérivés latins faits de noms de personnes au moyen 
du suffixe -ianus. Il observe très justement qu'il faut sous-entendre à ces adjectifs 
les noms communs tels que villa, casa, turris, etc. Dans ses explications, P hili p- 
pide, o.c., I, $ 92, p. 427 et suiv. invoque inutilement les noms de personne for- 
més au moyen du suffixe -tanus. Parmi ces localités procopiennes de ce type ce n'est 
que Romuliana où il y a en effet la dérivation au moyen de -tanus. D’après Aurelius 
Victor, Romuliana a reçu ce nom d’après Romula, mère de Galère. Ce nom a 
changé de genre. Aurelius Victor le met au neutre et Procope au féminin, genre 
que suit la grande majorité de noms procopiens de ce type. Pour le neutre Procope 
ne donne que Gentianum et Marcianum » (P. S ko k, dans Revue Internat. des 
Balk., IIl-e tome, I—II (5—6) p. 51 n. 14). ¢Le nom de personne du village 
montre quel a été le fondateur, comme c'est le cas pour Pencëtre dont proviennent 
ensuite les établissements ruraux des Roumains. Nous croyons qu'il faut interpréter 
de cette façon un «village de Quintio», vicus Quintionis. Dans d'autres cas, le 
nom du village a un suffixe pareil a celui en -eşti des groupes ruraux roumains: 
Clementianum de Clemens, Casianum de Casius (N. Iorga, op. cit., pp. 103— 
104, cf. p. 254. Voir aussi V. Pârvan, Cetatea Ulmetum, II2, p. 370; Descope- 
riri nouă, dans les Mem. Acad. Roum., XXXV (1913). & In der späteren Epoche 
treffen wir eine grosse Anzahl von Namen von Gutsbezirken und Grundherrschaf- 
ten (Jundi) auf -anus an: Antonianus, Naevianus, Terentianus, Satricianus, Salvianus. 
Diese Namen lebeig in den heutigen italienischen Ortsbezeichnungen auf -ano 
fort, vgl. Satriano, Petigniano (alt pago Paetiniano: Paetinius (Felix S olm- 
sen, Indogerm. Eigenn. als Spiegel der Kulturgesch., p. 73). 

2) V. Pârvan, Cetatea Ulmetum, p. 582; N. Lorga, op. cit., pp. 91, 164. 

sufixul -anus (-ianus): Vicus Clementianus sau numai Clemen- 
tianus, Vicus Casianus sau Casianus, Vicus Verobrittianus (la 
Hazarlâc) 1), Vicus Narcisianus sau Narcisianus, toate acestea 
pentru Scitia Minor (Dobrogea), Vicus valentinianus (natus in 
Dacia provincia, în vico valentiniano 2), Alături însă întâlnim 
şi nume ca Vicus novus cu locuitorii lui cari se numesc vico- 
novenses 3), Acest tip de nume de sate se continuă până în 
sec. al VI-lea. La Procopiu găsim următoarele nume de sate 
derivate cu suf. -ianus, însemnate pt teritoriile din sudul 
Dunării:  Antoniana, Aureliana, Clementiana,  Eutychiana, 
Florentiana, Markelkana, Romaniana, s. a. 4), Din acest din 
urmă fel de denominaţie locală, întâlnim în Dacia nume 
pentru desemnarea unor centre mai mari ca: Blandiana, 
așezat între Apulum şi Sarmizegetusa, Largiana, Optatiana, 
Ulpianum s. a 5). La "Procopiu avem si nume trace derivate 
cu suf. -ianus ca în: Mocatiana, Maccuntana, Bedaiana, 
Tuttiand, Maniana °). 

Dar înafară de acest tip de nume romane care îmbrățișa 
un mare număr de nume locale în Dacia, existau altele care 
erau de origine romană şi străină, ultimele, bine înțeles, 
romanizate. Explicarea lor etimologică este de cele mai multe 
ori obscură, atât din cauza greșelilor de transcriere cât mai 
ales din pricina elementelor autohtone. Pe cele din urmă, din 
lipsa de cunoștințe suficiente în limba geto-dacă, nu suntem 
în stare măcar să le corectăm. Ca structură, căci numai din 
acest punct de vedere ne interesează ele aici, se prezintă în 
mai multe feluri. Unele din ele sunt nume simple, cum avem 
în: Canonia localizată de arheologi în regiunea Arcidavei 7), 
Cedonia în apropiere de Sibiu, Cersie și Certie, șase km la 
Sud de Porolissum8), Gagana (Gagamis) atestat și sub forma 


1) V, Pârvan, op. cit, p. 583; 

2) N, Iorga, ob. cit., p. 93. 

3) Idem, ibid., p. 104. 

4) Al, Philippide, Orig. Rom., II, p. 427 urm; P, S ko k, Rev. Intern. 
des Et, Balk., année III, tome I—II 6), p. sI, 

5) V, Pârvan, Getica, pp. 270, 275; N. Iorga, ob. cit., p. 263; Const. 
C. Giurescu, Ist. Rom., I?, p. 142. 

s G. G. Mateescu, Granița Tracilor în Anuarzul Inst. de Ist, Nat., III, 
p. 455. í 

2) V, Pârvan, Getica, p. 270. 

8) Idem, ibid., p. 271. 

Gagana, apoi Masiliana, ambele probabil derivate după nume 
geto-dace 1); Lederata în fața lui Viminacium 2), Malva ne- 
identificat 3), Potula în drumul dintre Lederata şi Tibiscumf), 
Pretorum la gura Motrului, Romula în localitatea Recica din 
Romanați 5), Tibiscum în Banat, etc. 5). Ulmetum, fondat în 
140 p. Chr., în apropierea satului Panteleimon-de-Sus din 
Dobrogea, în teritoriul Capidavei, vechiu centru dac roma- 
nizat. Este interesant faptul, că, după cum rezultă din inscrip- 
tia: « Romani et Bessi consistentes vico Ulmeto >, Ulmetum 
era locuit de Romani amestecați cu Bessi aduşi sau veniți 
din sudul Dunării (Tracia). După Procopiu, la venirea Sla- 
vilor Ulmiton (O5hpurâv) a fost prădat şi pustiit 7). 

Tot din această categorie de nume simple sunt altele care 
arată o particularitate a solului pe care sunt așezate, ca 
Angustia, însemnând localitatea situată între munti la un loc 
îngust. El se identifică ca înțeles cu alt nume de localitate 
Stenarum sau Caput Stenarum, derivat din gr. orevă pl. lui 
mă orevbv «loc îngust >, un fel de Clisura, la bază, tot cuvânt 
grecesc 8); Aquae sau Ad Aquas, numele unei stațiuni balneare 
din Hunedoara 9), Petrae cu locuitori numiţi în inscripții 
«vicani petrenses » (săteni din Petrae) 10), nume neidentificat 
încă, însă desemnând probabil o așezare pe un loc pietros; 
Salinae lângă Aiud 11). 

Inafară de aceste nume simple, avem altele compuse, din- 
tre care unele sunt precedate de prepoziția ad, arătând direcția 
locală. Este o construcție de romanitate târzie, care se între- 
buințează la nume de localități derivate din nume apelative. 


1) Idem, ibid., p. 270. 

2) Idem, ibid. 

3) Idem, ibid., p. 276. 

t) Idem, Ibid., pp. 253, 270. 

5) Idem, ibid., pp. 274, 277. 

+) Idem, ibid., 264. 

7?) V, Pârvan, Cetatea Ulmetum, An, Ac. Rom., XXXIV, Mem. Sect. Ist., 
pp. 590, 598, 599. 

8) Pârvan, Getica, p. 252. 

9) Idem, ibid., p. 251. 

10) « On voit ainsi des vicani petrenses qui bâtissent dans leur village de Petra 
dont le nom a été traduit'en slavon: Camena, un modeste bain un balneum parcum + 
(N. I orga, op. cit., p. 92. Voir aussi Scarlat Lambrino, Rev. Ist. Rom., 
1935). 

1) V, Pârvan, Getica, p. 251. 

După cum vom vedea, ea se întâlnește rar în toponimia romà- 
nească si destul de frecvent în toponimia macedoromână. 
lată câteva din aceste nume romane: Amutria (din Ad și 
Mutria « Motru >), situat la revărsatul Motrului în Jiu !); 
Arutela(din Ad Rutelam), situat pe malul stâng al Oltului, 
lângă Cozia. Derivaţia lui Arutela din ad Alutelum (dela 
“Alutum), cred că este justă 2). Ad Mediam (Mehadia), Agnavie 
(din Ad Gnavie) 3), Ad Pannonios pe locul unde se găsește 
Cornea în Severin, Ad Salices (Ammianus Marcellinus) Oppi- 
dum Salices 4), Ad Aquas alături de Aquae. 

La Macedoromâni găsim în numele locale din Pind aceeași 
construcție: Ameru (ad melum), despre care am vorbit, 
Adăugastru (ad jugastrum), Amundzelu (ad monticelum), 
Avadu (ad vadum), în fine Alacu, Agura, Aruncu, etc. 5). 
Pentru toponimia dacor. am găsit numai două: Abrad nume 
de localitate veche în Dolj Acurii, nume de cătun în 
Vâlcea 6). 

Numele topice macedoromâne citate sunt toate creațiuni 
pastorale, cum de altfel este şi forma dacor. Avad. Tot crea- 
țiuni pastorale ar putea fi şi numele topice romane din Dacia 
ca: Ad Pinum «la pin >, Ad Pirum «la păr», un fel de Periş 
(nume de comune în Ilfov și Constanţa) sau Perişani (Argeș) 
ca Merișani 7). In aceeași categorie intră şi următoarele două 
nume romane din Dacia: Caput bubali «cap de bour » loca- 
lizat la un punct dintre Delineşti şi Valea Boului, Cuntum 
putea sau putei < o sută de puțuri» localizat în satul Surduc 
(Cluj, Turda), etc. u 

Din celelalte nume compuse :de mai puțină importanță 
relevăm: Castra nova pe locul satului Drăgănești (Craiova), 
Castra Traiana la Gura-Văii, la Nord de R.-Vâlcea, Pons 
Aluti, Pons vetus, aproape de Câineni pe Olt, Ulpia Traiana 
Augusta Dacia (Sarmizegetusa). 

2) V. Pârvan, Getica, pp. 225, 266. 

2) Idem, ibid., p. 271. V. şi G. Giuglea, Dacoromania III, p. 967. 

3) V. Pârvan, Getica, p. 270. 

1) Idem, Cetatea Ulmetum, p. 587. 

j Capidan, Toponymie Macedo-Roumaine, în Langue et Littérature, 


5) Geopolitica și Geoistoria, II, p. 81. 
7) V. Pârvan, Getica, p. 251. 

Cetind cineva acest număr relativ mare de nume de loca- 
litáti, în mod firesc își pune întrebarea dacă unele din ele au 
reuşit să se păstreze in nomenclatura topică actuală a Daciei. 
Din întâmplare, niciunul n’a ajuns până la noi. Ceva mai 
mult, ele nu s'au păstrat nici măcar cu pronunțare străină, 
adică germanică, avară sau măcar slavă. Spre a ne da seama 
despre putina însemnătate ce trebue atribuită acestei indi- 
gente a nomenclaturii romane pentru problema continuității 
noastre în Dacia, trebue neapărat să ne referim la aceeași 
nomenclatură romană din sudul Dunării. În acaeastă parte 
a teritoriului roman, cucerit aproape cu trei veacuri înainte 
de supunerea Daciei şi păstrat tot atâtea veacuri după pără- 
sirea ei, prin urmare după o romanizare de aproape şase, 
şapte veacuri — faţă de numai unul și jumătate cât a ținut 
ea în Dacia — este firesc ca nomenclatura geografică romană 
să fie mai numeroasă decât cea din Dacia. De fapt, dacă ne 
referim numai la ceea ce ne-a transmis scriitorul grec Pro- 
copiu, în lucrarea sa « De aedificiis » vom vedea că numele 
localităților romane însemnate în listele sale se ridică la 654, 
dintre care 84 din ele se găsesc situate în spațiul cuprins 
dintre Singidumum (Belgrad) și gurile Dunării, 121 în regiu- 
nile limitrofe, iar restul de 441 se găsesc răspândite pe teri- 
toriul cuprins între Scitia Minor (Dobrogea), la răsărit, şi 
între Epirus nova si Epirus vetus, de-a-lungul Adriaticei, la 
apus, cuprinzând Tracia orientală şi occidentală, Macedonia 
şi partea meridională a Albaniei 1). Și cu tot acest mare 
număr de nume de localități romane, foarte puţine din ele 
au ajuns până la noi prin gura Slavilor meridionali. 

Constatarea aceasta ne dovedeşte că dispariția numelor 
topice vechi din Dacia se datorește altor cauze decât absenței 
elementului roman. Probabil că cele mai multe din ele, cum 
erau ‚mai ales orașele, au fost distruse în vremea năvălirii 
popoarelor barbare. Altele, fiind nume oficiale, poporul, 
obișnuit cu numele vechi, nu le întrebuința. Fenomenul 
acesta apare și astăzi în nomenclatura noastră geografică. 
Astfel, după răspunsurile înregistrate în Chestionarele de 


1) Al. Philippide, Orig. Rom., I, p. 437 urm. P. S ko k, în Revue Intern. 
des Et. Balk., III, p. 51 et suiv. 

Toponimie dela Muzeul Limbii Române din Cluj, s'a putut 
constata că sătenii din comunele nou botezate, continuă să 
se numească după numele vechi. Țăranii din comuna Bolin- 
tineanu, nume nou pentru Bolintfalău, se numesc Bolintfäleni, 
cei din comuna Coșbuc, Fărcădeni, după numele vechiu de 
Fărcădău, etc. 1). Aceasta probează că și în vremurile vechi, 
populațiunea indigenă ignora denominația locală dată pe cale 
oficială. Prin urmare, din absența vechilor nume romane din 
Dacia, nu cred că ar putea rezulta numaidecât și absența 
noastră din Dacia, fiindcă dacă am admite că în veacurile de 
mijloc, întreg poporul român s'ar fi găsit în sudul Dunării, 
în felul cum cred adversarii continuității elementului roman 
în Dacia, în cazul acesta, ar fi urmat ca, din numele romane 
citate în listele lui Procopiu sau din alte nume locale stră- 
vechi, să se fi păstrat cel puțin unul, două cu fonetism româ- 
nesc. Insă se ştie prea bine că nu există niciunul sub această 
formă. In cazul acesta ar urma să conchidem prin absurd că, 
în vremea aceea, Românii cari lipseau în Dacia, n'au existat 
nici în sudul Dunării, prin urmare nu se găseau nicăieri ! 


* 


Cu acestea ajungem la un nou strat de nume geografice 
a noi, anume la acela rămas de pe urma Slavilor. 

După romanizarea Daciei si a Peninsulei balcanice în tinu- 
turile ei septentrionale, a urmat năvălirea popoarelor barbare, 
între care Slavii, după cum se ştie, au jucat un rol hotărîtor. 
Incepând din veacul al VI-lea sau al VII-lea, în legăturile 
milenare, pe care poporul nostru le-a avut cu Slavii, în parti- 
cular cu Bulgarii, graiul acestora a exercitat o puternică 
înrărurire asupra limbii noastre. In raporturile de împru- 
muturi slavo-române au luat parte toate popoarele slave din 
apropierea teritoriului nostru național. Influența lor se oglin- 
deste nu numai in lexic dar si în toponimie. Avem localități 
cu nume de popoare slave ca: Șchiaua Șcheia, Bulgarul, 
Sârbi, Sârbeşti, Leahul Rusi, Rusciori, Ruseni etc. 2), ceea ce 


1) Șt. Pașca, Docoromamia, VII, p. 162. 
3) I. Iordan, Rum. Top., p. 99 urm. 

dovedește că din toate părțile am fost influențați de Slavi în 
lexic şi toponimie. 

Insă rolul cel mai important revine Slavilor meridionali, în 
speță Bulgarilor. Slavii meridionali au fost aceia care au dat 
limbii române mulțimea elementelor lexicale răspândite 
aproape în toate domeniile de activitate omenească. Tot ei 
au schimbat, după cum vom vedea, fizionomia denominației 
locale indigene. Sub acest raport, lingvistul care încearcă 
să studieze acest aspect al influenței slave asupra noastră, 
rămâne cu impresia că, atunci când Slavii, în trecerea lor 
spre sudul Dunării, s'au oprit pe teritoriul nostru național 
trăind veacuri de-a-rândul între noi, s'au întins atât de mult 
asupra acestui teritoriu, încât, judecând după răspândirea 
extraordinară a numelor locale de origine slavă, amestecate 
cu cele româneşti, n'a rămas colț din pământul nostru, care 
să nu fi fost ocupat vremelnic de ei. Acestei lăţiri extraordi- 
nare în pături foarte superficiale presupun că se datorește 
în bună parte faptul că Slavii dela noi după o simbioză de 
numai Cinci, şase veacuri au cedat ca neam (sec. XI), topin- 
du-se în mijlocul nostru, Este același fenomen care sa pe- 
trecut cu et în Grecia. Şi în această parte a peninsulei, Slavii, 
așezându-se în pături superficiale pe un teritoriu relativ 
prea vast, până în Pelopones şi chiar în insule, au dispărut 
prin desnaționalizare, după o existență de abis două, trei 
veacuri 4), 

O altă constatare ce se mai poate face este că începutul 
\nfluenței slave asupra toponimiei noastre este foarte veche, 
în orice caz mult mai veche decât influența slavă asupra 
lexicului nostru. Aceasta rezultă între altele si din faptul că, 
dacă în lexic Slavii au început să introducă cuvinte după o 
simbioză slavo-română destul de îndelungată, în toponimie 
numele slave puteau fi date înainte de această simbioză. 
De altfel, vechimea ei ar putea fi dedusă şi dintr'o altă consta- 
tare. Anume, se admite că, între numele locale de origine 
romană din sudul Dunării date în listele lui Procopiu, despre 
care am vorbit, există două ca Zrpt5wv (sl. srădini < de mij- 


1) Pentru Slavii din Grecia, vezi Max Vasmer, Die Slaven in Griechenland, 
Berlin, 1941. 

loc, mijlociu), Lavetso (èv +ñ Aaftrog yopa) identificat 
cu Lovcea, care sunt de origine slavă. Alte nume locale din 
sudul Peninsulei balcanice, ca Mihzza, Vulcassinus, Blaz- 
ziza s'au descoperit în inscripții romane de mai târziu 1). 
Toate aceste nume topice au fost date de Slavi cel mai târziu 
la începutul secolului al VI-lea, ținând seamă de faptul că 
scriitorul grec își întocmea listele de nume de localități în 
acel veac. Prin urmare, dacă pentru teritoriile din sudul 
Dunării influența slavă în toponimie a început în sec. al 
VI-lea, adică imediat după invazia Slavilor în Balcani, 
în Dacia ea trebue să fi început şi mai de vreme, dat fiind 
că triburile slave au trecut din Dacia peste Dunăre în Bal- 
cani, nu invers. 

Din studiul numelor geografice de origine slavă mai re- 
zultă că Slavii, la noi, ocupau câmpiile, văile, dealurile și 
chiar munţii la o mică înălțime. Invăţatul rus Seliscev, 
despre care am vorbit, a arătat în studiul său asupra topo- 
nimiei slave în Albania, că numele de munți şi de piscuri 
în această țară nu sunt de origine salvă 2). Acelaşi lucru se 
poate spune și despre toponimia slavă dela noi) Și la noi 
numele slave ajung până la oarecare înălțime, apoi dispar. 
De asemenea, în ceea ce priveşte felul cum au procedat Slavii, 
atunci când îşi denumeau aşezările, râurile şi diferitele acci- 
dente de teren ale teritotiului nostru național, se pare că ei 
nu ţineau seamă de denominaţia locală existentă, mai ales că, 
fiind obișnuiți cu o toponimie slavă foarte transparentă ca 
înțeles, nu înțelegeau nimic din numele topice daco-romane» 
De aceea ei își etichetau așezările şi locurile cu nume din 
graiul lor de acasă. Pentru a ajunge la acest rezultat, se pare 
că Slavii procedau în mai multe feluri: Dacă dedeau de un nume 
din toponimia sau hidronimia indigenă care, ca formă, în- 
tâmplător se asemăna cu un -cuvânt slav pe care şi ei îl între- 
buințau la denominaţia locală, le substitiau acestui nume 
indigen pur si simplu cuvântul slav. Pe temeiul acestui 
procedeu care se cunoaşte şi la alte popoare, dispăreau multe 


DA]. Philippide, Orig. Rom., I, p. 330 urm. 
2) Prof. A. M. Seli.tev, Slavjanskoe naselenie v Albanii, Sofija, 1931. 
3) G. Giuglea, în Geopolitica și Geoistoria, III, p. 13 urm. 

nume locale vechi. Noi astăzi, după atâtea veacuri, nu putem 
cunoaşte toate acest substituiri. Avem totuşi unele cazuri, 
a căror formă nu se explică prin transformări fonetice ci 
numai prin substituiri, Astfel, de pildă, din numele de râu de 
origine geto-dacă din Banat Dierna, Tierna, atestat și sub 
forma Zierna s. Tsierna, prin apropiere cu adj. slav tsârn 
«negru », ei au tăcut Tsârna «apa neagră », foarte răspândită 
în hidronimia din Bulgaria, Macedonia 1). Din 'Tsârna bul- 
părească din Macedonia, Turcii, după instalarea lor în Bal- 
cani, au făcut, prin traducere, Kara-su «apă neagră» ca la 
Unguri Feketeiizy (la noi Cernavoda). Tot așa din numele 
geto-dac Bersovia (Berzobim ), despre care a tost vorba, 
prin apropiere de cuvântul slav bărzo « repede », iei au făcut 
Bârzava, adică apa care curge repede, un fel de Bistrița. 
In fine, la fel au procedat și cu Mustos-Buscos despre care 
am vorbit, din care ei au făcut Bizovo. Pe altele însă le-au 
tradus, ca Petra din care au făcut Kamena (despre care s'a 
vorbit în notă), un procedeu foarte obişnuit în denominația 
locală, iar pe altele le formau ei, după flora, fauna, sau înfă- 
țișarea locului. 

In ce priveşte acum forma numelor slave, din punctul de 
vedere fonetic, ea nu arată o vechime prea mare. Dacă ținem 
seamă de faptul că peste numele vechi s'au introdus alte mai 
nouă de colonizări nouă din partea popoarelor slave vecine, 
vom vedea că între acestea si cele vechi, formal, deosebirea 
nu este prea mare. Această constatare vine, la prima ve- 
dere, în contrazicere cu ceea ce am spus despre vechimea 
influenței slave în toponimia română, dar mai ales cu epoca 
în care Slavii au năvălit la noi în Țară. Admițând că primul 
contact al Slavilor cu noi a avut loc la începutul sec. al V-lea, 
fără să ținem seamă de grupurile răzlețe dintre ei care vor fi 
pătruns poate înainte de aceasta, ar fi urmat ca un număr 
de nume locale să se pronunțe astăzi de Români cu rostirea 
veche salvă sau să fi suferit transformările la care a fost supus 


1) St. Romanski, în studiul său Slagjani na Dunava (Slavii la Dunăre), 
publicat în Bălgarski Pregled (I, 1929, p. 80 urm.), arată că Tsierna, Dierna, Zerna 
nu pot veni din limba slavă. Slavii au ajuns la Dunăre abia în 453. Vezi și N. Jokl, 
în Indogerm. Jahrb., XV, p. 199. 

elementul latin din acea epocă. Spre surprinderea noastră, în 
cea mai mare parte, ele nu arată nici una nici alta. Aceasta 
probează că numele date de Slavi multe veacuri de-a-rândul 
au fost rostite numai de ei, fie că anumite ținuturi ocupate 
de Slavi erau lipsite de populație românească, fie că aceasta 
continua mai departe să întrebuințeze vechile nume geo- 
grafice moștenite dela Daco-Romani. Acești Daco-Romani 
au trebuit să existe în vremea invaziei Slavilor, să zicem în 
Banat, unde Slavii au făcut din Dierna (Tierna) Tsârna, 
sau din Bersovia Bârzava, etc., sau chiar în Muntenia (Buzău), 
unde din Museos-Buzeos au făcut Bizovo. 

Admițând acest lucru, trebue să recunoaștem și faptul 
că dacă Slavii, la venirea lor în Dacia, au răsbotezat unele 
nume indigene, nu trebue să ne închipuim că numele nouă 
au înlocuit imediat pe cele vechi. Locuitorii indigeni au 
continuat veacuri de-a-rândul să întrebuințeze numele moş- 
tenite, până când, la urmă de tot, cuvântul nou, din 
diferite motive, dar mai ales din cauza expresivității, a 
înlocuit definitiv pe cel vechiu. Insă Slavii la noi nu 
sau mulțumit numai să slavizeze numele indigene, multe 
din ele le-au tradus, iar altele, cele mai multe le-au creat 
pur si simplu. Totuşi înfățișarea slavă a denominaţiei geo- 
grafice dela noi n'a fost atât de întinsă în veacurile în care 
s'au făcut așezările slave, cât după aceasta. Ea s'a produs 
după introducerea elementului slav în limbă si revenirea 
populației românești în ținuturile părăsite de Slavi. In aceaştă 
perioadă, care a urmat după desnaționalizarea elementului 
slav din mijlocul Românilor, odată cu crearea nomenclaturii 
geografice române, simultan s'a produs o răspândire mai mare 
a elementelor slave în toponimia română. Aceasta rezultă 
din faptul că, alături de nume locale ca: Cozia, Crasna 
Cernăteşti, Glâmboaca, Lipova, Rodna, Toplița, Vidra, Zlatna 
s. a. care au fost introduse direct de Slavi, fiindcă cuvin- . 
tele Roza, krasen, čern, dlăbok etc. lipsesc în limba noastră, 
avem altele ca: Ocna, Ocniţa, Ocoliș, Ocolişel, Poiana, Poieni, 
Poienița, Potcoava, Poteca, s. a. care au fost date de Ro- 
mâni, întru cât cuvintele ocnă, ocol, poiană, potcoavă, potecă, 
deși de origine slavă, există ca apelative românești în lexicul 

nostru. Acelaşi lucru se poate spune și despre numele locale 
de origine slavă care derivă dela nume de persoane ca Brå- 
teni, Brătești, Dobreni, Dcbreşti, Drăgoeni, Drăgoeşti, Drăgă- 
nest, Dragomirești etc. Acestea, întru cât vin dela nume ca: 
Bratu, Dobre, Dragu, Drăganu, Dragomir, care există în 
antroponomastica românească, au fost date tot de Români, 
nu de Slavi. Dacă toate aceste nume locale de origine slavă 
date de Români se vor scădea din numele date direct de 
Slavi, se va vedea că numărul acestora nu este așa de mare 
cum pare la prima vedere. 

O încercare, spre a învedera lucrul acesta, se poate face 
luând în cercetare numele locale din cuprinsul unui judeţ, 
după materialul procurat de Indicatorul localităţilor din 
România. Dar adevărata eflorescență a numelor topice de 
origine românească nu se vede atât în numele de așezări 
omeneşti, cât în cele date accidentelor de teren, ca munți, văi, 
râuri, dealuri, coline, etc. Acestea ne sunt nouă necunoscute, 
pentrucă până acum n'au fost culese. O încercare de a sonda 
bogăția tezaurului românesc oglindit în toponimia țării a 
făcut-o, în mic, acum în urmă, profesorul G. Giuglea dela 
Universitatea din Cluj. Plecând dela faptul că, în geografie, 
vegetația sau fauna unui ținut nu se studiază individual, 
după existența unui brad într'un loc sau altul, ci după aria 
pădurilor de brazi, a studiat nomenclatura geografică de pe 
o fășie de pământ din nordul Transilvaniei, culegând numele 
topice din 22 comune din plasa Năsăud. Rezultatul a fost 
că numărul numelor locale numai pentru aceste comune se 
ridică la 1500, dintre care numărul celor derivate din cuvinte 
de origine latină este covârșitor 1). 

Sub raportul lingvistic, aproape toată nomenclatura 
geografică slavă dela noi este de nuanță bulgărească. Ea 
este aceeași atât pentru vechiul regat cât şi pentru 'Transil- 
vania 2). De altfel, ea se identifică cu nomenclatura slavă din 


1) G. Giuglea, Cheie pentru înțelegerea continuității noastre în Dacia, pu- 
blicat în Geopolitica și Geoistoria, anul III, p. 13 urm. 

2) Despre identitatea toponimiei slave din Transilvania cu aceea din Vechiul 
Regat şi sudul Dunării am vorbit în altă parte, spunând: « Din câte ştim nu există 
o deosebire între slava din nordul si între slava din sudul Dunării. O dovadă despre 
aceasta ne oferă nomenclatura toponimică din Ardeal de origine slavă, care este 

Grecia şi Albania. Constatarea aceasta ne procură încă o 
dovadă că ea nu ne-a fost adusă din sudul Dunării, pentrucă 
această ipoteză ar fi exclusă pentru teritoriile din Ardeal. 
Unitatea ei se explică din faptul că Slavii, care au inundat 
în Dacia spre a se revărsa apoi asupra întregii peninsule 
balcanice, vorbeau la origine același dialect, din care mai 
târziu a ieşit limba bulgară. 

In părțile periterice ale țării, mai ales în răsărit şi 
apus există nume locale de origine rusească, ruteană și 
sârbească. Intre aceste două feluri, în unele regiuni cele 
sârbești sunt de dată mai veche. Dar și aici, din cauza 
unor emigrări de populații ce au avut loc mai târziu, s'a 
produs un amestec între numele locale. Astfel, profesorul P. 
Skok a putut constata că numele slav Slatina de origine 
bulgară, este o suprapunere pentra vechiul Slănic (dela 
slan «care conţine sare ») de origine sârbească. La fel Slan- 
Râmnic, tradus apoi Râmnicul Sărat. In aceeaşi situație 
se găsesc formele Solotina, Storoja (cf. Storojineţ în Bu- 
covina) de nuanță rusească, față de formele mai nouă Sla- 
tina, Straja 1). 

In fine, ultimul strat, care merită să fie luat în consideraţie, 
este format din nume topice de origine maghiară. El se în- 
tinde în Transilvania şi Moldova. 

In ce priveşte Transilvania, Ungurii n'au putut arăta 
prioritatea nomenclaturii geogratice ungurești față de aceeași 
nomenclatură de origine română. Încercările lor de a do- 
vedi că vechile numiri hidronimice de origine geto-dacă 
din Transilvania ca Criş, Mureș, s. a., asa cum apar într'o 
lucrare din urmă publicată de Istvan Kniezsa, au fost 


identică cu cea din Vechiul Regat » (Revista Fund. Reg., anul X, Nr. s, p. 265 şi 
Limbă şi Cultură, 1943, p. 168). Concluziunile mele se bazau pe un studiu apro- 
fundat asupra toponimiei slave din Bulgaria, Grecia şi Albania. Aceste concluziuni 
au fost confirmate acum prin cercetările amănunțite ale lui Emil Petrovici, 
Dacoslava, în Dacoromania X, pp. 233—277). 

1) Vezi Slavia, VI, p. 759 urm. darea de seamă asupra lucrării d-șoarei Ște- 
fănescu, Elem. rus. și rut. din l. rom. şi vechimea lor (laşi 1925), care tratează şi 
chestiuni de toponimie românească de origine ruteană. Despre aceasta vezi și Dr. 
D. Scheludhko, Nordslavische Elemente im Rumânischen în Balkan-Archiv, I, 
pp. 153—172. Despre Slănicurile românești, vezi recensia lui N. Drăganu 
asupra lucrării lui Nemeth Gyula, Nyetvtudomanyunk és a tărtenetirăs, în 
Dacoromania, VII, p. 235. = 

contrazise de realitățile lingviistice 1). Astfel, bunăoară din 
numele românesc Criș se poate deriva foarte ușor numele 
maghiar Körös; însă din acəsta în niciun caz nu poate ieși 
românescul Criș. Dacă însă ei au primit dela Români aceste 
nume de râuri moștenite, în schimb, au introdus în Ardeal, 
nume topice maghiare, fie traducând pe cele slave şi române, 
tie creind alte nouă. Românii au primit dela Unguri chiar 
unele nume topice de origine slavă 2). In calitate de popor 
de stepă ci îndeletniciri pastorale, Ungurii, când au invadat 
în Ardeal, au ocupat mai mult văile, câmpiile întinse și 
basinurile, ținute până atunci de populațiunil: slavo-române. 
Aceasta rezultă, după Kniesza, din studiul toponimiei maghiare 
din acele părți. Dislocați din vechile lor aşezări, Românii 
şi Slavii au ocupat dealurile unde trăiau în cătune, care au 
devenit comune. Când mai târziu Românii s'au mutat din 
regiunile deluroase în cele din șes, ei au reușit să roma- 
nizeze ținuturi întregi, întrebuințând o nomenclatură topică 
românzască 3). Există însă regiuni în Sălaj și pe valea Crişului- 
Repede, în care satele au nume românești și maghiare €). In 
valea Crișului-Negru şi a Crișului-Alb există nume de localități 
româneşti care au fost adoptate de oficialitatea maghiară 5). 
Cu acest ultim strat precum şi cu numele de localități de 
origine germană date de Sasi, de asemenea cu puținele 
nume locale de origine cumană, peceneagă, tătară si turcă 
se definitivează fizionomia topică a teritoriului nostru na- 
tional 8). 
* 


După ce cineva a străbătut toate aceste straturi și a cu- 
noscut, în acelaşi timp, din studiile publicate, mulțimea 
numelor de localități de origine străină, în speță slavă, rămâne 


j Istvan Kniezsa, Ungarns Vólkerschaften im XI. Jahrhundert (mit einer 
Kartenbeilage), Budapest, 1938, Ostmitteleuropaeische Bibliothek, Nr. 16). 

°) Emil Petrovici, în Dacoromania X, p. 53. 

3) Idem, ibid., pp. 523, 537. 

$ Idem, ibid., p. 538. 

5) Idem, ibid., p. 539. 

% Despre numele de localități derivate dela numele de popoare, vezi I. Ior- 
dan, Nume de localități provenite dela nume de popoare, în Viaţa Româneasca, Sept., 
mn p. 421 şi V. Bogrea, în Anuarul Inst. de Ist. Nat., vol. I, Cluj (1922), p. 
384 urm. 


5 A, R, — Memoriile Secțiunii Literare. Seria III. Tom. XV. 

cu impresia că acestea le domină pe toate. Elementul 
românesc pare a fi superior numai în numele de accidente 
de teren în sens greografic. Sub acest raport, dacă ceea ce 
a realizat profesorul G. Giuglea, despre care am vorbit, scru- 
tând toponimia dintr'o singură regiune ocupată de sate 
româneşti, s'ar face pentru întreaga țară, această supe- 
rioritate a numelor româneşti va apărea și mai evidentă. 
Dar pentru această încercare se cere să dispunem de întregul 
material toponimic, ceea ce este foarte greu, în lipsa unui 
mare dicționar toponimic român. 

Lăsând la o parte numele de judeţe si de oraşe 1), care în 
cea mai mare parte sunt de origine străină 2), mă voiu ocupa 
numai de numele de aşezări dela ţară. Ultimele au fost 
date la noi ca oriunde, după înfățișarea fizică a solului, cu 
prilejul unor întâmplări istorice și sociale, în fine, după 
felul particular cum omul din popor a fost impresionat, 
atunci când a simţit nevoia să-şi eticheteze aşezările. 

Din punct de vedere structural, nomenclatura noastră geo- 
grafică rurală, în genere, nu cunoaște compoziția verbală, în 
felul cum am văzut că a existat la Geto-Daci. La noi toate 
numele de localități sunt cuvinte simple. Nume compuse ca 
Câmpulung, Satulung, etc., formează o raritate. Avem de ase- 
menea un număr restrâns de nume însoțite de un genitiv 
analitic, acesta putând fi un substantiv ca în Curtea-de- Argeș, 
Roșiia-de- ii, Roştorii-de- Vede, Zârneştii-de- Slănic s. a., toate 
reprezentând sub raportul gramatical construcțiuni arhaice cu 
genitivul prepoziţional, față de construcția actuală: Gura- 
Arieșului, Gura-Boului, Dealul- Bourului °), în care avem un 
genitiv sinetetic exprimat prin desinență. La cele mai multe 
determinantul este un adjectiv: Țugastru-nou, Muncelu-mare, 
Lăunele-de-sus. s. a. În schimb, nomenclatura noastră geo- 
grafică cuprinde un mare număr de cuvinte compuse cu tot 


1) Originea numelor de oraşe se explică din cauza că ele sunt formaţiuni relativ 
mai nouă. 

2) Despre numele de judeţe, vezi W e i ga n d, Balkan-Archiv, vol. IV, p. 168. 

2) Ultimul nume este interesant, pentrucă în partea a doua avem numele de 
animal bour + bison », care nu mai există, Alte derivate dela bour avem:_ Boura, 
Bourul, Boureni, etc. (I. Iordan, Rum. Top., p. 142; de acelaşi, Incercare de 
bibliografie tobonimică românească, p. 12. Indicatorul localităților din România (1943), 
p. 770. 

felul de sufixe. Dintre acestea merită o deosebită atențiune 
sufixul -eşti cu care se derivă nume de localități dela nume 
de persoane. 

Se pare că formarea numelor de aşezări omeneşti la noi stă 
în strânsă legătură cu începutul vieţii agrare. 

Referindu-ne la stările din evul mediu îndepărtat, în veacu- 
rile care au urmat după invazia popoarelor barbare, cei mai 
mulți dintre Români fiind nevoiţi să se refugieze în munți, 
ei dispuneau de o proprietate colectivă comună asupra păşu- 
nilor și pădurilor, în sensul că erau stăpâni pe această pro- 
prietate numai atâta timp cât se foloseau de ea. In felul acesta, 
aşezările lor de atunci erau mai mult trecătoare. 

Această stare a Românilor de atunci ne aduce aminte de 
situația păstorilor aromâni din Pind, din vremurile mai apro- 
piate de noi. Aceștia, din cauza 'deplasărilor lor continue în 
căutarea unor pășuni mai abundente, n'au ajuns să fie stă- 
pâni pe munții lor decât târziu de tot, când din vieața semi- 
nomadă cu peregrinări continue au ajuns la o vieață sedentară 
cu așezări stabile. In stadiul primitiv, aceste aşezări erau 
alcătuite din colibe grupate în mai multe cătune, situate 
aproape unele de altele. Dacă condiţiunile de traiu erau bune 
şi păstorii aromâni nu mai simțeau nevoia să se deplaseze, 
în cazul acesta ele se transformau în sate mai măricele, dintre 
care unele ajungeau centre înfloritoare. In astfel de împre- 
jurări, păstorii aromâni se făceau stăpâni numai în mod 
colectiv pe munții de cari aveau nevoie. Singura lor proprie- 
tate individuală era casa zidită în piatră. Nu se cunoaște felul 
cum satul împreună cu munții au ajuns proprietatea Aromâ- 
nilor. Se ştie numai că această proprietate colectivă nu le-a 
ajuns pe cale genealogică, întru cât nu a reprezentat proprie- 
tatea vreunui fruntaș al comunei, cum erau si sunt încă până 
astăzi « celnicii ». De aceea, la ei, deși întâlnim câteodată de- 
numiri ca s. ex. Câlovele-al-Badralexi (colibele ale lui B.), 
acestea reprezintă totuşi nume de aşezări provizorii, care 
dispar atunci când Românii se înmulțesc și simt nevoia să-și 
creeze un sat propriu. Din această cauză, la Aromâni nu 
există nume de sate derivate dela nume de persoane cu aju- 
torul unor sufixe cu funcțiune genealogică, cum este -anl'i 


3° 

(alb. -anj), corespondentul sufixului dacor. -eéstz, ca în Ghi- 
cani, Dautanl'i s. a. (dacor. Ghiculeștii, Dauteștii etc.). 

Aici în ţară, firește, lucrurile se vor fi petrecut altfel. Ro- 
mânii nau rămas mereu în munţi. După trecerea furtunii, 
ei au început să se coboare în văi și câmpii, unde au creat 
cătune şi sate. După unele indicii, rezultă totuşi că şi ei dis- 
puneau de un tel de proprietate colectivă 2). Şederea lor în 
munți a lăsat urme și în toponimie: Dintre cele trei unități 
politice ale vechiului regat, anume Oltenia, Moldova şi Mun- 
tenia, primele două vin dela nume de râuri, iar ultimul dela 
cuvântul « munte >, atunci când în această parte a țării câm- 
piile domină mai mult decât în orice altă parte. Un străin 
care nu cunoaște configurația fizică a Munteniei, luându-se 
după înțelesul etimologic al numelui, ar fi înclinat să creadă 
că este vorba despre o regiune în care predomină muntele. 
Nu se știe de când datează acest nume al Manteniei. 
care, în orice caz trebue să fie destul de vechiu. De ase- 
menea nu vreau să fac nicio legătură între acest nume și 
vechea concepție despre descălecatul din Ardeal, în sensul 
că el ne-ar veni de pe vremea când descălecătorii din Făgăraş 
ar fi zăbovit veacuri de-a-rândul în regiunile muntoase ale 
Munteniei 2). Aici vreau să arăt numai că denumirea în sine, 
care stă în opoziție cu caracterul mai mult sesos al Munte- 
niei, trebue totuși să ne vină din vremuri, când o bună parte 
dintre Români se găseau în munți, iar capitala Munteniei, 
nu era în Bucureşti sau Târgovişte, ci la Curtea-de-Argeș 
sau Câmpulung š). 

Revenind la derivația numelor de localități dela nume de 
persoane, am arătat, când am vorbit despre începutul de- 
nominației romane în Dacia, că numele satului, la origine, 
reprezenta numele proprietarului de moşie, fie că acest nume 
era simplu ca în Vicus Quintionis, Vicus Cereris, fie că era 
derivat cu sufixul -anus (-ianus) ca în Casianus, Clementianus 


1) Vezi Al. Rosetti, Sur quelques termes du daco-roumain relatifs à la pro- 
priété terrienne, în Bullet. Ling., IX (1941), pp. 72—73, articol documentat şi inspirat 
de lucrarea lui loan Filitti, Proprietatea solului în principatele române până la 
1864, despre care vezi şi recensia lui Șt. Pasca, în Dacoromania, VIII, p. 238. 

2) Vezi despre aceasta Gheorghe L Brătianu, Tradiţia istorică despre 
întemeierea statelor românești, Bucureşti (1945), p. 85 urm. 

3) G. Weigand, Balkan-Archiv, IV, p. 168 

etc., citate mai sus (p. 21). In denominatia topică românească 
lucrurile s'au petrecut la fel. Și aci, după informaţiile pe care 
le avem în lucrarea lui Radu Rosettil), întâlnim denu- 
miri de sate care poartă numele proprietarului de moșie, pe 
care se află aşezat satul sau numele întemeietorului sau colo- 
nizatorului satului, care, pentru timpurile vechi, era de obi- 
ceiu un cneaz. In cele mai vechi documente acesta apare 
singur ca în Târzii (dela numele de cneaz Târziu) 2), Spe- 
riatul (după numele moșului tondator), Dracea, Hodorcgea, 
etc. Mai des întrebuințat apare numele însoțit de sufixul 
-eşti (dela -escu), sufix, în cazul de față, cu funcțiune strict 
genealogică, arătând descendența: Băcseneşti, la origine, satul 
cneazului Băcsan, mai târziu acelora cari tin de cneazul 
Băcsan. Dideşti, satul lui Didu, Aldeşti (Aldea), etc. 3). In 
această funcțiune) sufixul -eşti trebue să fie foarte vechiu € 
Observ că în. toponimia macedo-română el lipseşte cu desă- 
vârşire, după cum -escu lipseşte în denominația personală, 
ceea ce arată, de sigur, că în el avem ceva specific daco-român. 
Derivatele în -eşti sunt cele mai numeroase 5). Ele se găsesc 
peste tot teritoriul nostru național. Sufixului -eşti îi corespunde 
-0%0, -ovci la Bulgari, -ić la Sârbi și -af (-anj)la Altanezi 6). 
Un alt sufix aproape tot atât de productiv în toponimia 
noastră este -eni (-eani, -ani). El arată originea acelora care, 
la început, s'au strămutat din alte localități: Drăgășani (mai 
vechiu Drăgușani) oameni cari au venit dela Drăguș, Meri- 
sani, oameni cari au venit dela Meriş; Focșani, cèi cari au 
venit deld Focșa (nume de persoană) ` Fălticeni, cei cari au 
venit dela Făltici (Foltea) s. a. De multe ori funcțiunea acestui 
sulix se apropie de a-eea a lui -eșii, întru cât ultimul arată că 
locuitorii vin dela un nume de sat, primul dela un nume de 
persoană. In ceea ce privește extensiunea geografică, deriva- 


1) Pământul, sătenii şi stăpânii în Moldova, tomul I, Bucureşti (1907), p. 28. 

2) I. Iordan, Rum. Top., PP. 47, 49. 

3) Idem, ibid.; N. Iorga, Revelaţii toponimice pentru istoria neștiută a Romá- 
nilor. Ac. Rom., Mem. Sect. Lit., tomul XXIII, Bucureşti, 1941, pp. 2, 3.; I. Ior- 
dan, op. cit., p. 47. 

4) Vezi I. Bărbulescu, în Arhiva, XXIX (1922), p. 270. 

5) Pentru numele de loc. din Transilvania în “ești, v. G. Weigand în 
Balkan-Archiv I, p. 30. 

i %) Pentru suf. alb. -aj, v. Th. Capidan, în Rev. Internat. des Et. Balk., 
, P. 130. 


www.digibuc.ro 


38 TH. CAPIDAN 72 


tele cu -eşti se întrebuințează mai mult în Muntenia, cele cu 
-eni în Moldova 1). 

Vorbind de sufixul -eni, am spus că el indică strămutarea 
locuitorilor dintr'o localitat? în alta 2). Aici vreau să mai arăt 
că nicăieri nu se văd mai bine urmele acestor strămutări sau 
mișcări de populațiuni ca în numele topice. Fără a mă referi 
la migrațiunile străvechi, provocate de mișcarea triburilor 
indoeuropene care au lăsat urme în Sud-Estul european, cum 
arată numele de cetăți întărite ca Singidunum din Jugoslavia, 
Belgradul de azi, sau Noviodunum (Isaccea) sau, în tine, 
Galaţii, toate trei rămase de pe urma aşezării temporare a 
triburilor celtice în aceste părți 2), fără a aminti de migra- 
țiunile iraniene care au lăsat urme în toponimia şi hidronimia 
din răsăritul țării, ca Iași, Prutul, Nistru s. a., în fine, fără 
a pomeni chiar de migrațiunile populațiunilor românești în 
sudul Dunării, acolo unde până azi există în muntii Balcani 
şi ai Serbiei un număr de nume de localități româneşti, ci 
mărginindu-mă numai la mișcările de populație din veacurile 
din urmă din cuprinsul teritoriului nostru național, putem 
urmări, pe baza numelor de localități, direcția acelor mișcări. 
Faptul acesta este interesant din mai multe puncte de vedere, 
dar mai ales din acela al afirmărilor unor învățați maghiari, 
apărute în lucrări publicate recent de tot, după care mul- 
țimea Românilor din Ardeal nu se explică din cauza așeză- 
rilor lor străvechi, ci provine de pe urma unor strămutări 
de populațiuni din Principatele Române în Ardeal, strămu- 
tări care s'ar fi făcut în sec. al XVII-lea si al XVIII-lea. 

Cercetările făcute în această direcție de istoricul I. N i- 
stor, în studiul d-sale Fmigrările de peste munţi €), au arătat 


1) I. Iordan, op. cit., p. 51; N. Iorga, op. cit., p. 5. 

2) Despre suf, -eni v. St. Pasca, Dacoromama, VII, p. 154. 

3) Numele portului Galaţi nu ne-a venit direct dela Celti, ci probabil prin 
Slavi, cari, la rândul lor, l-au primit dela Bizantini Galátai. El este destul de răs- 
pândit în Sud-Estul european. Există în Constantinopol cunoscutul cartier Galata, 
care apare de două ori în Bulgaria, de şase ori în Grecia, odată în Albania, lângă 
Kroia. La noi există Galath, în Făgăraş, atestat încă în 1396, astăzi Galaţi care 
exis á şi în Moldova. Același nume este şi Halici (Galiţia). (G. Weigand, în 
Balkan-Archiv, I, p. 5). 

4) I. Nistor, Emigrárile de peste munți, An. Ac. Rom., Sect. Ist., XXXVII, 
1915. Vezi şi Rumänische Wanderungen aus Siebenbürgen, in Rev. Hist. du Sud-Est 
Europen, II (1942), pp. 11, 69. 

tocmai contrariul. In urmă de tot, d-l prof. I. Conea si C. 
Racoviță, în două articole1), au încercat să stabilească 
acest proces pe bază de toponimie, dovedind că întreaga 
regiune subcarpatină este împestrițată cu nume de localități 
care vin dela emigranții români din Ardeal. In schimb, în 
Ardeal nu există niciun nume de localitate, care să fi fost 
adus de cetățenii români din vechiul regat. Iată câteva co- 
mune din ţinuturile noastre care sunt de proveniență arde- 
leană: Ardeleni (Vlaşca), Băseşti (Gorj, Putna), Băsești- Bu- 
deşti, B. de jos, B. de sus (Argeş), Secueni (Bacău, Dâmboviţa, 
Roman, Suceava), Sălăgeni (Botoşani, Fălciu, Lăpuşna), Un- 
gureni (Argeş) s. a. Există apoi nume de localităţi la noi, care 
arată legături cu nume locale din Ardeal. Astfel avem: Băr- 
gdoani (Neamţ) dela Bărgău din Năsăud, Bervoinești (Dâm- 
bovița) dela Berivoi din Făgăraș, Blăjeni (Buzău) dela Blaj, etc. 
Toate aceste nume de localităţi repartizate după județe, arată 
«o frecvență a lor mai ridicată în județele care mărginesc 
Carpaţii dela Mehedinţi până în Neamţ. Mai puţine se întâl- 
nesc în celelalte județe ale Olteniei, Munteniei și Moldovei, 
iar în Bucovina, Bugeac, Bărăgan şi Dobrogea lipsesc cu 
totul ». Această repartiție dovedeşte că emigranții n'au fost 
fixați de mai înainte asupra regiunii sau localității unde tre- 
buiau să se așeze, ci s'au instalat acolo unde au crezut că 
condiţiunile de vieață sunt mai bune. De asemenea drumurile 
din Carpaţi fiind trecătorile și plaiurile mai largi, ei se așezau 
în județele în care puteau ajunge mai uşor. Aceasta rezultă 
— după constatările lui Racoviţă — din faptul că în jude- 
tele Mehedinţi, Muscel și Neamţ, care se află la hotarele 
Ardealului dar sunt lipsite de drumuri deschise, frecvența 
numelor locale de origine ardeleană este mai mică 2). 


% 


Am încercat să prezint această scurtă expunere asupra 
înfățișării istorice a toponimiei românești, fără altă intenție 


1) Ion Conea, € Tota Transilvania ad nos venit», în Geopolitica şi Geoistoria 


II, p. zi urm. C. Racoviţă, Migrațiuni din Ardeal peste Carpaţi în lumina 
toponimiei, Ibid., p. 69 urm. 


2) Vezi harta de localităţi muntene și oltene cu populație de origine ardeleană, 
pe care o dă d-l prof. Ion Conea la p, 22. 


www.digibuc.ro 


40 TH. CAPIDAN 74 


decât aceea de a arăta cât de interesantă este ea pentru cer- 
cetările noastre, în cazul când investigațiile ce se vor între- 
prinde iñ viitor în acest domeniu se vor întemeia nu pe un 
număr restrâns de nume locale luate din dicționare și mono- 
grafii cu un conținut redus, ci pe o culegere completă a no- 
menclaturii topice de care dispunem, culegere înregistrată 
întrun mare dicționar. Numele noastre geografice ce se cu- 
prind în lucrările publicate până în prezent, reprezintă prea 
puțin față de ceea ce există pe întreg teritoriul nostru national. 
Toponimia noastră rurală, în înțeles geografic, păstrează adesea 
formele cele mai vechi, cele mai variate şi cele mai intere- 
sante. Socotesc că a venit vremea, când toponimia trebue 
studiată pentru sine, nu numai în legătură cu problema con- 
tinuității noastre în Dacia. Fără a întrerupe aceste cercetări, 
a sosit timpul, când trebue să ne gândim la strângerea între- 
gului material toponimic prin culegeri făcute pe teren şi în 
documente. 

Eu însumi am întreprins o astfel de lucrare în mic pentru 
regiunea Pindului. Primul impuls l-am primit dela Atlasul 
Lingvistic Român, sunt 12 ani de atunci, când împreună cu 
colegul meu Sever Pop dela Cluj făceam o anchetă la 
coloniştii macedoromâni din Pind, stabiliți în Cadrilater. Cu 
acest prilej, am putut culege numai dela coloniştii din două 
comune: Avdela și Perivoli, atâta material din toponimia 
rurală din Pind, material variat, bogat şi extrem de intere- 
sant, încât, din clipa aceea, încurajat de această neașteptată 
recoltă, m'am decis să-mi întind anchetele direct în Pind şi 
în unele regiuni din Albania și Macedonia. Și, deoarece îmi 
era cu neputinţă să mă duc eu personal să fac aceste anchete, 
am adoptat sistemul cercetărilor prin corespondenţi localnici, 
cari cunoșteau bine nomenclatura geografică a regiunii. Paralel 
cu aceasta, în lipsă de documente vechi la Aromâni, am cer- 
cetat scrierile călătorilor străini, cari, începând din secolul al 
XVII-lea, au cercetat pe Aromâni în satele lor, însemnându-și 
nume de așezări, de munți, de râuri. In fine, n'am neglijat 
să strâng nume de localități aromâneșşti din hărți, începând 
cu cele mai vechi din sec. al XVII-lea pe care le-am putut 
găsi aici la noi şi în bibliotecile din străinătate. Cu acest prilej 

am putut constata că hărțile cele mai vechi cu nume geo- 
grafice aromânești sunt cele datate dela începutul sec. al 
XIX-lea, adică de atunci de când călătorii francezi, englezi 
şi germani au început să studieze mai de aproape Grecia, și 
peste tot peninsula balcanică. Hărțile mai vechi de această 
epocă conțin în general prea puține nume geografice. După 
un interval de zece ani de culegere a materialului de care 
aveam nevoie, în vara anului 1944, pe când mă găseam în 
refugiu la Sighișoara, m'am apucat de l-am redactat în stu- 
diul intitulat Toponymie Macedo-roumaine. 

In timpul când lucram la această lucrare, am simțit nu odată 
lipsa unei culegeri mai mari de toponimie românească. Atunci 
m'am convins și mai mult de necesitatea publicării unui 
Dicționar toponimic român. Deoarece un astfel de dicționar 
nu va cuprinde numai numele de localități culese pe teren, 
dar şi toate numele păstrate în acte și documente, la pregă- 
tirea lui, se vor forma mai multe echipe, dintre care unele 
vor culege materialul pe teren, pe baza unui chestionar pre- 
gătit de lingviști), notând, în transcriere fonetică, toate 
numele de orașe, târguri, comune, sate şi cătune, ca așezări 
omenești, după aceea, toate numele de munți şi vârfuri de 
munți, numele de dealuri, coline, peșteri si văi, de plaiuri si 
trecători, de fluvii, râuri, pârâuri şi maluri, în fine de izvoare, 
şipote, fântâni ș. a. Alte echipe, anume pregătite în paleo- 
grafie, se vor ocupa cu strângerea numelor geografice din 
acte și documente, începând, bine înțeles cu cele mai vechi 
până la cele mai apropiate de vremurile noastre. Avem sute 
de mii de documente care sunt necercetate, Ele cuprind un 
mare număr de nume locale rămase necunoscute. Culegerea 
acestor nume trebue făcută cât mai curând, fiindcă, fără folo- 
sirea acestui prețios material documentar, nu se poate închipui 
un studiu științific asupra toponimiei noastre. « Numai cu 
dicționarul geografic într'o mână si cu colecțiile de documente 
în cealaltă, se poate ajunge la rezultate temeinice în acest 


1) 4 Pentru exacta cunoaştere a toponimiei noastre, e absolută nevoie de anchete 
toponimice întreprinse de linguiști cari să noteze fonetic formele numelor de loca- 
lităţi așa cum se aud în gura poporului. Adeseori, forma oficială a unui toponimic 
este așa de stâlcită încât e aproape imposibil de a-i recunoaşte etimologia ? (E. Pe- 
trovici, în Dacoromania, VIII, p. 175). 

domeniu >, scria odată regretatul V. B o g r ea, intr'un articol 
publicat asupra topinimiei. Numai după ce se va fi adunat tot 
acest imens material, se va începe elaborarea lui 1). 

Aici îmi permit să mai adaog că un dicționar toponimic, 
în felul cum îl vrem noi, nu trebue confundat cu un dicționar 
topografic. Francezii cari au de toate, posedă și un mare dic- 
ționar topografic pe departamente Dictionnaires Topographi- 
ques Departamentaux, publicat de Ministerul Instrucțiunii 
Publice încă din 1861. Din el au apărut până în 1936, 
20 de volume 2). In afară de aceasta, ei posedă docu- 
mente diplomatice din vremuri atât de îndepărtate, încât 
formele vechi ale nomenclaturii topice le sunt cunoscute 
tocmai din aceste documente. Nouă însă pentru vremurile 
mai vechi ele ne lipsesc. Documentele noastre abia încep din 
sec. al XIV-lea. Dacă la aceasta mai adăugăm şi faptul că, 
limba din ele nu se deosebește prea mult de cea actuală, vom 
înţelege de ce noi avem nevoie de cunoaşterea nomenclaturii 
topice populare şi de ce această numenclatură nu ne-ar putea 
fi de folos decât numai dacă este culeasă şi sistematic înre- 
gistrată în transcriere cât mai exactă, întrun mare Dicţionar 
Toponimic Român °). 


1) Pentru publicarea unui Dicţionar Toponimic Român a scris şi Aurelian 
Sacerdoţeanu, Pentru un dicționar geografic al României. Școala Superioară 
de Arhivistică si Paleografie. Cursul de Diplomatică, VI. Craiova, 1935. 

2) A. Duzal, La toponymie française, ses methodes et ses résultats, dans Confd- 
rences de l’Institut de linguistique de l’Université de Paris, III-e année (1935), p. 53. 

3) G. Giuglea, în studiul său despre care am vorbit mai sus, cere publicarea 
unui Atlas toponimic român: « Să se înceapă cât mai repede cu putință strângerea 
numirilor de localităţi din întreaga ţară, din munti si din spaţiile de vieaţă ale satelor 
şi să se treacă în Atlasul Toponimic Român » (p. 44). I. Iordan cere publicarea 
unui dicționar etimologic al numelor de localităţi: « Idealul ar fi să avem un dic- 
ționar etimologic al tuturor numelor topice româneşti ». (Incercare de bibliografie 
toponimică românească, p. 14). Acest dicţionar, după mine, n'ar putea fi realizat 
decât numai după ce se va fi cules întregul material toponimic românesc. 

STUDIU ASUPRA FORMATIEI SPIRITUALE SI ARTISTICE 


A PICTORULUI 
DE 


G. OPRESCU 


MEMBRU CORESPONDENT AL ACADEMIEI ROMÂNE 


Comunicare făcută în şedinţa publică dela 22 Martie 1946 


Primul contact al lui Grigorescu cu Franța se întâmplă în 
toamna anului 1861. Este realizarea unei vech dorințe a 
pictorului, răsărită în sufietul lui cu mulți ani mai înainte, 
înnăbușită de împrejurări potrivnice, însă mereu trează până 
ce, în sfârşit, ajunge să se înfăptuiască. Acest contact repre- 
zintă evenimentul hotărîtor din cariera artistului, fără de 
care toată evoluția de mai târziu, acel strălucit curs urmat de 
arta sa, nu numai că nu s'ar explica, dar ar fi lipsită de ceea ce 
îi constitue cu adevărat temeiul. 

Grigorescu, se ştie, ieșea dintr'o familie numeroasă, mo- 
destă și sărmană, luptând din greu cu mizeriile vieţii. El 
însuşi, copil si adolescent, a susținut din puținul ce-l agonisea 
o mamă văduvă și o soră mai mică, după cum spune singur 
într'o jalbă adresată Domnitorului Barbu Știrbei, la 5 Ia- 
nuarie 18561). Incă dela vârsta de zece ani, din 1848, el 
îşi câştiga singur vieața, mai întâi ucenic pe lângă un pictor 
cu reputație, portretist-miniaturist și autor de scene reli- 
gioase, Anton Chladek, apoi zugrăvind icoane pe care le 
vindea în bâlciurile mai însemnate din București şi din îm- 

1) Datele privitoare la această perioadă, anterioară primei călătorii în Franţa, 
au fost complet lămurite de d-na Teodora Voinescu în articolul său: Epoca 


"de formație a lui Nicolae Grigorescu, publicat în Viaţa Romîneascd din Ncemvrie 
1938. El mi-a servit de bază în ce priveşte informaţia. 


6 A. R. — Memoriile Secțiunii Literare, Seria III, Tom. XV. 

prejurimi. Când alti copii de seama lui nu se gândesc decât 
la joacă, cel mult la buchile din abecedarul dela şcoala de 
lângă biserica mahalalei, el freacă colorile în atelierul lui 
Chladek, le pisează, le amestecă, în aşteptarea timpului fe- 
ricit când îi va fi îngăduit să le şi întindă pe planșeta de lemn, 
ca să zugrăvească cu ele sfinții de pe icoane. De o instrucție, 
Chiar elementară, nu poate fi vorba. Abia dacă învaţă, cine 
ştie când şi în ce condițiuni, să scrie şi să citească, De aceea 
corespondența sa, din care o bună parte mi-a trecut prin 
mână, este redusă la câteva scurte rânduri de fiecare dată, 
probabil de teamă să nu se înșele în ortografia cuvintelor 
ori în punctuație, dar şi atunci de multe ori cu greșeli. Mân- 
dru, cum era, şi convins de valoarea sa excepţională, atunci 
când ajunge să fie considerat ca primul pictor al naţiei sale, 
atât în românește, cât şi în franțuzeşte, el reduce scrisorile 
sale la proporțiile unor scurte bilete, servindu-se de un stil 
aproape telegrafic. Prietenii ceva mai perspicaci sau mai 
sinceri în felul lor, observă imediat deosebirea dintre vorba 
pictorului, chiar în limba franceză, vioaie, liberă, directă, şi 
maniera sa din scrisori, atât de reticentă. Ei insistă pe lângă 
Grigorescu, ca să nu se jeneze între intimi, ci să le scrie mai 
des şi mai lung, informându-i despre proiectele sale şi despre 
ceea ce i se întâmplă, fie si într'o limbă mai defectuoasă, 
pe care ei ar înțelege-o și ar ști s'o completeze. Asemenea 
amicale reproşuri i le face, ceva mai târziu, şi bunul său 
camarad şi prieten, pictorul Charles de Laforce, însă cu puţin 
succes. 

Dotat cum va fi, stăpân pe acel dar regal de a spune prin 
coloare tot ce vedea sau imagina, simțind în el semnul 
celor aleşi, cu toată sărăcia din jurul său, cu toate împreju- 
rările neprielnice, Grigorescu e sigur că va fi cândva pictor 
şi încă pictor mare. Nu ştie cum și nici ce trebue să facă, 
pentru ca să se pregătească la această înaltă chemare. Maestrul 
său, pe care-l părăsise curând, îl învățase să zugrăvească 
icoane; icoane va zugrăvi, singur, ca să trăiască mai întâi, 
el şi ai lui, apoi ca să-şi stâmpere setea de creaţie. In jurul 
lui, în țară, tot ce cunoscuse dela ceilalți pictori, când în- 
drăsneala lui de timid îi îngăduia să se ocupe şi de ce fac alții, 

nu observă decât banalitate şi mediocritate. Dar nici icoanele 
lui, orice ar susține unii biografi prea indulgenţi și entuzias- 
mându-se prea lesne, nu-s mult mai bune ca cele ale celor- 
lalți, cu excepția uneia singure — atât cât se cunoaşte azi 
— un epitaf dela Zamfira (Col. Prof. Dr. C. Angelescu) 
expus în 1938 în Saloanele Clubului 'Tinerimii. Această 
operă, pictată pe mătase albastră, o spendidă armonie de roșu, 
violentă şi răsunătoare ca un sunet de alămuri, în contrast 
tocmai cu tristeţele subiectului, ne înștiința, înainte de con- 
tactul cu Parisul, de unele porniri năvalnice din sufletul 
artistului, care până atunci nu-şi găsiseră expresia. Altminteri, 
şi la el, aceleaşi figuri sentimentale și calme, niţel sarbede, 
aceeași grupare simetrică, la îndemâna oricui, stângace, în- 
trun colorit poate ceva mai personal, cu unele acorduri 
mai nemerite şi mai puţin comune decât la ceilalți contem- 
porani, dar departe de a constitui opere de artă demne de 
acest nume. 

Este sigur că artistul, mai mult decât noi astăzi, ca mai 
simțitor şi cunoscându-și mai bine mijloacele, nu putea 
fi mulțumit cu o asemenea producție. In fond, nimic nu se 
ridica prea mult peste pictura curentă si oarecum în serie a lui 
C. Lecca, Mişu Popp sau Gh. Ţăttărescu. A rămânea mai 
departe în acel mediu, o ştie, însemna a omori în el vocaţia, 
care nu aștepta decât un prilej favorabil spre a se manifesta. 
Ce era adevărata pictură, cea care încălzise sufletele atâtor 
genii, înaintea sa, nu şi-o poate precis închipui; de sigur, nu 
cele câteva portrete sau tablouri istorice, ce întâlnise prin 
unele case dela noi. Nici chiar lucrările lui Aman, pe atunci 
în străinătate, nu pătrunseseră până la dânsul, deşi ele se 
găseau pe un plan mai înalt decât orice altă operă româ- 
nească contemporană, si deşi unele din ele erau în vremea 
aceea la București. Grigorescu este convins însă că pictura e 
cu totul altceva, de vreme ce ea a pasionat pe marii maeștri 
ŞI a umplut întreaga lor existență de o fericire pe care puțini 
alți muritori au simţit-o. Dar, toate aceste noțiuni erau 
într'însul nu destul de clare. De un lucru este însă sigur: fără 
stăpânirea completă a acestor forme superioare de expresie 
vieața sa ar fi pustie. 


6° 

Ce ar putea face si unde ar putea întâlni el oare acele con- 
vingătoare exemple, despre excelența artei care atât de mult 
îl stăpânea ? Evident, la Roma sau la Paris. Prestigiul ambelor 
centre, pentru un om asa de puțin informat despre vieața cultu- 
rală din Apusul Europei și situația reală a artei, la mijlocul 
secolului trecut, era atunci la fel de mare. 

Imediat ce acest gând prinde a se forma, împreună cu pla- 
nurile ce erau de el legate, Grigorescu cunoaște că şi-a găsit 
un scop imediat în vieață: pregătirea plecării în străinătate. 
Se trimiteau mai în fiecare an bursieri ai Statului în Apus. 
Pentru ce n'ar cere și el o bursă? La 5 Ianuarie 1856 — 
el avea atunci optsprezece ani — adresează Domnitorului su- 
plica mai sus amintită, însoţită de un tablou, executat pro- 
babil după rețeta lui Lecca: Mihai scăpând stindardul, o ilus- 
trație a poeziei lui D. Bolintineanu. Suplica nu e de el fä- 
cută, poate nici de el dictată, după stil. Cel care o caligra- 
fiază nu prea înțelege dorința tânărului sfios ce i-o comandă, 
sau poate crede util — de vreme ce ea se adresează Principe- 
lui — să fie mai ocolită, adică nu prea direct exprimată. Vor- 
bind pentru clientul său, după ce-i enumeră necazurile: 
ç asprimea sărăciei x, « îngrijirea de existența unei mume vă- 
duve și a unei surori mai mici », care nu-i dase timp «a vedea 
nici măcar şcoala Colegiului », termină astfel: « Cu profund 
respect vin a vă ruga părinteasca milostivire a Inălțimii Voastre 
a încuraja pe un fiu al patriei cu aceea ce Măria Voastră veţi 
binevoi ». Vagă concluzie, ce e drept, pentru dorinţa lui 
Grigorescu extrem de precisă: o bursă de studii în stră- 
inătate. Domnitorul ia însă ad litteram textul şi, pe de o parte 
ordonă Colegiului Sf. Sava să înscrie pe acest elev cam vârst- 
NIC și să-i dea lecţii gratis între altele de franceză şi germană, 
pe de alta îi acordă o sumă de bani ca stipendiu. Astfel toate 
planurile făurite de artist se spulberau poate din pricina 
redactării defectuoase a petiției. El însă nu desarmează. 
Nu i se pare imposibil nici chiar să spere că va pleca din 
țară singur pe propriile-i mijloace, după ce va fi făcut oare- 
care economii. Pentru a realiza aceste economii, el se anga- 
jează să picteze bisericile Căldurășani și Zamfira. 

Era la Zamfira când află că, în toamna lui 1856, caima- 
camul Alexandru Ghica va trece prin Ploieşti. Caimacamul, 
fost Domnitor, înlocuia pe Vodă Stirbey, după plecarea aces- 
tuia din scaun. Grigorescu sosește imediat la Ploiești cu o 
nouă jalbă. De astădată vorbeşte lămurit: are nevoie de o 
bursă la Roma, spre a-și desăvârși învățătura de pictor. 
Alexandru Ghica, binevoitor, îl recomandă Eforiei Școalelor, 
dar aceasta nu dă nicio urmare recomandaţiei domnești. 
In anul următor însă, în Iulie 1857, fiind nevoie de un pro- 
fesor de desen grafic pentru trebuințele Eforiei, ea însăși 
publică un concurs de bursă pentru străinătate, care se ţine 
între 25 şi 30 Septemvrie, același an. De fapt, bursa era mai 
dinainte destinată unui tânăr cu multe relaţii, unul din acei 
norocoşi fii de familie care găsesc totdeauna sprijinitori influ- 
enti, C. I. Stăncescu. Acest personaj, mediocru ca inteligență şi 
aptitudini, grotesc ca înfăţişare, victima mai târziu şi tinta 
tuturor caricaturiştilor vremii, ce-l detestau pentru răutatea 
vindicativă şi intrigile sale, dar şi pentru influența nefastă 
ce exercita în rezolvirea tuturor chestiilor în legătură cu 
arta, era la originea creării acelei burse. Grigorescu, care 
ignora ceea ce se țesea pe dedesubt, se înscrie și el printre 
candidați. Se cer însă condiții anume ticluite în vederea 
favoritului: între altele un certificat de studii, pe care cel 
care nu trecuse nici măcar pe la o şcoală primară nu-l poate 
prezenta. Este adevărat că în vederea concursului se expu- 
neau si opere de ale candidaţilor și, oricât de începător, cele 
ale lui Grigorescu — dintre care una a apărut cu ocazia cen- 
tenarului artistului — au trebuit să fie cu mult superioare. 
Lipsea însă « certificatul ». Şi astfel s'a întâmplat acest lucru, 
scandalos pentru noi care cunoaştem acum şi evoluția unuia, 
și pe a celuilalt, ca Stăncescu, cel cu proptele, să fie preferit 
lui Grigorescu, cel cu talent. 

Tare pe convingerea despre valoarea sa reală, acesta nici 
acum nu-și pierde speranța. De un lucru este sigur: nu mai 
poate aștepta nimic dela Stat şi, dacă vrea să meargă la studii 
în Apus, nu trebue să se bazeze decât pe mijloace proprii. De 
aceea eb încheie un nou contract de lucru, de astădată în 
condiții favorabile, pentru zugrăvirea mănăstirii Agapia, — 

şi așteaptă. Dela acea lucrare urma să primească două mii de 
galbeni, sumă însemnată ce i-ar fi permis să acopere cheltue- 
lile călătoriei şi să rămână mai multă vreme în s*răinătate. 
Când pictura bisericii era aproape terminată, el are norocul 
să fie remarcat de Mihail Kogălniceanu, în vizită la mânăs- 
tire. Omul de Stat luminat, stăpân pe o vastă cultură gene- 
rală în care, spre deosebire de aceea a marii majorități a oa- 
menilor politici, arta ţinea un loc important, — cum a arătat, 
între altele, valoarea colecției de tablouri rămase la moartea 
sa, — generos si doritor să ajute pe cei meritoşi, își dă seama 
că se găseşte în fața unui tânăr cu un excepțional talent. 
După o scurtă convorbire cu acesta, află care-i era păsul 
şi-l îndeamnă să facă o nouă cerer2 de bursă, de astădată 
pentru Paris, oraş pe care poate el îl sugerează, — cerere 
pe care o susține chiar Kogălniceanu în faţa consiliului de 
Miniştri. 

Grigorescu este în sfârşit trimis la Paris, la învățătură, 
în contul Statului, pentru o perioadă de cinci ani. Deşi tcate 
greutățile nu erau încă înlăturate, totuși el poate părăsi tara 
în toamna lui 1861, la vârsta de douăzeci și trei de ani, fericit, 
plin de proiecte, setos să cunoască şi să se manifesteze, călit 
mai mult ca oricare alt tânăr de etatea lui în lupta aprigă 
de până atunci cu necazurile, şi posesor, iarăși cum nu erau 
alții də aceeaşi vârstă, al unei experiențe de pictor, e adevărat, 
într'un domeniu redus, la care nu se va mai întoarce: zu- 
grăvitul icoanelor şi al scenelor sacre — , dar care data de cel 
puțin zece ani. 

In 1861 Aman era în țară de mai bine de trei ani, după 
o absență de aproximativ un deceniu, petrecută mai ales 
în Franța. Avut-a el ocaz e să se întâlnească cu Grigorescu, 
înainte ca acesta să părăsească Bucureștii? Să-i dea astfel 
oarecare indicaţii asupra vieții artistice din mediul prestigios, 
din care venea, asupra moravurilor publicului amator şi 
ale confraților, asupra însușirilor diverşilor profesori? N’aş 
crede. Grigorescu este și va rămânea un sfios, evitând con- 
tactul cu cei pe care nu-i cunoștea destul, mai ales când ei 
ocupau o situație importantă. El duce cu sine în Franța 
candoarea firii sale, posibilitățile sale intacte de a se entu- 

ziasma, setea de a se forma în chip serios, dorința de a-și 
constitui o doctrină, un repertoriu de subiecte, o tehnică, 
care să-i dea putinţa să se manifeste liber, neinfluențat nici 
de învățătura din şcoale, nici de vreun model dela noi din 
țară. Impresiile ce capătă i se imprimă cu putere în suflet, 
căci mai fiecare din ele constitue, pentru el, o experiență 
nouă şi definitivă. 

Iată-l în Paris, probabil în culmea mulțumirii, în starea 
de spirit a oricui vede pentru prima dată acest minunat oraș, 
aşa cum poate şi Aman fusese în momentul când descălecase 
— aşa zicând — în capitala Franței. Împrejurările generale 
nu se schimbaseră prea mult în cei zece, doisprezece ani ce 
despart sosirea primului de sosirea celui de al doilea în ora- 
sul viselor lor. Ce atitudine şi ce reacţiuni vom întâlni la 
unul, și la celălalt? Cum se vor comporta ei în mediul asa 
de neaşteptat, aşa de diferit de cel pe care-l părăsiseră? Este 
interesant să ne punem această întrebare şi să căutăm a răs- 
punde la ea. Numai așa ne vom explica câteva din diferențele 
notabile dintre arta şi concepția lui Aman şi aceea a lui Gri- 
gorescu. 

Ei aparțineau, suntem precis informați astăzi, la două clase 
sociale diferite. Unul, copil de bună familie, cu stare, deci la 
adăpost de orice nevoie materială, trecut prin şcoale şi pe la 
profesori mai înalți, supraveghiat în purtarea lui de o mamă 
atentă și de guvernante, cu toate voile împlinite, nu se izbise 
de niciuna din neplăcerile mari ale vieții. Grigorescu, sărac, 
ce-i drept, însă liber şi de capul lui, învățat să ia singur hotšriri 
şi să răspundă de ele, cunoscuse mai toate acele neplăceri. 
Aman primise o educație aleasă, de tendință clasică, nu numai 
pe cea generală, ce se da atunci la noi în puținele şcoale secun- 
dare şi prin familii, ci şi una specială, pentru pictură, ramura 
din care-şi va face o profesie. Grigorescu se formează singur 
şi la voia întâmplării, după o simplă spoială de învățătură 
pentru zugrăvirea icoanelor. Spiritul său rămăsese astfel 
virgin, neatins de niciun contact cu vreo doctrină estetică 
oarecare. Aman merge în Franţa să se cultive și devine un 
pictor de merit, uneori — ca în portrete — chiar excelent. 
El dusese însă cu el anume principii, probabil și unele pre- 

judecăți. Era aproape fatal, format fiind cum fusese, să judece 
Salonul, de pildă, şi pe cei premiaţi cu ocazia acestei expoziții 
anuale, cu ochii unui disciplinat elev al Şcoalei de Arte Fru- 
moase, să fie gata să condamne pe cei în contra cărora se 
îndrepta furia, nu totdeauna stăpânită şi nu totdeauna ex- 
primată în limbaj cuviincios, a celor ce reprezentau acade- 
mismul. Nu este cu totul nesimțţitor la farmecul unora dintre 
cei anatemizați, a lui Courbet, spre exemplu. Era prea con- 
ştiincios si talentat el însuși, pentru a nu-şi da seama de va- 
loarea, ca pictor, a celui hulit si insultat. Totuşi, în fundul 
sufletului său, — cum se vede din scrisorile ce au ajuns până 
la noi, — spre alții, mult mai neînsemnaţi, dar bucurându-se 
de un prestigiu monden si răspunzând idealului artistic al 
unui burghez cu avere, ideal care în fond era și cel al lui 
Aman, mergea dragostea sa necondiționată. In jurul lui se 
frământă tinerii; se dau lupte aprige între clasici și romantici; 
se nasc şi se sting polemici acerbe. E] nu le poate ignora, de 
sigur, căci prin sgomotul ce făceau în cercurile frecventate 
şi de compatriotul nostru, ele nu se puteau ignora; el însă 
nu le dă importanță. 

Când Grigorescu ajunge la Paris,. situația era aproximativ 
aceeaşi. Domnia lui Napoleon al III-lea era în aparență mai 
solidă decât oricând. Iar gustul și preferințele curții, ce spri- 
jinea tendințele clasice, făceau pretutindeni lege. Inovaţiile 
celor mai tineri dintre artişti, constituind un fel de opoziție 
față de tradiție, opoziție care în ideile partizanilor Imperiului 
se confunda cu cealaltă opoziție, cu cea politică, erau per- 
secutate pe întrecute. Pictori în plină maturitate, cu opere 
care azi fac fala muzeelor unde sunt expuse, erau refuzați de 
juriul Salonului, cu un cinism, pentru care niciun cuvânt 
de desaprobare nu e prea aspru. Grigorescu nu se poate 
pasiona pentru aceste polemici, nici lua partea unuia sau 
altuia, căci pentru el, si unele, și celelalte doctrine erau cu 
totul nouă, nu-i spuneau mare lucru. El sosise la Paris cu 
spiritul liber de orice teorie: ignorant, dar bine dotat, fără 
nicun fel de prejudecată, care să se opună unor impresii 
directe. Intre el si efectuarea unei opere; între el şi judecarea 
acesteia, din punct de vedere calitativ, nu intervenea nimic 

dinafară. Dar, desi nu simte niciun fel de simpatie deosebită 
pentru școala oficială, respectuos de instituții consacrate, cum 
era, spre ea își îndreaptă mai întâi atenția. In catalogul Salo- 
nului din Paris, din anul 1868, când pentru prima dată trimite 
un tablou, în notița ce însoțește numele său, lângă afirmația 
neexactă că e născut la Bucureşti, probabil pentru ca să 
evite complicațiile de ortografie pentru un Francez ale satului 
în care cu adevărat văzuse lumina zilei, el numeşte pe Sébas- 
tien Cornu ca profesor al său. Cornu, la care luaseră lecţii 
şi alți Români, era unul din cei mai aprigi și intransigenți 
partizani ai clasicismului, autor, puțin personal, de portrete 
oficiale și de scene religioase, corect compuse. adică după 
toate regulile, dar strident colorate, azi uitate prin cine știe 
ce depozite de muzeu provincial. 

Grigorescu se desmeticește repede și-și dă seama de incom- 
patibilitatea dintre aspirație şi natura sa francă și avidă de 
libertate, şi cerințele nesăbuite, ce l-ar fi obligat să renunțe 
la sinceritate, ale profesorului său. De aceea îl părăsește. 
Este prima acțiune curajoasă, cu urmări cu adevărat incal- 
culabile, ale modestului si respectuosului artist, venit să se 
formeze în contact cu o artă pe care, în sinea lui, o crezuse 
până atunci, în toate manifestările ei, chiar în cele academice, 
superioară. Altul, cu educația lui Aman, ar fi simțit mai 
puţin sila constrângerii, s'ar fi acomodat cu ea, şi-ar fi făcut 
un ideal care să nu o excludă. Grigorescu, obișnuit să hotă- 
rască singur despre toate ale sale, își luă inima în dinți si 
plecă. Isi închipuise, în țara lui, că trebue să urmeze învă- 
țătura ce se da prin şcoala de arte, pentru ca să afle dela ea 
tainele picturii. Este destul de tare și de isteţ ca să descopere 
că școala, aşa cum era ea organizată în Paris, deși se bucura 
de favoarea celor mari, i-ar fi fost poate fatală. In orice 
caz, aşa credea el atunci, şi nimeni dintre cei în curent cu 
aspectul picturii franceze dela începutul celui de al doilea 
Imperiu nu l-ar putea blama. 

Totuşi, nu mă pot împiedeca, menționând această decizie, 
să fac unele mici rezerve, mai ales bazat pe observaţiile rezul- 
tate din analiza întregii opere, ieșită dintr'o activitate de 
aproape cincizeci de ani, a lui Grigorescu. Oricât de mare 


www.digibuc.ro 


10 G. OPRESCU 86 


şi de convingător a fost talentul său, oricât de bine ştie sà. 
se servească de ceea ce constitue farmecul manierei sale, care 
este real, și căruia niciun ochiu sensibil nu-i rezistă, sunt 
anume însușiri care-i lipsesc și pe care le-ar fi dobândit, 
dacă contactul său cu un profesor, poate pictor plicticos şi me- 
diocru însă savant, n'ar fi fost asa de scurt. Astfel, oricine-i 
examinează mai de aproape tablourile nu poate să nu observe 
deosebirea de tratare chiar în cele mai bune dintre ele, dintre 
ceea ce constitue elementul principal în compoziție, și rest. 
In vreme ce, într'un portret, de pildă, sau chiar într'un peizaj, 
centrul este studiat cu toată atenția, desenat cu precizie, sus- 
ţinut în tratare cu toată căldură entuziasmului pentru o temă 
interesantă, în care fiece amănunt caracteristic este pus în 
evidenţă, tot restul este neglijat, pictat fără convingere, înțeles 
ca o simplă umplutură. Acuzaţie destul de serioasă, pe care 
n'o aduc decât după nenumărate examene de tablouri. Este 
ceea ce face adesea primele planuri ale vederilor sale din 
natură așa de supărătoare pentru un artist de clasa sa, în 
timp ce la Andreescu ele sunt poate partea cea mai viguroasă 
a tabloului. 

Apoi, lucru tot așa de semnificativ și de regretabil, Grigo- 
rescu este aproape incapabil să imagineze, într'o pânză de 
mari proporții, mai ales cu multe personaje, o compoziţie 
bine echilibrată. Şi nu vorbesc de scenele sacre, de așa nu- 
mitul gen istoric, la care nu s'a oprit, sau de vreun motiv 
mai complicat luat din vieața ţăranului sau din aceea a lucră- 
torilor din oraşe, ci chiar de tablouri cu o singură figură, ca 
în Rodica dela Banca Naţională, ca în Carul cu boi si cu 
cărăuşul său, din colecţia regală, cu variante în alte câteva 
colecții particulare, — căci motivul acesta revine des sub pe- 
nelul său —, ca în Ciobanul singuratic cu câinele său, ori 
încă în scenele din războiul dela 1877, mult admirate, dar 
inferioare operelor cu adevărat bune ale lui Grigorescu. 
Toate aceste pânze, comparate cu cele în care el este „inspirat 
şi personal, ne pun azi pe gânduri. Nu mai găsim în unele 
din ele nici măcar coloritul vesel şi înflorit din altele, ci un 
amestec de tonuri, ori gris, ori decolorate, dulci, care împreună 
tind spre o armonie generală vag fumurie. Insă, cum să se 


www.digibuc.ro 


37 GRIGORESCU ŞI FRANȚA Ir 


evite toate aceste dificultăți, se învăța în atelierele reprezen- 
tantilor Academiilor de arte. Dacă uneori le lipsea talentul si 
îndrăsneala de a fi ei înșiși, ştiinţă aveau acei profesori, poate 
ceva cam prea abstractă, prea strânsă în formule, prea departe 
de realitate, însă oricum capabilă să scoată din încurcătură 
pe un începător lipsit de o utilă experiență, cum era Grigo- 
rescu, izbindu-se de anume probleme esenţiale, poate ceva 
cam târziu. 

Ni se va obiecta poate că Monet, Sisley, Renoir, Bazille 
s'au găsit în aceeaşi dilemă ca şi Grigorescu, pe când învățau 
în atelierul altui reprezentant al academismului, Charles 
Gleyre, şi au rezolvit-o în același mod, părăsind atelierul 
unde, după expresia lor, «nu mirosea bine», fără ca prin 
aceasta să se resimtă cât de puţin în opera lor de mai târziu. 
Este adevărat, totuşi, fiecare din aceşti pictori trăise şi se 
desvoltase în alt mediu, care le permitea să se dispenseze de 
lecţiile problematice ale profesorului lor, iar unii din ei veni- 
seră în atelierul acestuia, ca de pildă Monet, după ce picta- 
seră alături de un practician infinit mai consumat, Eug. 
Boudin, ceea ce nu era cazul cu Grigorescu. 

Cum încearcă tânărul pictor să înlocuiască lecțiile lui 
Cornu? Este util să ne oprim un moment asupra acestei 
întrebări. El își dase bine seama că, într'un fel sau altul, are 
încă multe de învățat. Pe lângă profesorii cu renume, timid, 
neștiind limba şi după o experiență atât de puţin reușită, 
îi este greu să facă alte demersuri. Fără îndoială, dela cei 
vii nu mai are nimic de aşteptat; rămâneau însă cei dispă- 
ruți. Printre ei Grigorescu isi alege pe cei capabili să-i destăi- 
nuiască secretele unei arte pasionante, dar dificile. Devine 
astfel un vizitator al Luvrului si un copist asiduu în muzeul 
unde se găseau strânse câteva din cele mei autentice capo- 
dopere ale lumii. Cunoastem azi unele din copiile executate 
în această vreme, probabil înainte de contactul lui cu cei dela 
Barbizon, de care vom vorbi îndată. Ele trebue să fi fost în 
realitate mult mai numeroase. Mărturisim că modelele au fost 
surprinzător de bine alese și că, unele din ele, sunt interpre- 
tate cu o putere de analiză si într'un sentiment atât de per- 
sonal, încât ele rămân pentru noi, nu numai utile documente 

pentru cunoașterea preocupărilor pictorului, dar admirabile 
opere de artă. Prud'hon, Géricault, Rubens, Rembrandt îi 
servesc rând pe rând de îndrumători. 

De Prud'hon el alege în 1863 opera capitală a acestuia, 
Răzbunarea și Dreptatea divină urmărind crima, pe care o 
copiază în mărime naturală 1). Am impresia că ea constituia 
bucata pe care orice bursier al Statului era obligat să o tri- 
mită Ministerului Școalelor, pentru Pinacoteca din Bucureşti, 
ca să arate că în străinătate nu-şi pierduse timpul în zadar. 
Copia este efectuată cu multă grijă, cu un sens profund 
pentru tot ce constituia caracterele distinctive ale tabloului, 
față de alte opere ale aceluiași artist şi, mai ales, față de ope- 
rele celorlalți contemporani. O afinitate evidentă cu Prud'hon 
condusese pe Grigorescu spre această pânză celebră: aceeaşi 
sensibilitate delicată, aceeași dispoziție spre înduioşare um- 
brită de melancolie, aceeaşi nevoie imperioasă de dreptate, 
de dragoste pentru cel în suferință, aşa de elocvent exprimate 
în faimoasa compoziție. Redând-o, compatriotul nostru învață 
multe lucruri, ce nu se puteau învăța nici la București, nici 
în Școala de Artă a Parisului, nici chiar cu un alt maestru: 
mai presus de orice, marea însemnătate a clarobscurului, a 
felului cum acel subtil și rafinat pictor, care era Prud'hon, 
se servise de un mijloc aşa de elocvent, dar atât de greu de 
mânuit. De altfel, nu era singura dată când arta lui Prud'hon 
îl atrăsese. In expoziția Amicilor de Belle-Arte din 1873, 
catalogul cuprindea încă o copie după acest artist, fără titlu, 
probabil de mai mici dimensiuni, și o alta după prietena si 
eleva lui Prud'hon, un alter ego al acestuia, Constance Mayer, 
al cărei Vis de Fericire, tocmai opera copiată, era pe vremea 
aceea şi este si azi expus la Luvru, în aceeaşi sală cu pânzele 
maestrului. 

In atracția pentru aceşti doi pictori sentimentali şi tandri 
se manifesta natura oarecum feminină a lui Grigorescu. 
Inţelegător cum era şi probabil obișnuit să se analizeze, €l 
îşi dă seama totuși că, lăsându-se dus numai de temperament, 
pictura sa va fi mereu lipsită de unele însuşiri pe care le 


1) Astăzi la Patriarhie. Este un tablou iscălit şi datat. 

admira în alti, printre care, in primul.-rând, forta. Cu o 
intuiție rară, surprinzătoare chiar pentru cineva aşa de puțin 
în curent cu evoluţia artei franceze, cum trebue să fi fost 
Grigorescu în primii ani ai şederii sale la Paris, el se adre- 
sează la cel mai potrivit artist ca să-i inspire o asemenea 
calitate, la 'Th. Gericault. Acest admirabil precursor al roman- 
tismului, autorul Pluzei Medusei, al portretelor faimoase de 
ofițeri, al subiectelor cu cai, al nebunilor, fire bizară, poate 
puţin maladivă, era însă un practician fără pereche, un dəs- 
chizător de drumuri nouă, mânuind penelul cu o putere 
unică, cu frenezie chiar, într'o pastă abundentă şi suculentă, 
cu contraste vii de umbre şi lumini, cum pictura nu mai 
văzuse dela tenebroşii italieni şi spanioli. Delacroix însuşi, 
cu toate îndrăsnelile şi cu tot avântul său, pare un delicat 
în comparație. Grigorescu începe prin a-l copia, însă inter- 
pretându-l. Dacă în tabloul lui Prud'hon el își pusese toată 
ambiția să facă o copie fidelă, în care personalitatea sa să 
rămână pe cât posibil în umbră, în cel după Gericault, azi 
la Muzeul Simu, un giuvaer de mic dimensiuni, reproducând 
portretul ofițerului de vânători, el este si vrea să fie Grigo- 
escu. Simțim parcă plăcerea de care a fost cuprins, neli- 
niștea si ardoarea sa, în momentul în care, una după alta, 
el descifrează, mergând până în fundul lor cu analiza, cali- 
tățile excepționale ale autorului operei. In tuşe puse cu 
hotărîre si vigoare, brăzdând pânza şi răspândindu-se în 
toate direcțiile ca un foc de artificii, el dă în mic echivalentul 
pânzei de mărime naturală a unui om călare, evocând în noi 
impresia de monumental, de forță a naturii deslănțuită, cu 
toate dimensiunile reduse ale copiei. Făcut-a el şi alte tablouri 
după Géricault? In orice caz, ele mau ajuns până la noi, dar 
în același timp, fără ele nu s'ar putea explica acea asimilare 
desăvârșită a procedeelor si, ceea ce este şi mai important, 
a sentimentului surprinzător de viril din unele lucrări ale lui 
Grigorescu. Astfel, de pildă, rareori el a fost mai complet, 
mai impresionant ca mijloace de expresie şi ca efecte obținute, 
decât în studiul său dela Muzeul Toma Stelian, care are 
aerul să fie un autoportret, ca si autoportretul reprodus de 

Vlăhuţă 1), ori în splendidul bust de femeie, dela Muzeul 
Simu, nobil şi plin de grandoare ca un bust italian din secolul 
al XVII-lea, un Guercino, de exemplu. Aici dulceața a făcut 
loc unor accente bărbătești, cum până atunci nu mai întâl- 
nisem în pictura noastră. Conturul marcat, tras energic parcă 
cu cuțitul, închide figura în tonuri calde, până și în umbrele 
puternice ce îngrădesc luminile. Acestea, la rândul lor, ies 
viguroase din negura ce le înconjoară, dând un relief accen- 
tuat trăsăturilor. O unitate de factură desăvârşită se constată 
în toată suprafața pictată, aşa cum numai rareori mai întâlnim 
în operele ulterioare. Iar, în ce privește studiul de femeie 
dela Muzeul Simu, toate aceste însuşiri sunt, în plus, puse 
în serviciul unei figuri maiestuoase ca cele ale Sibilelor din 
marea artă italiană. Hotărît, cine e în stare să picteze astfel 
nu mai are nimic de învăţat. Drumul parcurs de Grigorescu, 
dela tablourile stângace cu sfinți, până la aceste admirabile 
realizări, era imens şi neașteptat. 

Și totuşi, el aspira la ceva mai complet. Printre marii prac- 
ticieni ai artei, puţini, foarte puțini se puteau măsura cu 
Rubens. După întâlnirea cu Géricault, sau poate în aceeași 
vreme, Grigorescu -copiază, cu aceeași intenție de a-i smulge 
unele secrete, opere de ale ilustrului flamand, care se găseau 
în Franța. In expoziția dela 1873 apar astfel două copii: 
Cele trei ursitoare şi Fuga în Egipt. Descoperirile ce el face 
analizând pe Rubens nu contraziceau pe cele rezultate din 
contactul cu maestrul francez; ele mai de grabă le întăreau. 
Calitatea supremă a picturii lui Rubens, acea siguranță şi 
acea preciziune, împreunate cu libertatea supremă de a ex- 
prima orice, fără cea mai mică urmă de îndoială, în convin- 
gerea că nimic nu era dincolo de puterile sale, însușire pe 
care limba franceză o înțelege sub numele de «aisance », îl 
ridică mai sus de orice alt pictor, cu excepţia a doi alții: 
Rembrandt şi Velasquez. Ultimul era însă aproape uitat în 
Parisul acelor vremi și uitat va rămânea până ce-l vor desco- 
peri impresioniştii, în deosebi Manet. Pe celălalt, pe Rem- 
brandt, Grigorescu se crede de asemenea obligat să-l ana- 


1) A. Vlahoutza, N. I. Grigorescu, sa vie et son oeuvre, Traduit du roumain 
par Léo Bachelin, Buc. 1911, p. 33. 

l zeze, cu pensula în mână, asa cum făcuse cu primii doi, 
cu Gericault şi cu Rubens. 

Ultimul timp, înainte de a merge în Franţa, Grigorescu 
îl petrecuse în Moldova nordică, după cum ştim. Acolo el 
avusese ocazia să întâlnească numeroase si felurite tipuri 
de Evrei. Gândit-a el oare la importanţa acestui motiv, din 
punct de vedere pictural şi psihologic, ca document uman, 
încă de atunci, sau ideea de a-l picta i-a venit numai după ce a 
cunoscut tablourile faimoase ale lui Rembrandt, în care teme 
identice își păsiseră un interpret genial? E greu de spus, 
Cunoaștem prea puțin împrejurările în care s'a scurs vieața 
tânărului artist în perioada lui de formaţie în Franța, iar 
amici binevoitori s'au crezut obligaţi să o înfrumusețeze 
adesea cu legende, care au luat locul adevărului şi au pătruns 
până la noi. Mi se pare însă cu totul verosimil ca în mintea 
şi în planurile lui Grigorescu subiectele legate de înfățișarea și 
de vieața Evreilor să fie evocate în el, de intimitatea cu arta 
lui Rembrandt. Așa s'ar explica şi pentru ce, în 1864, când 
el se întoarce în țară 4 având să facă studii locale după natură 
pentru un tablou >, ce-și propusese 1), el ia un drum cu totul 
neobișnuit, prin Galiţia și Nordul Moldovei, unde se gă- 
seau atunci şi se găsesc și astăzi surprinzătoare specimene de 
Evrei, cu figuri de o expresivitate neîntrecută, în costumul 
pitoresc tradiţional. 

Analizându-le cu ochiul acum obișnuit să scruteze o fizio- 
nomie, să extragă din ea esențialul, ceea ce pe drept se cuvine 
să apară într'un portret desăvârșit, el rămâne uimit de posibi- 
litățile plastice ce-i oferea tema acezsta, nouă la noi. Și, fie 
că a ajuns la ea pornind dela pânzele lui Rembrandt, ori că 
ea a fost la originea întoarcerii la Rembrandt, un lucru e 
sigur: Grigorescu va copia câteva opere capitale ale ilus- 
trului olandez, pentru a se pregăti să picteze unul din moti- 
vele cele mai generoase din cursul carierei sale, cel care cu 
adevărat i-a purtat noroc, de vreme ce i-a dat ocazia să exe- 
cute numeroase pânze de o calitate unică în şcoala noastră. 
Copiile de pe Rembrandt care se cunosc azi sunt: un por- 


1) Citaţie după d-na Voinescu, care la rândul său citează după un articol 
de Em. Vârtosu, publicat în Vremea din 27 Febr. 1938. 

tret al Saskiei şi unul, superior ca execuţie, al Bărbatului cu 
baston (Col. K. H. Zambaccian). O copie de pe Salvador 
Rosa, şi ea expusă la 1873, are mai puțină importanță, constitue 
probabil unul din acele exerciții ce se cuveneau trimise 
Ministerului din București, la intervale regulate, pentru con- 
trol. 

In vara lui 1864 Grigorescu era la Botoşani, venit din 
Nord, din Galiţia. Rămâne acolo câteva luni, «unde își ur- 
mează lucrările până când va putea veni în capitală 1), trece 
apoi la Bucureşti, iar în Octomvrie acelaşi an, se înapoiază 
în Franţa. Adresa sa din Paris, prin 1862, fusese la Hotel 
Corneille, rue Corneille. Este probabil vorba de una pro- 
vizorie, până ce-și găsește un atelier convenabil, cel ce apare în 
tabloul din Col. Dr. N. Dona, pe dosul căruia, de mâna lui 
Grigorescu, este notat anul 1863 şi strada, Rue du Cherche- 
Midi 23. 

După întoarcerea la Paris, activitatea artistului se îndreaptă 
în două direcţiuni: Iarna el lucrează în atelier sau la Luvru, 
vara în pădurea dela Fontainebleau. Din lista de cheltueli, 
ce ni s'a păstrat, se vede bine că în Ianuarie 1865 el copiase 
ceva la Luvru, de unde îşi aducea acasă un tablou de mari 
dimensiuni, De ce tablou este vorba nu e ușor de spus. Faptul 
că se specifică unul de mari dimensiuni, care nu poate fi 
copia de pe Prud'hon, terminată în 1863, ne îndreptățește 
să credem că ar fi o altă lucrare, decât. cele analizate în cele 
precedente, niciuna din ele, nici chiar portretul de pe Rem- 
brandt, nefiind de mari proporții. 

Şi cu aceasta, am ajuns la un alt capitol însemnat din vieața 
compatriotului nostru în Franța, cel al întâlnirii sale cu pă- 
durea dela Fontainebleau și cu grupul faimos de pictori ce o 
locuia și o făcuse celebră. Intâlnirea avut-a ea loc înainte 
de călătoria în ţară sau după revenirea lui Grigorescu la 
Paris? Este greu de determinat, pentru motivele mai sus 
menționate. Totuşi, un desen, azi în posesia d-lui Consilier 
Alex. Procop Dumitrescu poartă indicația: Barbizon si data 
1862, ceea ce ne indică un contact al lui Grigorescu cu 


1) Ibidem, Scrisoare din 13 lulie 1938, scrisă din Botoșani. 

N. Grigorescu: Primul atelier al artistului în Paris. 
Semnat stânga jos: Grigorescu (pe dos scris cu cerneală: Cel dintii atelier 
al meu din Paris din strada Chechemidi (sic) 23 1863. N. Grigorescu 1873). 
Uleiu pe pânză. I. 0,323/L. 0,245 


(Col. Dr. N. I. Dona) 


A. R. — Memoriile Secţiunii Literare. Seria TII. Tom. XV. 

N. Grigorescu: Ofiţer călare (Copie după Géricault) 
Dreapta jos: Copiat după Grico (sic) Grigorescu 
Uleiu pe pânză I. 0,405/L. 0,325 


(Colectia "Muzeului Simu) 


4. R. — Memoriile Secţiunii Literare. Seria III. Tom. XV. 

N. Grigorescu: Autoportret din timpul studiilor, în Franţa. 


(Muzeul Toma Stelian) 

G. Oprescu. Grigorescu și Franța. 


N. Grigorescu: Lucrător din Fontainebleau 
Semnat dreapta jos: Grigorescu 
Uleiu pe lemn. I. 0,330/L. 0,225 


(Col. Muzeului Simu) 


4. R. — Memoriile Sectiunii Literare, Seria III. Tom. XV. 

N. Grigorescu: Paznicul dela Chailly 
Semnat jos, in stánga: Grigorescu 
Uleiu pe pânză. I. 0,490/L. 0,306 


(Muzeul Toma Stelian) 
A. R. — Memoriile Secţiunii Literare. Seria III. Tom. XV. 

Grigorescu: Mica Bretonă 
Semnat în dreapta, jos 
Uleiu pe pânză 


(Colecția Regald) 


A. R. — Memoriile Secţiunii Literare. Seria IH. Tom. XV. 

N. Grigorescu: Peisaj breton 
Semnat stânga jos f. şters: Grigorescu 
Uleiu pe lemn. 1._0,310/L.0,475 


(Col. K. H. Zambaccian) 

peizajul si cu mediul dela Barbizon, poate de scurtă durată, 
curând după sosirea lui în Franța. Unul sau altul dintre bio- 
grafii pictorului s'a simţit obligat s'o prezinte ca pe ceva aproape 
supranatural, când era așa de simplu să povestească amin- 
tirile înseși ale lui Grigorescu. Ni s'a spus că el a ajuns acolo 
în căutarea unor motive pentru «le concours de larbre»; 
sau încă, pentrucă dorind să ia parte la un concurs, ar fi avut 
nevoie, pentru un decor, de un peizaj clasic, pe care l-a căutat 
tocmai în faimoasa pădure. Cine cunoaşte regulile concur 
surilor din Școala de Arte ştie că nici nu poate fi vorba de 
aşa ceva, intrarea în «lojă » fiind în legătură cu «le prix de 
Rome » la care nu pot participa străinii. lar dacă ne oprim 
la prima versiune, susținută de Vlahuţă si de Virgil Cioflec, 
nici ea nu pare probabilă. Rămâne explicația cea mai simplă, 
probabil singura justă. Grigorescu avusese ocazia să admire 
câteva din pânzele reprezentanților şcoalei dela Barbizon care, 
deși nu de toți recunoscuţi în 1861, când el ajunge la Paris, 
pătrunseseră totuși în public, trecuseră de epoca ingrată, 
când fiecare din lucrările lor era primită cu ironie sau refu- 
zată la Saloane. 

Intre operele acestora, luate în bloc, aşa cum au trebuit 
ele să se prezinte tânărului pictor român, si idealul lui în 
artă, era o concordanță atât de perfectă, încât el are imediat 
intuiţia întregii sale desvoltări viitoare, bazată pe princi- 
piile şi pe procedeele celor ce formau grupul. S'a încercat 
la noi să se pună față în față opera sa, când cu a unuia, când 
cu a altuia dintre membrii şcoalei din 1830. Sa vorbit de 
Millet, de 'Th. Rousseau, de Charles Jacque, de Diaz. Reali- 
tatea este ceva mai subtilă si răspunsul nu se poate da cu 
atâta uşurinţă. Grigorescu nu este un simplu ecou al altora, 
ci un artist cu o personalitate bine definită, un pictor cu 
resurse multiple, un spirit luminat si ingenios, care ştie în 
tot momentul cum să procedeze ca să obțină efectul la care 
aspiră. El nu pictează mereu la fel, mai ales în prima peri- 
oadă, pe care nu mă sfiesc s'o consider ca cea mai strălucită, 
cea mai înaltă si cea mai variată a sa. Din cele spuse numai 
în cele ce preced, privitoare la învățătura ce trage din copiile 
întreprinse şi din lucrările inspirate sau realizate conform 


7 A. R. — Memoriile Secțiunii Literare. Seria II. Tom. XV. 

acelei învățături, s'a putut vedea că nu e destul să ajungi 
la o formulă, ca să explici activitatea sa, chiar în vremea 
debutului. Și tocmai faptul că s'a putut vorbi de atâtea nume, 
ne arată cât de aproximativă este judecata care face din Gri- 
gorescu ecoul unuia sau altuia, în loc să considere opera 
sa ca aparținând, ca spirit, ca fel de interpretare şi ca reali- 
zare, acelei familii artistice şi acelor tendințe estetice, care 
s'au concretizat în şcoala dela Barbizon, ilustră familie artis- 
tică, în care totuşi fiecare pictor şi-a păstrat în întregime 
individualitatea. Și chiar şi această definiție a lui ar trebui 
să se mărpinească numai la peizagist, sau atunci când el 
execută peizaje cu figuri, căci în portrete şi în studii de cap, 
gen care lipseşte aproape cu totul din repertoriul școalei 
dela Fontainebleau, compatriotul nostru are alt punct de 
vedere, ieşit, cum am văzut, din frecventarea acelor mari in- 
terpreți ai omului, care au fost Rubens, Rembrandt si Geri- 
cault, la care se poate adăopa încă Courbet. Ce probă mai 
convingătoare despre aceasta, chiar pentru epoca la care 
ne-am oprit acum, înafară de exemplele analizate în cele 
precedente, decât splendida imagine a lui Const. Năsturel- 
Herescu (col. Eforiei Spitalelor Civile), având la baza ei 
o simplă şi învechită frescă de biserică, dar constituind, așa 
cum este, cea mai autentică şi nobilă reprezentare a unui 
mare boier filantrop. Să nu uităm: acest portret, care nu 
se teme de nicio vecinătate, oricât de mare, a fost executat 
înainte de 1870, când a fost expus la Bucureşti pentru prima 
dată. 

Dar să revenim la legăturile artistului cu grupul « solitarilor » 
cum S'ar fi zis, pe vremea lui Racine și a lui Pascal, unei 
confraternități artistice ca cea dela Barbizon. Descoperirea lor 
de către tânărul pictor român, după contactul prelungit cu 
ceilalți, cu sensualii, cu impulsivii şi violenții, de care tocmai 
din pricina naturii sale înclinate spre sentimentalitate, ca 
un corectiv, avea atâta trebuință, şi dela care profitase din 
belșug, este una din marile fericiri ale vieţii sale. Este ca și 
cum i s'ar fi deschis cerul, ca să-i lumineze calea singură pe 
care era făcut să meargă cu folos, atunci când, nehotărit, 
ezitând între mai multe direcții, risca să se rătăcească, In 

fond, Parisul, cu atracțiile sale, cu sgomotul miilor de oameni 
ce-l locuiau, chiar lumea artiștilor, înafară de prea puţini, 
asupra cărora vom reveni, nu-l atrăgea. Rămăsese acelaşi 
țăran contemplativ care era în momentul când părăsise țara, 
cu nostalgia câmpului înverzit, a pădurii cu copaci diferiți 
ca formă si variați prin tonurile maselor mari de frunze, 
a izvoarelor, a norilor călători, a acelor oameni simpli, însă 
buni la sfat și adesea buni la inimă, filosofi în felul lor, cu 
gesturile nobile, utile si eficace, mereu aceleaşi, de sute și mii 
de ani. Este ceea ce atrăsese si pe Millet și pe prietenii aces- 
tuia în ascunzișurile pădurii si în satele din jurul Barbizo- 
nului, este ceea ce-l atrage şi pe Grigorescu. In 1866 el locuia 
încă la Paris, în rue de Seine, la Nr. 59. In 1868 — anul în 
care expune pentru prima dată la Salon— el părăsise Parisul 
şi-și dă ca domiciliu Barbizon. 

Și asupra relațiilor dintre grupul Francezilor dela Fontai- 
nebleau și compatriotul nostru s'au creat legende. Sfios cum 
era, în fond modest şi parcă tot temându-se să nu supere 
pe altul, el nu lega uşor și nici bucuros prietenie. Defectul 
acesta, dacă defect îl putem considera, se corija prin faptul 
că în fond el era o natură iubitoare si doritoare să fie iubită. 
Este probabil că la început s'a ţinut departe de ceilalți, chiar 
când frecventa aceleaşi cafenele-restaurante din sat, unde 
cei mai mulți se adunau seara la un pahar de vin, discu- 
tând, făcând glume, punând arta la cale, după obiceiul artiș- 
tilor. Presupun că acel străin mic la trup, delicat ca înfăți- 
şare, cu ochii negri sclipitori, cu bogate si lungi plete brune, 
palid, viu în mișcări, cum era Grigorescu în tinerețe, după 
ce i-a intrigat o bucată de vreme, a fost adoptat de ei, așa 
zicând, si introdus în cercul lor, fără să ajungă cu ei la prea 
mare intimitate, Fapt este că în corespondența ce am cer- 
cetat, unde sunt numeroase scrisori dela alt pictor, poate 
cel mai bun prieten al artistului, după toate probabilitățile 
camarad de atelier la Cornu, sau întâlnit la Fontainebleau, 
Ch. de Laforce, nu se face niciodată aluzie la cineva din gru- 
pul dela Barbizon, ca şi de altfel în scrisorile schimbate cu 
alți Francezi, amatori de pictură. Dacă, înafară de idealul 
lor comun în artă, ar fi existat relaţii strânse de prietenie, 

cum ar rezulta din unele biografii ale lui Grigorescu, este 
aproape s gur că situația ar fi alta; că însuși compatriotul 
nostru ar fi fost mândru să rămână în corespondenţă sau în 
raporturi de camaraderie cu vechii săi prieteni, dacă prieteni 
i-ar fi fost. In realitate, nimic nu pare probabil din tot ce ni 
se povesteşte cu lux de amănunte şi într'o formă care presu- 
pune că informaţiile ar veni dela Grigorescu însuşi. Avem tot 
dreptul să ne îndoim de ele totuşi, căci, tot în acele biografii, 
şi formal tot din aceeași sursă, ni se povesteau și alte detalii, 
pe care documente autentice le desmint. Ne-am găsi astfel în 
fața unui aranjament, mai ales când textul ia forma dia- 
logului, pornit din cine ştie ce consideraţii literare si de stil. 
De aceea, înafară de cazul când se vor găsi nouă știri auten- 
tice, ceea ce nu pare probabil, pentru această epocă, cu ade- 
vărat esențială în vieața şi cariera lui Grigorescu, suntem 
reduși la simple ipoteze. Să renunțăm mai bine la ele şi, dacă 
vrem să ştim ce datora artistul oamenilor pe care cu adevărat 
îi admira şi către care s'a simţit atras, să întrebăm operele, 
căci ele sunt capabile să ne sugereze concluzii, pe care cu 
greu le-am obținea prin altă metodă de investigație. 

Și ce ne spun ele? Mai întâi, ele trădează o admiraţie 
pasionată pentru Millet. La noi, în genere, se crede că nu Millet, 
ci Corot făcuse cea mai puternică impresie asupra lui Gri- 
gorescu. Pentru perioada de mai târziu, cu oarecare rezerve, 
căci situația este mult prea complexă pentru a fi închisă în 
formule, afirmația nu e lipsită de temeiu. Pentru tablourile 
dela început ea nu se poate susținea; modelul si inspiratorul, 
un model şi un inspirator urmat însă de o personalitate ce 
nu se lasă ușor condusă si care are un punct de vedere destul 
de clar, cum era Grigorescu, este Millet. Corot, mai insezisa- 
bil, mai subtil, mai greu de analizat, ca tot ce e cu adevă- 
rat fin şi delicat, cu peizajele sale aranjate si populate de nimfe 
şi amorasi — vorbesc de cele ce se vedeau prin expoziții, 
căci pe celelalte, cele pe care le admirăm astăzi, ca și figu- 
rile sale pictate în interioare le ţinea în atelier și cel mult 
le arăta la prieteni, — era mai greu de înțeles. Millet avea 
însă un conținut precis şi încă unul plin de o emoție reli- 
gioasă, adică exact temele la care şi Grigorescu era simțitor, 

De aceea multe din pânzele sale din această vreme sunt com- 
puse şi tratate ca cele ale lui Millet: Un personaj în primul 
plan, în mijloc, în genere o bătrână, pe cale de a executa o 
acțiune penibilă, purtând o greutate, de pildă, sau un sac 
sub povara căruia se îndoieşte, văzută mai mult în umbră, 
profilându-şi silueta monumentală pe un peizaj plin de soare 
sau pe o curte de ţară luminoasă, sau altădată cosând, exact 
în aceeași atitudine 1). 

La drept vorbind, nici nu se putea altfel. Cum și-au putut 
închipui unii critici că Grigorescu a urmat pe Ch. Jacque, 
pictor onorabil, dar personalitate pe plan secundar, când 
el avea înaintea sa, ca să-l inspire, exemplul unui Millet și, 
mai târziu, când ajunsese să-l înțeleagă si să-l disece, pe cel 
al unui Corot? Faptul că şi Jacque, şi Grigorescu au pictat 
ciobănițe urmate de turma de oi nu e un motiv suficient 
ca să se tragă o astfel de concluzie. Eiau amândoi același 
aer de familie, uneori poate acelaşi fel de a se exprima, care 
le vine, dacă trebue neapărat să-i găsim o origine, dela cei 
mai mari decât ei, cei care dase grupului o direcțiune, aproape 
un ansamblu de procedee, pe care fiecare îl practică după 
firea sa, după sensibilitatea ochiului său şi, în ce priveşte pe 
Grigorescu, cu calități de colorist, mai ales atunci, excep- 
tând bineînțeles pictura lui Corot, superioară celor ale ce- 
lorlalți. Aceasta nu vrea să zică însă nicidecum că ceilalți 
n'aveau alte însușiri care, în scara valorilor, reprezentau ceva 
mai de preț poate decât contribuția compatriotului nostru. 

Dela Corot el reține ceea ce s'ar putea desemna prin epi- 
tetul, ceva mai vag, de poezie. Marele, incomparabilul pei- 
zagist francez, deconcertează până azi pe cei care vor să-l 
analizeze si încă mai mult pe imitatori. Vorbind însă de un 
artist de calitatea lui Grigorescu, ideea chiar de imitație, 
de urmare servilă a unor procedee odată găsite, este un sa- 
crilegiu. Numai critici ceva cam naivi şi-au putut închipui 
că un astfel de pictor, pentru care o bună bucată de vreme 


1) Cf. Bătrâna gin Chailly, reprodusă de Vlăhuţă în monografia sa (tra- 
ducerea franceză), p. 56, atunci în col. d-nei Eliza Boerescu; Țărancă franceză, 
tot acolo, p. 60, atunci col. Alexiu, Brăila şi alte lucrări, ceva mai recente, din Bre- 
tania, în care s'a servit de acelaşi aranjament şi aceeași repartiție a umbrei şi luminii, 

arta era un adevărat sacerdotiu, care avea, mai ales, la în- 
demâna sa bogate si variate resurse, s'ar putea coborî la 
practicele unui pastişor. Ceea ce Corot învățase pe Gri- 
gorescu era cu mult mai important si mai subtil decât un 
fel particular de a alege un motiv — deşi nici acest lucru 
nu e de despretuit, de vreme ce Corot însuşi spunea că un 
motiv bine ales înseamnă că e îndeplinită jumătate din greu- 
tatea executării unei opere, — sau de a desena întrun anu- 
mit fel, ori de a învălui totul într'o boare impalpabilă, de 
cel mai delicat gris. Elevi ca Grigorescu, în fața unui așa 
de autentic maestru, știau merge mai adânc, descoperi adică 
însușiri care scăpau unui privitor comun ori sentimentele 
ce dictau maniera asa de personală a lui Corot, sentimente 
care se potriveau aşa de bine tocmai cu cele de care ei inșiși 
erau animați. Sinceritatea, naivitatea lui Corot, acea bon- 
omie unică, comparabilă numai cu cea a lui La Fontaine, 
ca şi a aceluia nu totdeauna lipsită de malițiozitate, emoțiunea 
în fața scenei din natură, nevoia de ordine, de claritate şi de 
armonie într'o compoziţie, erau și însuşirile lui Grigorescu. 
Şi el, ca si Corot, știa tot prețul distribuirii şi calității luminii, 
pentru a obținea o repartizare armonioasă a valorilor, fără de 
care cea mai migălită pânză va părea incompletă, lipsită 
de aer, arbitrară. Amândoi mai cunoașteau încă prețul calității 
tușei, adică a felului cum coloarea este întinsă cu pensula, 
pentru a evoca într'un peizaj aerul ce circulă, frunzişul ce 
se mișcă, reflecţia cerului și a copacilor în apa din primul 
plan. In aceste însușiri trebue căutată lecţia pe care Grigo- 
rescu a primit-o dela Corot, însușiri care se întăresc până 
prin anii 1880—1885, de când artistul, ajuns în culmea glo- 
riei sale, începe să se repete. Cam în această vreme intervine, 
dacă nu o amintire directă, cel puţin un vag ecou dela impre- 
sioniști, ce se simte, nu numai în coloritul din ce în ce mai 
clar, care se poate explica si prin slăbirea intensității de ve- 
dere a pictorului, cât şi în metoda de lucru bazată pe execuția 
în mijlocul naturii, procedeu eminamente impresionist, de 
care pictorul s'a servit adesea, ca si în felul rezumativ, dar 
așa de expresiv, de a pune în picioare un personaj, prin câ- 
teva trăsături decisive. 

Către 1870 perioada de formaţie se terminase. Din tot 
ce văzuse şi examinase în Franța, Grigorescu ajunsese la o 
manieră în care se cuprindeau, armonizate, asimilate, deve- 
nite substanța artei sale, sugestiile ce primise dela țară si dela 
locuitori, dar mai ales dela acei pictori prestigioși, care consti- 
tuiau gloria şcoalei dela Barbizon. In acest interval el călă- 
torise de două ori în România, în 1864, cum am văzut, şi 
în 1867 (din Aprilie până în Septemvrie), anul în care pentru 
prima dată se prezintase şi publicului parizian, cu ocazia 
Expoziţiei Universale. In anul următor el expune la Salon 
tabloul Jeune Bokemienne, poate Țiganca dela Ghergani, 
iar în 1869, tot la Salon, o natură moartă, Vânat, si Șatra 
de Tigani, Cu această ocazie aflăm că el locuia nu la Paris, 
ci la Barbizon, cum am văzut. E de observat apoi că pentru 
publicul francez el alege, de ambele dăţi, subiecte luate dela 
noi, deși multe din frumoasele pânze lucrate în singurătatea 
pădurii dela Fontainebleau le-ar fi fost poate superioare. 

Pentru a ne da seama de importanța pe care a avut-o mo- 
tivul inspirat de Franța în evoluţia carierei lui Grigorescu 
este destul să amintesc că la expoziția din 1873, din Bu- 
curesti, a Sccietății «Amicilor de Belle Arte», cel puţin două- 
zeci de pânze dintre cele mai strălucite, care nu vor fi decât 
rareori întrecute nici chiar de Grigorescu, porniseră dela 
motive de inspirație franceză 1). De atunci în colo, până 
târziu, el merge adesea în Franța, uneori în călătorie de plă- 
cere, alteori pentru a consulta un medic sau pentru a-și pro- 
cura materialul necesar pentru pictură. Nu-i place Parisul, 
mai ales aşa cum se prezenta orașul vara, când obişnuit 
Grigorescu întreprindea voiajul său. De aceea el plecă mai 
„departe, pe malurile Senei şi ale Marnei, în Bretania, de unde 
vine cu câteva din cele mai fermecătoare pânze ale sale, 
fie că e vorba de vederile dela Vitré, asupra cărora vom re- 

1) Bătrână cârpind (57), Spălătorese pe marginea Senei (184), Batránd cerse- 
toare (199), La Fântâna Sanguinel (Pădurea Fontainebleau) (204), Peisaj de pe 
marginea Senei (208), Interior de grajd (219, azi la Muzeul Simu), In pădure 
(220°), Un interior (222), O carieră de piatră (235), Cioban francez (241), Savovarzi 
(245), Țărancă franceză (248), Peisaj din Barbizon (257), Un dulap cu vase la Bar- 
bizon (273), O poartă la Brolle (284), Apunerea Soarelui la Barbizon (289, azi la 


Muzeul Simu, Peisaj cu stânci (290), Păzitor la Chailly (295, poate cel din colecţia 
K. H. Zambacian), O Țărancă franceză (301), Mesteacâni la Barbizon (305). 

veni, sau din alte orașe de pe coastă, fie că e vorba de acele 
delicioase interioare bretone, pe care le expunea, dar pe 
care sub pretextul că sunt vândute, le refuza amatorilor, 
Personajul principal era adesea tot o femeie bătrână, ca în 
splendidul tablou din colecția Băncii Naţionale, sau un copil, 
lângă o mobilă veche, pe care strălucesc faianţele, sau chiar 
în mijlocul unei grădini. Asa sunt, de pildă, o fetiță clipind 
din ochi, la soare, intimidată de „prezența pictorului ce-i 
schițează silueta (colecția regală), ori un copilaș, abia văzân- 
du-se din iarba și florile ce-l înconjoară. 

In toată această vreme şi mai târziu, Grigorescu merge 
destul de des în Franța; uneori se oprește numai la Paris, 
unde își face provizii de material pentru pictat şi unde îşi 
comandă și ramele tablourilor, sau încă pentru a vedea pe 
un prieten sau altul, pentru a consulta vreun doctor spe- 
cialist, căci — cum se vede din corspondenţa ce ni-a rămas 
dela dânsul — ochii începuseră să-l supere de cu vreme și, 
pe drept sau pe nedrept, considera că are şi alte boale, Pentru 
perioada după 1888 avem știri mult mai precise. Ele au fost 
publicate de mine sub titlul: Corespondența lui N. Grigorescu 
în Analecta, volumul II, în 1944. Din scrisori adresate unui 
prieten sau altuia, cele mai ales către Charles de Laforce, 
cel mai scump şi mai intim dintre familiarii lui, celui în tovă- 
rășia căruia el se simțea cu adevărat bine, comparabil printre 
Români, ca afecţiune din partea pictorului, cu doctorul Gre- 
cescu sau cu Bernath-Lendvay, dar si din cele către William 
Ritter care, o bucată de vreme, a exercitat o adevărată fas- 
cinație asupra lui și a făcut din el tot ce-a vrut, aflăm des- 
tule lucruri nouă. Prin acele scrisori se pot urmări mai întâi 
deplasările sale. Ele sunt variate si numeroase. Parcurge 
Franţa în lung şi în lat, vizitează Sudul, odată venind din 
Italia, — o a doua călătorie italiană, deci, pe care n'o cunoş- 
teau biografii de până acum —, când trece si prin Avignon, 
unde nu se oprește, spre regretul său, din pricina Mistralului 
ce sufla ca o furtună 1), — altădată ca să fie împreună cu 


1) Cf. G. Oprescu: Corespondența lui N. Grigorescu, Analecta, II, p. 28, 
3 Mai 1899. 

acel amic, pe care-l prețuește așa de mult, cu de Laforce 1). 
Amintirea pădurii dela Barbizon, unde se aflaseră împreună; 
a unei case, unde compatriotul nostru intenționase să se 
instaleze, cum făcuse si altădată, revine și ea, nu numai într'o 
epistolă dela de Laforce, dar şi într'alta, a altui cunoscut, 
un partizan al lui Gambetta 2). La etapele de mai lungă 
durată dela Barbizon și Marlotte, din regiunea pădurii dela 
Fontainbleau, trebue deci adăugată o a treia: la Bois-le-Roy. 
Apoi, ceva cu mult mai însemnat, afirmaţia de două ori repe- 
tată la interval depărtat, că el avea intenția să se stabilească 
definitiv în Franța 2), odată în 1881, altădată în 1889. Această 
hotărîre, la care a renunţat, a fost desigur provocată de cine 
știe ce nemulțumire sau ce rănire a susceptibilității. In 1897, 
tot din scrisorile lui de Laforce o ştim, el dorea să facă o 
ultimă mare expoziție, după care să zică «adio picturii» 4). 
Toate aceste știri, folositoare pentru determinarea caracteru- 
lui lui Grigorescu, sunt precis confirmate în acea corespon- 
dență, din nefericire acoperind numai perioada între 1880 şi 
aproximativ 1900. 

Tot acolo întâlnim numeroase alte amănunte, cum ar 
fi de pildă faptul că multă vreme el avea închiriat la Paris 
un atelier, pentru care plătește regulat chiria şi impozitele, 
ca orice locuitor stabilit în oraș, între 1882 şi 1894. El era 
deci în capitala Franţei acasă la el, mai mult poate decât 
în București, unde nu-i plăcea si de unde pleca de câte 
ori putea, iarna sau primăvara în străinătate, vara şi toamna, 
când nu era la Paris, prin colinele si crângurile din județele 
vecine cu Bucureştii, prin Muscel sau prin Prahova. 


1) Ibidem, p. 38: « Je suis à peu près dans l’état où vous m'avez vu dans le 
temps trop court, que vous avez passé avec moi». Les Martigues, 31 août 1897. 

2) Ibidem, p. 25: €... et Rozan m'a déjà dit que vous pensiez avoir encore une 
fois une petite maison, comme celle de Bois-le-Roy », 16 nov. 1888, precum si p. 22: 
« C'est donc là (Bois-le-Roy), que ai reçu votre lettre, c’est-à-dire au milieu de 
la Forêt (de Fontainebleau), où je vous ai rencontré pour la première fois, il y a 
longtemps, hélas>, 5 juillet 1887. 

2) Ibidem, p. 21: $ Nous nous en revancherons bientot, comme vous avez mani- 
fest€ Pintention, votre projet est toujours de vous fixer en France », 18 nov. 1881. 
Şi încă, p. 27: € combien je le serais davantage lorsque vous aurez réalisé votre projet 
de venir vous établir de nouveau et définitivement en France >$, 16 avril 1889. Sau, 
p. 30, unde îi spune că a auzit că prepară o vânzare de tablouri la Bucureşti, după 
care % vous nous reviendrez definitivement +, 29 nov. 1889. 

4) Ibidem, p. 37. 

Mult mai mare valoare, fiindcă determină o nouă și gene- 
roasă temă în arta lui Grigorescu, este contactul său cu câ- 
teva oraşe vechi din Bretania, mai ales cu Vitré. Aici trebue 
să ne mai oprim puțin, înainte de a încheia acest studiu. 
Vederile de orașe erau ceva comun în arta romanticilor, 
în deosebi cele în care se găseau resturi medievale, si mulți 
desenatori si pictori francezi le-au tratat cu o măestrie, cu 
un sentiment al grandoarei, ca și al misterului, cuprins în 
zidurile venerabile, cu adevărat impresionante. Nu însă cei 
dela Barbizon. Grigorescu, oprindu-se la această temă, se 
depărtează de aceştia şi, ne mai avându-i de mod:], de unde 
să primească sugestii, îşi creează o manieră proprie. După 
cum în 1877 necesitățile rolului său de cronicar militar al 
războiului l-au silit, nu numai să se servească de creion, 
într'o măsură pe care cu siguranță n'ar fi cunoscut-o de n'ar 
fi venit peste el această obligaţie, <i și să ajungă la un fel 
de expresie rezumativă și deosebit de expresivă și de eficace, 
care constitue una din podoabele artei sale, tot așa vederile 
de oraș i-au impus condiții, pe care nu le-ar fi încercat și 
cu care nu s'ar fi acomodat în alte împrejurări. Nu vorbesc 
de scenele de interior cu personaje, tablouri superbe și 
pline de emoție, tratate toate cu măestrie, căci pentru ele 
s'ar putea spune că amintirea lui Millet nu i-a fost inutilă, 
ci de simplele vederi de oras, cu străzile întortochiate, adesea 
în pantă, cu casele sprijinindu-se unele pe altele, toate inva- 
lide și toate într'un pes, cu paianta lor, ca si un schelet, în- 
afară, în brun și gris, profilându-se pe un cer clar, în care se 
simte vecinătatea mării și unde se plimbă, ușori si străvezii, 
mici nori albi. Aici și în câteva alte pânze, inspirate si influen- 
tate în tratarea lor tot de prezența mării 1), cu dinadinsul 
sau numai din întâmplare, ca o fericită coincidență de sim- 
tire și exprimare, Grigorescu se apropie mult de impre- 
sioniști. Faptul că prima sa călătorie la Vitré este din 1874 
sau 1875 (din păcate Vlahuţă acordă așa de puţină atenţie 
datelor, iar V. Cioflec și mai puţină, încât cu greu ne recu- 
noaștem în textul lor), adică din vremea când impresioniștii 


1) Cf. din Monografia lui Al. Vlahuţă, citată, de pildă frumosul mic tablou 
Pe plajă, p. 132 (ed. franceză), sau încă La marginea oceanului, p. 128. 

înșiși ist căutau drumul si erau departe de a avea popularita- 
tea, fie şi cea de scandal, de care se vor bucura mai târziu — 
numele nu şi-l capătă decât tocmai în salonul dela 1874 — 
ne face să credem că cea de-a doua presupunere e justă, 
adică cea a coincidenţei. Astfel şi compatriotul nostru, este 
de bănuit, ajunsese la tehnica, de care se va servi atunci, 
aproape singur, cel mult examinând la unele Saloane, pe 
care le frecventa, pe unul sau altul din cei considerați azi 
ca predecesori ai impresionismului, poate pe Boudin. Este 
un exemplu mai mult de acel fenomen cunoscut în istoria 
artei, când anume tendințe estetice şi inovații de tehnică 
plutesc oarecum în aer, sunt încercate cu timiditate de mai 
mulți artişti de o dată, până când cel mai curajos dintre 
ei, cel mai ingenios şi mai cu fantazie, le dă forma elocventă, 
cea care de atunci încolo se impune și, în același timp, cea 
mai originală, rupând mai mult cu trecutul. In mijlocul 
unui mediu așa de nou pentru dânsul, cum erau marea si 
fenomenele de atmosferă în legătură cu prezența apei, şi 
cum erau oraşele venerabile concentrând în zidurile lor 
toată Istoria Evului Mediu, ce le văzuse născându-se, pic- 
torul este obligat ca, odată cu schimbarea viziunii, să-şi 
schimbe şi felul de tratare. Cu acea frăgezime de sentiment 
şi spontaneitate de manifestare care-i sunt proprii, el simte 
nevoia unei expresii directe, în fața motivului, ca şi impre- 
sioniștii. Pentru ea inventează sau isi amintește de acel fel 
de a picta expeditiv și just, în trăsături largi şi energice, 
puse una lângă alta, de sus în jos, în linii paralele, evocând 
formele cu precizie si dându-le, când e vorba de persoane, 
o vibraţie, de parcă le vedem mișcându-se în fața noastră. 
Asa pictase și Boudin persoanele minuscule, dar naturale 
şi vii, de pe plajele Normadiei; aşa pictase și Hervier, exce- 
lent pictor, cam uitat astăzi, vederile din diverse oraşe franceze, 
pline de amintiri venerabile din Renaștere şi chiar dinaintea 
Renaşterii, aşa pictau tocmai atunci Monet şi Sisley, şi ca 
ei va picta şi Grigorescu, după toate probabilitățile fără 
să-i cunoască. O legătură cu cei mai în vârstă, la rigoare, cu 
Boudin si Hervier s'ar putea găsi; dar cu ceilalți ? N'aş crede. 
Trebue să conchidem deci la o manieră personală, pe care 

Grigorescu și-o făurește și o perfecționează, elocventă și nime- 
rită pentru acele motive, pe care el le-a iubit cu pasiune 
şi care poate de aceea constituesc în opera sa un punct culmi- 
nant. 

Barbizon si Vitré sunt deci două etape hotărîtoare în cariera 
maestrului, de care ne-am ocupat, fără de care opera sa și 
Chiar arta românească ar fi lipsite de câteva din cele mai 
strălucite ale lor manifestări. Pădurea seculară, cu grupul 
de oameni ce făcuseră din ea unul din punctele de pe glob 
în care arta lua forme deosebit de nobile şi de semnificative, 
şi oraşul micuț, cu locuitorii lui simpatici, dar rari si trăind 
oarecum înafară de vremea lor, în care imaginația vaga- 
bonda în voie, şi unde Grigorescu se'ntoarce prin 1881, am- 
bele aşa de caracteristice pentru natura Franţei şi a locui- 
torilor ei, au exercitat o deosebit de puternică înrâurire asupra 
pictorului pe care, pe de altă parte, toți îl considerăm aşa 
de reprezentativ pentru sufletul nostru. Intr'un fel, în el se 
elaborează sinteza între spiritul francez şi cel românesc, 
cu însuşirile proprii fiecăruia, iar rezultatul este acea pic- 
tură luminoasă, solidă, logică, bazată pe realitate și pe vieaţă, 
atunci când este cu adevărat expresia sinceră a artistului, 
ieșită dintr'o concepție optimistă, în care ne recunoaştem 
şi care i-a făcut numele cunoscut în tot Apusul. Prin ea Gri- 
gorescu, pe care România l-a născut, dar Franţa l-a format, 
a arătat celor ce au venit după el, exemplul lui fiind întărit 
şi de autoritatea lui Andreescu, ce cale să urmeze pentru 
ca şi opera lor, rămânând românească, să se adape dela sin- 
gurul izvor care putea să-i fie profitabil, cel al Şcoalei Fran- 
ceze. 

